৩. বদনামের ঢক্কানাদ – Bangla Book । বাংলা লাইব্রেরি\n৩. বদনামের ঢক্কানাদ\nলাইব্রেরি » অনুবাদ সাহিত্য » জুল ভার্ন অমনিবাস » ট্রিবুলেশন্‌স অভ এ চাইনিজ জেন্টলম্যান » ৩. বদনামের ঢক্কানাদ\n১১. বদনামের ঢক্কানাদ\nযখন কয়েক দিন চলে গেলো, অথচ ওয়াং-এর কোনো সন্ধানই পাওয়া গেলো না, কিন-ফো তখন উপর চাপিয়ে-দেয়া এই নিষ্কর্ম বন্দীদশায় অত্যন্ত বিরক্ত ও উত্তেজিত হয়ে উঠলো। বিডুল্‌ফ নিজেও কিঞ্চিৎ উদ্বেগ ও অস্বস্তি বোধ করতে লাগলেন। প্রথমটায় যদিও ভেবেছিলেন যে ওয়াং নিশ্চয়ই ওই ভীষণ কর্মটি কদাচ সম্পন্ন করবে না, তবু এখন ক্রমে-ক্রমে তার বিশ্বাস হতে লাগলো যে চিনদেশে এমনকী মার্কিন মুলুকের চেয়েও অনেক তাজ্জব ব্যাপার অনেক অদ্ভুত ঘটনা অনায়াসে ঘটে যায়; শেষকালে কিন-ফোর মতেই সায় দিলেন তিনিঃ ওয়াং-এর এই রহস্যময় অজ্ঞাতবাস আসলে তার মারাত্মক পুনরাবির্ভাবেরই পূর্বাভাস; আকস্মিক বজ্রাঘাতের মতো অবতীর্ণ হয়ে হঠাৎ সেই চরম আঘাতটি হেনেই সেন্টেনারিয়ানের আপিশে গিয়ে সে তার প্রাপ্য অর্থ দাবি করতে চাইবে বোধহয়।\nপ্রত্যক্ষ বা পরোক্ষ, সব ভাবে বা কোনো বিশেষভাবে–যেমন করেই হোক তার এই ফন্দিকে ব্যর্থ করতে হবে, হবেই–ভাবলেন বিডুল। কাগজে বিজ্ঞাপন দিলেন তিনি। শুধু-যে পেইচিং হরকরা, চিং-পাও ও হংকং আর শাংহাইয়ের সব খবরের কাগজেই যে বারবার বিজ্ঞাপন দিলেন তিনি তা নয়, ইওরোপ আমেরিকারও সব কাগজে তার করে বিজ্ঞাপন পাঠালেন তিনি। প্রথম বিজ্ঞাপনটির পাঠ ছিলো এ-রকম : শাংহাই-নিবাসী কিন-ফোর সঙ্গে ওয়াং-এর যে-চুক্তিটি সম্পাদিত হয়েছিলো, কিন-ফো যেহেতু এখন একশো বছর বাঁচতে চান, সেহেতু তা এতদ্বারা খারিজ করা হলো।\nএই বিজ্ঞাপনটির পরেই বেরুলো আরেকটি ঘোষণা :\nদু-হাজার ডলার পুরস্কার\nএতদ্বারা ঘোষণা করা যাচ্ছে যে শাংহাই-নিবাসী ওয়াং-এর বর্তমান গতিবিধি ও বাসস্থান সম্পর্কে নিম্নোক্ত ঠিকানায় যিনি খবর দিতে পারবেন, তাকে তেরোশো তায়েল বা দু-হাজার ডলার পুরস্কার হিশেবে দেয়া হবে।\nউইলিঅম জে. বিডুল্‌ফ\nসেন্টেনারিয়ান ইনশিওরেন্স কম্পানি, শাংহাই!\nচুক্তি সম্পাদন করবার মাত্র অল্প কয়েক সপ্তাহ বাকি আছে বলে ওয়াং-এর পক্ষে কোনো দূর দেশে চলে যাওয়ার সম্ভাবনা খুবই কম; আশপাশে কোথাও সে ঘাপটি মেরে লুকিয়ে আছে, এটাই বোধকরি বেশি সম্ভাব্য-সুযোগ পেলেই ঘাঁটি থেকে বেরিয়েই শিকারের উপর ঝাঁপিয়ে পড়বে। কিন্তু বিডুল্‌ফ তাই বলে কোনো সম্ভাবনাকেই বাজিয়ে না-দেখে ছেড়ে দেবার পাত্তর নন।\nবিজ্ঞাপনগুলো ক্রমেই চারদিকে চাঞ্চল্য আর সাড়া তুলতে লাগলো। একদিন সকালে একটা বিজ্ঞাপন বেরুলো, যার উপরে বড়ো-বড়ো হরফে ছাপা :\nওয়াং! ওয়াং! ওয়াং!\nআর ঠিক তার পরের বিজ্ঞাপনের উপর ছাপা হলো :\nকিন–ফো! কিন-ফো! কিন-ফো!\nআর তার ফলে এই হলো যে অচিরেই ওয়াং আর কিন-ফো চিন-মুলুকে দুটি বিষম কুখ্যাত নামে পরিণত হয়ে গেলো।\nওয়াং কোথায় হে?\nওয়াং-এর মলবটা কী বলো তো?\nকোনো পাত্তা পেলে ওয়াং-এর?\nকারু সঙ্গে দেখা হলেই এই হাস্যকর কথা ছাড়া আর-কিছু শোনা যায় না। শেষকালে এমনকী ছোটোদের মধ্যেও উত্তেজনাটা ছড়িয়ে পড়লো, রাস্তায় ছুটোছুটি করতে করতে তারা শোর তুললো : ওয়াংকে কে দেখেছে, জানিস?\nকিন-ফোর নামও কম কুখ্যাত হয়নি তাই বলে। একশো বছর বাঁচতে চায়, কথাটা প্রকাশ্যে ঘোষিত হবার সঙ্গে-সঙ্গেই সে লোকের টিটকিরির পাত্র হয়ে উঠলো। বিশ বছর ধরে রাজার হাতিশাল-আলো-করে-থাকা হস্তী শাবকটির নতুন প্রতিদ্বন্দ্বী জুটলো অবশেষে–লোকে বললো; রাজকীয় পীতবসনের নতুন আরেক দাবিদার গজালো তাহলে; মান্দারিন কি ব্যাবসাদার, ভবঘুরে কি নৌ-নিবাসী–সকলেই কিন-ফোর নাম করে ঠাট্টা করতে শুরু করে দিলো। উইলো বনের হাওয়া গানের এক লালিকা বা টিটকিরি তৈরি হলো তার নামে, শতবর্ষের বুড়ো নামে হাসির গানটা এত জনপ্রিয় হয়ে উঠলো যে তিন সাপেক দামে গানটা বেচে গীতিকারটি দু-দিনেই বড়োলোক হয়ে গেলো। চিনমুলুকের লোকেরা এমনিতেই আমোদ-আহ্লাদ খুব ভালোবাসে; ঠাট্টা টিটকিরিতে তাদের কখনো অরুচি জাগে না; ঠাট্টা করার সুযোগ পেলে এমনকী কারু ব্যক্তিগত জীবন নিয়েও মন্তব্য করতে ছাড়ে না : কিন্তু এই বিজ্ঞাপনগুলো তাদের যেমন হাসির খোরাক জোগালো তার আর কোনো তুলনাই হয় না।\nএই হৈ-চৈ আর চাঞ্চল্য দেখে অবশ্য বিড়লফ অত্যন্ত তুষ্ট হলেন; তার সব অভিপ্রায়ই এতে সার্থক হলো। অবশ্য ওয়াং-এর উপর তার প্রতিক্রিয়া কী হলো তা কেউ জানে না, কিন্তু বেচারা কিন-ফোর কাছে এই কুখ্যাতি অর্জন রীতিমতো অপ্রীতিকর ও বিরক্তিজনক হয়ে উঠলো। রাস্তা দিয়ে হাঁটা-চলাই মুশকিল হয়ে উঠলো তার পক্ষে : তাকে রাস্তায় দেখলেই বেকার আড্ডাখোরেরা চারপাশে ভিড় করে; এমনকী শহর ছাড়িয়ে শহরতলির রাস্তা দিয়ে অনেকদূরে চলে গেলেও ওই ভিড়ের হাত থেকে নিষ্কৃতি পাওয়া যায় না; শেষকালে বিরক্ত হয়ে যখন ইয়ামেনে ফিরে আসে, তখন একপাল লোক তার পিছু-পিছু এসে ফটকের কাছে দাঁড়িয়ে থেকে নানা রকম মন্তব্য হানে। রোজ সকালে তুলকালাম শোরগোল করে তার উদ্দেশে হাঁক পাড়ে শাংহাইবাসীরা : তারা স্বচক্ষে দেখে যেতে চায় যে রাতের অন্ধকারে কফিনে যাবার দশা হয়নি তার; রোজ খবরের কাগজে তার খবর বেরোয়, রাজাবাদশাদের স্বাস্থ্যপত্রের মতো; লোকের মনোযোগ এড়িয়ে কোনো-কিছু করার অবস্থা তার আর রইলো না। এই অসহনীয় পরিস্থিতিকে মানিয়ে নেবার কোনো প্রশ্নই ওঠে না। কারু যদি একটা মুহূর্তও নিজস্ব ও ব্যক্তিগত না-থাকে, তাহলে বেঁচে-থাকাই দুর্বহ হয়ে দাঁড়ায়। একুশ তারিখে সকাল বেলায় তাই সে হন্তদন্ত হয়ে বিডুলফের আপিশে গিয়ে হাজির হলো; গিয়েই কোনো ভূমিকা না-করে মূল কথাটি পেড়ে বসলো সে–এই মুহূর্তে সে শাংহাই ত্যাগ করে চলে যাবে।\nকম্পানির স্বার্থের কথা ভেবে-ভেবে বিডুলফের তখন চোখে ঘুম নেই; কিন-ফোর সংকল্প শুনে তার চোখ কপালে উঠলো। এতে যে সে কী মহাবিপদের সম্মুখীন হবে, এটাই তিনি তাকে ভালো করে বোঝাতে চাইলেন।\nবিপদে পড়তে হয় পড়বো–তার আর কী করবেন? বললে কিন-ফো, কিন্তু আমি এই ঝুঁকি নেবোই–আপনি না-হয় আরো সাবধান হবার ব্যবস্থা করুন।\nকিন্তু একবার ভেবে দেখুন, বিডুল্‌ফ আবেদন করলেন।\nকিন-ফো বাধা দিয়ে বললে, আমি যাবোই!\nজানি না। যে-দিকে দু-চোখ যায়।\nকোথায় উঠবেন? থামবেন কোথায়?\nকিন্তু যদি ওয়াংকে খুঁজে বের করতে পারি আমরা?\nগোল্লায় যাক ওয়াং!\nকিন্তু আপনার চুক্তির কথাটা একবার ভেবে দেখুন!\nযেমন এক আকাট উজবুক ছিলুম, আস্ত বোকা ছিলুম, তাই এই ফল ভোগ করছি এখন!\nকিন্তু এখনো হয়তো ওয়াংকে পাকড়াও করতে পারবো আমরা।\nজাহান্নামে যাক ও!\nভিতরে ভিতরে কিন-ফো যে তীব্রভাবে চাচ্ছিলো ওয়াং ধরা পড়ুক, এটা স্বীকার করে নেয়াই ভালো। তার জীবন যে অন্য লোকের মর্জির উপর সূক্ষ্ম তন্তুতে ঝুলে-বুলে দোল খাচ্ছে, এই জ্ঞানটাই এখন তার চিরযন্ত্রণার মূল কারণ। যুদ্ধ-বিগ্রহের অরাজক অবস্থার চেয়েও অনেক খারাপ অবস্থা এটা–আরো একমাস এমনি ভয়ংকর উৎকণ্ঠায় কাটাতে হবে ভাবলেই তার সর্বাঙ্গে হিম হয়ে আসে, বুকের রক্ত জল হয়ে যায়।\nসত্যি যেতে চান আপনি? আবার গোড়া থেকে শুরু করলেন বিডুল্‌ফ।\nআপনাকে তো বলেইছি আমি,বললে কিন-ফো।\nক্রেগ আর ফ্রাইকেও যে আপনার সঙ্গে যেতে হবে, তা জানেন নিশ্চয়ই?\nসে আপনার মর্জি! আমি কেবল এটুকু জানিয়ে দিচ্ছি যে ওদের খুব হন্তদন্ত হয়ে ছুটে বেড়াবার জন্যে তৈরি থাকতে হবে।\nযেতে তাদের হবেই,আবারও জানালেন বিডুল, আপনি বললেই তারা তৈরি হয়ে নেবে।\nইয়ামেনে ফিরে এসেই কিন-ফো যাত্রার জন্য তোড়জোড় শুরু করে দিলো। সুন যখন শুনলো যে তাকেও প্রভুর সঙ্গে এই নিরুদ্দেশ যাত্রায় বেরুতে হবে, তখন তার মাথায় যেন আকাশ ভেঙে পড়লো; কুঁড়েমি করার চেয়ে ভালো জিনিশ কিছু আছে? হন্তদন্ত হয়ে ছোটাছুটি করার চেয়ে জঘন্য বোধ হয় আর-কিছু নেই–অন্তত সুনের সুচিন্তিত অভিমত ছিলো তা-ই। কিন্তু সাধের সেই শূকরপুচ্ছ বা বেণীটির প্রতি মমতা তার কিঞ্চিৎ বেশি ছিলো বলেই বেচারি কোনো প্রতিবাদ বা গাঁইগুই করার সুযোগ পেলে না।\nএকটু পরেই খাঁটি মার্কিন ক্ষিপ্রতার নজির হিশেবে যাত্রার জন্য তৈরি হয়ে ক্রেগ আর ফ্রাই এসে হাজির।\nকোন দিকে–শুরু করলো ক্রেগ।\nযেতে হবে আমাদের? শেষ করলো ফ্রাই।\nপ্রথমে তো নানকিং, তারপর সেখান থেকে গোল্লায় একটু যেন তীক্ষ্ণভাবেই বলে উঠলো কিন-ফো।\nশুনে গোয়েন্দাযুগল পরস্পরের মধ্যে অর্থপূর্ণ হাস্য বিনিময় করলো। পরে যখন জানলো যে সন্ধের আগে কিন-ফোর পক্ষে আর রওনা হওয়া হবে না, তখন দুজনে বিডুল্‌ফের সঙ্গে কিঞ্চিৎ শলাপরামর্শ করে আসতে গেলো; তা ছাড়া চৈনিক পোশাক পরে নেবারও মলব ছিলো তাদের–মার্কিন পোশাক বড় সহজে চোখে পড়ে যায়। গেলো, আর এলোহাতে ব্যাগ, কোমরে রিভলবার খুঁজে একেবারে যেন উড়তে উড়তে ফিরে এলো দুজনে।\nতখন সন্ধে হয়ে আসছে, ছোট্ট দলটি বেরিয়ে পড়লো। যতদূর সম্ভব লোকের চোখ এড়িয়ে মার্কিন বসতির বন্দরটায় গিয়ে হাজির হলো তারা। শাংহাই থেকে নানকিং পর্যন্ত স্টিমারে যাবে তারা; আবহাওয়া ভালো থাকলে এটুকু পথ যেতে তাহলে বারো ঘণ্টাও লাগবে না।\nকিন্তু বেশিক্ষণ না-লাগলে কী হয়, ক্রেগ আর ফ্রাই কোনো সামান্য বিষয়কেও অবহেলা করতে রাজি নয়; তাদের জিম্মায় যে-চৈনিক যুবকটি রয়েছে, তার গায়ে যাতে আঁচড়টিও না-লাগে, সেই জন্য সব যাচিয়ে-বাজিয়ে না-দেখে কিছুতেই তুষ্ট হয় না। জাহাজের অন্য যাত্রীদের সবাইকে ভালো করে খুঁটিয়ে দেখা তারা কর্তব্য বলে মনে করলো। শাংহাইতে অনেক দিন আছে বলে ওয়াং-এর সৌম্য অমায়িক মূর্তি তাদের অচেনা ছিলো না; যতক্ষণ-না তারা নিশ্চিত হলো যে ওয়াং ছদ্মবেশে এসে এই জাহাজে ওঠেনি, ততক্ষণ তারা নিশ্চিন্ত হলো না। ওয়াং সম্বন্ধে কিঞ্চিৎ আশ্বস্ত হয়ে তারা কিন-ফোর ব্যক্তিগত নিরাপত্তার উপর কড়া নজর দিলো। কিন-ফো হেলান দিয়ে দাঁড়ালে যাতে ভেঙে পড়ে না-যায়, সেইজন্য রেলিংগুলো কেমন শক্ত, তা তারা পরখ করে দেখলো। পাটাতনের প্রত্যেকটা কাঠ যাচিয়ে নিলো তারা, যাতে কিন-ফো চলতে গেলে দুম করে ভেঙে না-যায়; এঞ্জিনের কাছে তো তাকে কিছুতেই যেতে দিলো না তারা, কখন বয়লার ফেটে যায় তার ঠিক কী! রাতের কনকনে ঠাণ্ডা হাওয়ায় ডেকে এসে দাঁড়ালে তারা গজগজ করতে লাগলো-ঠাণ্ডা লাগিয়ে অসুখ করলেই হয়েছে। তার কামরার ঘুলঘুলিগুলো ভালো করে আঁটা আছে কিনা দেখে নিলো তারা এক-এক করে। নিজেরাই তার চা-জলখাবার বয়ে নিয়ে গেলো, যাতে কেউ তাতে বিষ মেশাতে না-পারে। আর সর্বময় প্রভুর কর্মে অবহেলা করার দরুন সুনকে একযোগে তারা ধমকাতে লাগলো। শেষকালে জামাকাপড় না-ছেড়েই, কোমরে লাইফ-বেলট বেঁধে দরজার কাছে শুয়ে রইলো তারা, যাতে ধাক্কা লেগে, বয়লার ফেটে বা অন্যকোনো কারণে জাহাজ চুরমার হয়ে গেলে কিন-ফোর জলে-ডুবে-মরার সম্ভাবনা হলে তারা সেই দৈব অভিপ্রায়ে বাদ সাধতে পারে।\nনির্বিঘ্নেই অবশ্য নানকিং পৌঁছুলো তারা। এমন-কিছুই ঘটলো না, যাতে তাদের এত সাবধানতার সত্যিকার কোনো পরীক্ষা হয়। উয়ো-সুং পেরিয়ে এলো জাহাজ চট করে; ইয়াংসিকিয়াং বা নীল মোহানায় ঢুকে পড়লো নির্বিঘ্নে; সিং-সিং দ্বীপ পেরিয়ে, ও-সুং আর লাং-চানের আলো দূরে ফেলে রেখে পরদিন প্রাতঃকালে সেই প্রাচীন নগরের জেটিতে গিয়ে ভিড়লো জাহাজ।\nকিন-ফো যে শাংহাই ছেড়ে প্রথমেই নানকিংয়ের উদ্দেশে বেরিয়ে পড়েছিলো, তার পিছনে একটা সুস্পষ্ট উদ্দেশ্য ছিলো। এককালে এই পুরোনো নগর ছিলো চাং-মাও বিদ্রোহের প্রধান ঘাঁটি; এখনো হয়তো সেখানে বিপ্লবের সঙ্গে জড়িত কেউ-কেউ গোপন ঘাঁটি বানিয়ে বসে আছে; কে জানে ওয়াং হয়তো শাংহাই ছেড়ে নানকিঙেই চলে আসার কথা ভেবেছিলো। নগরীর অতীত ইতিহাস যেন রক্তে দোলা জাগায়। এখানেই প্রাক্তন শিক্ষক রং-সিও-ৎসিন তাইপিংদের নেতৃত্ব দিয়ে মাঞ্চু শাসকদের দীর্ঘকাল প্রতিরোধ করেছিলেন : এখানেই ১৮৬৪ সালে শত্রুপক্ষের হাতে পড়ার ভয়ে বিষ খেয়ে তিনি আত্মহত্যা করেন; এখানেই মহাশান্তির নব যুগ ঘোষিত হয়েছিলো একদা, পরে যেখান থেকে রং-সিও-ৎসিনের ছেলে পালিয়ে গিয়েছিলেন, কিন্তু তাতার শাসকরা পরে যাঁকে গ্রেপ্তার করে শিরচ্ছেদ করেছিলো। আর তাঁর সেই অস্থিচূর্ণ যে কবর থেকে তুলে এনে শেয়াল-কুকুরের মধ্যে শ্মশানে-মশানে ছড়িয়ে দেয়া হয়েছিলো–সে তো এখানেই। অর্থাৎ নানকিং কি আসলে তার ভগ্নস্তূপের মধ্যে ওয়াং-এর। শত-সহস্র বিপ্লবী বন্ধুদের লুকিয়ে রাখার চেষ্টা করেনি–তিন দিন সবল প্রতিরোধ করার পর ঠাণ্ডা মাথায় তাতাররা যাদের নির্দয়ভাবে নিধন করেছিলো? এটা তো অত্যন্ত স্বাভাবিক–কিন-ফো মনেমনে আলোচনা করলো–যে, ওয়াং প্রথমে এখানেই এসে আশ্রয় নিতে চাইবে। ঘরে ফেরার প্রবল আকুতি যদি হঠাৎ তাকে ছিঁড়ে খেতে থাকে, তাহলে এখানে কি সে অতীতের লুপ্ত ধূসর বিধুর সুগন্ধ নিতে চাইবে না বুক ভরে? তার ওই রক্তরাঙা প্রতিশ্রুতি পালন করার জন্য এই অতীতের স্মৃতি ও চিরপরিচিত পরিবেশের মধ্যে ফিরে এসেই কি সে শক্তি ও প্রেরণা লাভ করার চেষ্টা করবে, যাতে একদিন সাহসে বুক বেঁধে বজ্রের মতো শাংহাইতে নেমে পড়তে পারে?\nকিন্তু অন্যকোথাও যাবার আগে প্রথমে নানকিং-এ আসাটা আরো-একটা কারণে ভালো হলো। এখানেই যদি ওয়াং-এর সন্ধান পাওয়া যায়, তাহলে তো কথাই নেই, অত্যন্ত ভালো হবে; তক্ষুনি সব মুশকিলই আসান হয়ে যাবে। কিন্তু তা না-হলে কিন-ফো বরং এক জায়গা থেকে আরেক জায়গায় ক্রমাগত ঘুরেই বেড়াবে, যাতে নির্দিষ্ট সময়টা অতিক্রম করে নির্ভয় হয়ে যাওয়া যায়।\nডাঙায় নেমেই কিন-ফো তার দলবল নিয়ে শহরের অর্ধ-পরিত্যক্ত অঞ্চলের এক হোটেলে গিয়ে উঠলো। হোটেলটার আশপাশে প্রাচীন রাজধানীর ভগ্নস্তূপ পড়ে আছে–বন্য বিমর্ষ ও ভয়াবহ।\nআগে থেকে তোমাদের একটা কথা বলে নিই, অনুচরদের বললে সে একসময়, এটা মনে রেখো যে-এখন আমি ছদ্মনামে ঘুরে বেড়াচ্ছি; কোনো কারণেই কেউ আমাকে কিন-ফো বলে ডাকতে পারবে না। এখন থেকে আমার নাম কি-নান।\nতাই হবে, সুন জানালো।\nকি-নান, ক্রেগ আর ফ্রাই নামটা ভাগাভাগি করে পুনরাবৃত্তি করে নিলো একবার।\nইদানীং লোকজন তাকে যেভাবে জ্বালাতন করেছে, তাতে সে যে উত্ত্যক্ত হয়ে তার হাত থেকে রেহাই পাবার জন্য সব দিকেই নজর দেবে, তাতে বিস্ময়ের কিছু নেই। সে যে আসলে নানকিঙের রাস্তায় ওয়াং-এর দেখা পাবে বলে প্রত্যাশা করছে, ঘুণাক্ষরেও এ-কথা সে কারু কাছে প্রকাশ করলো না।\nএটা সে বুঝেছিলো যে একবার যদি ক্রেগ আর ফ্রাই এ-কথা জানতে পারে। তাহলে নতুন করে আরো হাজারো বাধা-নিষেধের মধ্যে তাকে হাঁপিয়ে উঠতে হবে। ওই গোয়েন্দা দুজনের চোখে সে যেন সামান্য একটা মালের বস্তা ছাড়া আর-কিছু নয়–যে করেই হোক সব বিপদ-আপদের হাত থেকে রক্ষা করে নিরাপদে এই মাল যথাস্থানে পৌঁছে দিতে হবে–তাদের উপর যেন এই দায়িত্ব বর্তেছে, অন্তত এটাই তাদের ভাবভঙ্গি।\nশহরে ঘুরে বেড়াতেই সারা দিন কেটে গেলো তাদের। উত্তর থেকে দক্ষিণে, পূর্ব থেকে পশ্চিমে–ভগ্নপ্রায় ও মুমূর্ষ শহরটাকে তারা আদ্যোপান্ত দেখে নিলো প্রথমে; তার হতশ্রী জীর্ণদশায় সেই প্রাচীন জাঁকজমক ও সমৃদ্ধির কিছুই আর নেই এখন। কিন-ফো তাড়াতাড়ি হাঁটলো সারাক্ষণ; কথা বললো খুব কম, সবসময় চোখকান খোলা রেখে কেবল যে প্রাচীন ধ্বংসাবশেষ দেখতে-দেখতেই গেলো তা নয়, পথচারীদের ভাবভঙ্গি চলনবলন লক্ষ করতেও সে ভুললো না।\nকিন্তু যে-অতিচেনা মুখটিকে সে খুঁজে বেড়াচ্ছিলো তাকে কোথাও দেখা গেলো না। খালে-বিলে নৌকোয়-শাম্পানে যারা থাকে, তাদের মধ্যে যেমন ওয়াং-এর কোনো হদিশ নেই, তেমনি অন্ধকারে গলি খুঁজিতেও সেই পলাতক মানুষটির চিহ্ন পাওয়া গেলো না। কিন-ফো যেন আশ্চর্য-কোনো বর্ম পরে এসেছে যার ফলে ক্লান্তি বা অবসাদ তাকে স্পর্শই করতে পারছে না। সুন বেচারা সারাক্ষণ ভারি ও অনিচ্ছুক পায়ে হাঁপাতে-হাঁপাতে তাকে অনুসরণ করলো। আর ক্রেগ আর ফ্রাই যদিও ক্লান্ত হয়ে পড়েছিলো, তবু তারা কোনো দ্বিরুক্তি না-করেই তার সঙ্গে-সঙ্গে গেলো। এককালে যেখানে রাজবাড়ি ছিলো, এখন সেখানে তারা দেখলো কেবল মারবেল পাথরের ভাঙা বাহিরবাড়ি আর আধ-পোড়া দেয়াল। দেখতে পেলো ক্যাথলিক মিশনারিদের ইয়ামেন–১৮৭০ সালের অভ্যুত্থানের সময় আরেকটু হলেই তাতার-বাহিনীর হাতে তাদের মরতে হতো। এককালে এখানে পোর্সেলেনের যে-তোরণটা ছিলো, এখন সেই পোর্সেলেনের চিরস্থায়ী ইট দিয়ে কামানের কারখানা বানানো হয়েছে : তাও তারা পেরিয়ে গেলো; তারপর অনেক ঘঘারাঘুরির পর তারা নগরীর পূর্বতোরণ পেরিয়ে গ্রামাঞ্চলে এসে পৌঁছুলো।\nএখানে এসে কিন-ফোকে একবার থমকে গিয়ে চারপাশে তাকাতে হলো। শহর পেরুবার সঙ্গে-সঙ্গে মস্ত এক শান বাঁধা রাস্তায় এসে পড়েছে তারা–দু-পাশে গ্রানাইট পাথরের মস্ত সব মূর্তি চলে গেছে সারি-সারি-সব জন্তু-জানোয়ারের মূর্তি–অতিকায় হস্তীমুখ, বন্য মহিষ, উটের পাল, ভীষণ ড্রাগন–কিছুই ভাস্করদের কল্পনাকে এড়িয়ে যেতে পারেনি। এই পথ ধরে এগুতে-এগুতে দূরে সে দেখতে পেলো ছোট্ট একটা মন্দির-মস্ত একটা টিলা উঠে গেছে তার পিছনে–টিলা না-বলে পাহাড় বলাই বোধকরি সংগত। পাহাড়টা আসলে গোরস্থান। সমাধিটা আসলে পুরোহিতরাজ রং-ও-র, পাঁচশো বছর আগে যিনি বৈদেশিক জোয়ালের বিরুদ্ধে প্রবল বিদ্রোহ ঘোষণা করেছিলেন। কিন-ফো তার মনোভাব আর চেপে রাখতে পারলে না। আবার নররক্তে হাত রাঙাবার আগে ওয়াং কি এই পুণ্য সমাধিতে তীর্থভ্রমণে না-এসে পারবে? কিন-ফোর মনে হলো এক্ষুনি বুঝি ওই ভগ্ন ও বনাকীর্ণ সমাধি ফুঁড়ে বেরিয়ে ওয়াং তার সামনে এসে দাঁড়াবে।\nকিন্তু না–কেউ কোনোখানে নেই; বিজন মন্দিরটি খাঁ-খাঁ করছে : ওই অতিকায় পাথরের মূর্তিগুলোই শুধু মন্দিরের দ্বারী হিশেবে দাঁড়িয়ে আছে দু-পায়ে, আশপাশে জীবন্ত কোনো জনপ্রাণীর চিহ্নও দেখা যায় না।\nফিরে আসবে বলে ভাবছিলো কিন-ফো, হঠাৎ মন্দিরের দরজায় কী-সব লেখা আছে দেখে থমকে দাঁড়ালো; সাগ্রহে এগিয়ে গিয়ে দ্যাখে কে যেন কতগুলি কথা খোদাই করে গেছে এখানে–একেবারে টাটকা এই লেখা, যেন এইমাত্র কেউ এই হরফগুলো খোদাই করে গেছে : ও, ক, ফ।\nআর-কোনো সন্দেহই নেই। ওয়াং আর কিন-ফো, এই দুই নামের আদ্যক্ষর–হয়ে যায় না! এখানে এসেছিলো ওয়াং? হয়তো এখনো আশপাশে কোথাও আছে, মনে-মনে বললো সে। উৎকণ্ঠায় ভরে গিয়ে রুদ্ধশ্বাসে চারপাশে খুঁজে দেখলো সে, কিন্তু তার সব সন্ধানই ব্যর্থ হলো। শেষকালে ফিরে-আসা ছাড়া তাদের কোনো গত্যন্তর রইলো না। আর তার পরেই হঠাৎ যেন বিষম অবসাদে ভরে গেলো সে। গোয়েন্দা দুজনও অবশেষে হোটেলে ফিরে যেতে পেয়ে খুশি হয়ে উঠলো।\nপরদিন সকালেই তারা নানকিং ছেড়ে চলে গেলো।\n১২. পথে বেরুবার নানান ফ্যাচাং\nঘোড়ায় জিন-দিয়ে-আসা অচেনা লোকটিকে যদি সব চিনেরই প্রহেলিকা ঠেকতো, তাহলে তেমন দোষ দেয়া যেতো না। কাল কোথায় যাবে আজ যে জানে না, এমন ভ্রমণকারী সহজেই বিস্ময় ও সন্দেহ জাগিয়ে তোলে। হোটেলে গিয়ে ওঠে, কিন্তু ঘণ্টা কয়েকের বেশি থাকে না। রেস্তোরাঁয় গিয় বসে, কিন্তু তড়িঘড়ি কিছু গিলেই বেরিয়ে পড়ে। খরচ করে দু-হাতে, কিন্তু সবসময়েই লক্ষ রাখে যাতে এত টাকার বদলে তাড়াতাড়ি পথ চলতে পারে সে।\nস্পষ্ট বোঝা যায় যে সে ব্যাবসা দেখতে বেরোয়নি; কিংবা কোনো জরুরি কাজের ভার নিয়ে বেরিয়ে-পড়া মান্দারিনও সে নয়; প্রত্নতাত্ত্বিকও নয় যে পুরোনো মন্দির থেকে প্রাচীন দলিল-দস্তাবেজ বের করে দেখতে চায়; এমনও নয় যে ডিগ্রিলাভের জন্য ব্যস্ত কোনো প্যাগোডা-শিক্ষার্থী সে; বৌদ্ধ শ্রমণও নয় যে বোধিমের শিকড়ের টুকরো যে-সব পূজাবেদীতে রয়েছে ঘুরে-ঘুরে তা দেখতে বেরিয়েছে; কিংবা পাঁচ পাহাড়ের উদ্দেশে বেরিয়ে পড়া তীর্থযাত্রী বলেও তাকে মনে হয় না। অদ্ভুত এই লোকটা, এই কি-নান–আগাগোড়াই তার কেমন যেন রহস্যে ছাওয়া।\nসেন্টেনারিয়ানের এই মক্কেলটির যেন সবসময়েই শশব্যস্ত ভাবে ঘুরেবেড়ানো ছাড়া আর-কোনো অভিপ্রায় নেই। সদাসতর্ক ক্রেগ আর ফ্রাই, আর তিতিবিরক্ত ও অবসন্ন সুনকে নিয়ে সে হুড়মুড় করে ঘুরে বেড়াচ্ছে : উদ্দেশ্য তার দুটি এবং পরস্পরবিরোধী : যেমন সে ওয়াং এর হাত থেকে রেহাই পেতে চাচ্ছে, তেমনি আবার অনাবিষ্কৃত সেই মানুষটিকে সে খুঁজেও বের করতে চাচ্ছে। একদিকে যেমন তার এই উভয়সংকট থেকে সেউদ্ধার পেতে চায়, তেমনি আবার সবসময় ঘোড়ায় জিন দিয়ে থেকে ওই সমুদ্যত দুর্বিপাক থেকেও রক্ষা পাওয়ার ইচ্ছে রয়েছে তার; ঝোঁপের পাখির চেয়ে উড়ে-যাওয়া পাখিকে মারা বেশি কঠিন বলেই সে কোথাও স্থির হয়ে থাকতে চায় না।\nনানকিং থেকে দ্রুতগামী একটি মার্কিন জাহাজে করে নীল নদী দিয়ে এগিয়ে ইয়াং-সি-কিয়াং হান-কিয়াং-এর মোহনায় হান-কৌ পৌঁছুলো তারা, আর সেই ভাসমান সরাইখানায় করে সেখানে পৌঁছুতে সময় লাগলো মোটে ষাট ঘন্টা। এই রাস্তাতেই চোখে পড়ে স্রোতের মধ্যে মাথা তুলে দাঁড়িয়ে আছে একটি আশ্চর্য ও অতিকায় পাথর, যার উপরে বৌদ্ধমন্দিরে ভিক্ষু ও শ্রমণদের যাতায়াতের কোনো বিরাম নেই। লোকে এই আশ্চর্য পাথরটিকে ছোট্ট অনাথ বলে ডাকে : এটাকে দেখে মুগ্ধ হওয়া দূরে থাক, তারা এমনকী এটার দিকে একবার তাকালোই না।\nঅবশেষে হান-কৌতে কিন-ফো অর্ধেক দিনের জন্য বিশ্রাম নিতে রাজি হলো। প্রাচীন তাইপিং বিভীষিকার চিহ্ন হিশেবে পড়ে আছে ধ্বংসস্তূপ, চারদিকে ভাঙাচোরা ঘরবাড়ি পথঘাটের ছড়াছড়ি; কিন্তু ওয়াং-এর কোনো খোঁজই কোথাও পাওয়া গেলো না-না পাওয়া গেলো হাং-ইয়াং-ফোর সংলগ্ন ডানতীরের ব্যাবসাকেন্দ্রে, না-বা তাকে পাওয়া গেলো হৌ-পে প্রদেশের রাজধানী, বামতীরের উয়ো-চাং-ফোতে। নানকিং-এর সমাধিভবনে কিন-ফো সেই-যে রহস্যময় কতগুলি অক্ষর দেখেছিলো, তারও কোনো পুনরাবৃত্তি কোথাও দেখা গেলো না।\nক্রেগ আর ফ্রাই যদি ভ্রমণবৃত্তান্ত লেখবার উদ্দেশ্য নিয়ে চিনের এ-সব অঞ্চলের ভৌগোলিক, রাজনৈতিক ও সাংস্কৃতিক বিষয়ের তথ্য লিপিবদ্ধ করতে চাইতো, তাহলে তাদের অত্যন্ত নিরাশ হতে হতো। কারণ কোনো জায়গাতেই তারা ততক্ষণ থাকতো না, যতক্ষণে ভালো করে সব দেখা-শোনা যায়। এটা অবশ্য বলা উচিত যে বাঁচাল বা অতিভাষী নয় বলে তাদের কৌতূহল কম ছিলো। নিজেদের মধ্যেই তারা কম কথা বলতো, কিন্তু বেশি কথা বলার দরকারও তাদের তেমন ছিলো না। দুজনের চিন্তার ভঙ্গিই একেবারে একরকম, ফলে তাদের সব কথাবার্তাই শেষ পর্যন্ত কোনো একজনের স্বগতোক্তি বলে মনে হতো। এ-অঞ্চলের ভাস্কর্য সম্বন্ধে তাদের কোনো মাথাব্যথা ছিলো না; চওড়া রাস্তা, সুন্দর বাড়ি-ঘর, কি ইওরোপীয় বসতির ছায়াঘেরা পথঘাট-কোনো-কিছুকেই তারা তারিফ করতো না; বেশির ভাগ চিনে শহরেই যে শহরের ঠিক মাঝখানটাকে মরা, আর আশপাশকে জ্যান্ত বলে মনে হয়–এই অদ্ভুত বৈশিষ্ট্যটির দিকেও নজর দেবার মতো অবস্থা তাদের ছিলো না।\nলাও-হো-কৌ পর্যন্ত আরো একশো মাইল পর্যন্ত নাব্য হান-কিয়াং; জাহাজটি সেই উদ্দেশে রওনা হবার উপক্রম করলো, কিন-ফোও অমনি বাকি পথটুকু চলে যাবে বলে ঠিক করে নিলো। তার দুই দেহরক্ষীও এই সিদ্ধান্তে বেশ খুশি হয়ে উঠলো, তার কারণ এই যে ডাঙার চেয়ে জলপথে বিপদ-আপদের সম্ভাবনা অনেক কম–আর জাহাজে গেলে তাদের পক্ষে আরো কড়া নজর রাখার সুবিধে হয়। সুন তো তাদের চেয়েও বেশি খুশি। তার মেজাজের সঙ্গে জাহাজের জীবন দিব্যি খাপ খায়। অন্তত, হাঁটতে তো হবে না, তাছাড়া কাজ-কর্মেরও দরকার হয় না জাহাজে–কারণ ক্রেগ আর ফ্রাই তার প্রভুর যাবতীয় ফাইফরমাশ খেটে দেয়, নিরাপত্তা ব্যবস্থাকে নিরেট করবার জন্য। জাহাজের একটা ছোট্ট কামরায় আরাম করে পড়ে পড়ে নাক ডাকায় সে সারাদিন, আর ঠিক কেমন করে যেন খাবার সময়গুলোতে জেগে যায় : সুখাদ্যকে তারিফ করার মতো আভিজাত্য ও সুরুচি তার আছে। দু-এক দিন সাধারণ খাদ্যতালিকায় ছোটোখাটো কিছু পরিবর্তন দেখে বোঝা গেলো তারা আরো উত্তরে এসে পৌঁছেছে। ভাতের বদলে খামিরহীন রুটির মতো গম খেতে হলো তাদের গরম-গরম খেলে বেশ ভালোই লাগে তা। খাঁটি দক্ষিণীরা অবশ্যি কাঠের চামচে দিয়ে ভাত খাওয়ার অভ্যেস ভুলতে পারে না বলে সহজে তাদের এই নতুন খাদ্য মুখে রুচতে চায় না। সময় মতো তাকে চা আর ভাত জুগিয়ো, তাহলেই দেখবে দক্ষিণীর সন্তোষের শেষ নেই : জাহাজের ভালো রান্নার চেয়ে তার ওই অভ্যস্ত খাদ্য বেশি ভালো লাগে।\nআসলে তারা এবার গম-প্রধান অঞ্চলে এসে প্রবেশ করেছে; এখানকার মাটি শুকনো, দিগন্তে দেখা যায় মিং রাজাদের তৈরি কালো-কানো দুর্গ-ওলা গিরিশ্রেণী। কৃত্রিম পাড়ের স্বাভাবিক খাতের মধ্য দিয়ে বয়ে যায় জলস্রোত-নদী ক্রমশ চওড়া কিন্তু ঘোলাটে হয়ে আসে।\nইউয়েন-লো-ফুর বন্দরে শুল্ক বিভাগের পাশে কয়েক ঘণ্টা থেমে রইলো জাহাজ; জ্বালানির ব্যবস্থা হয় এখান থেকে–তাইতেই এত সময় নেয়; কিন-ফো কিন্তু তীরে নামলো না। কেন নামবে সে তীরে? এখানে তার দেখবার কিছু নেই; তার একমাত্র উদ্দেশ্য এখন হলো বিশাল চিন-দেশের মাঝখানে একেবারে হারিয়ে-যাওয়া, যেখানে সে যদি দৈবাৎ ওয়াং-এর মুখোমুখি না-পড়ে তো ওয়াং-এর পক্ষে তাকে খুঁজে বের করা খুব কঠিন হবে।\nইউয়েন-লো-ফুর পরে নদীর দুইপাশে মুখোমুখি দুটো শহর আছে। তার একটা ফান-চেংমস্ত শহর, লোকসংখ্যা প্রচুর; অন্যটা সিয়াং-ইয়াং-ফু–সদর শহর, কর্তাব্যক্তিরাও থাকেন বটে, কিন্তু কেমন যেন মরা বলে মনে হয় একে। এখানে এসেই নদী উত্তরে মোড় বেঁকেছে লাও-হো-কৌর দিকে তার পরের অঞ্চল আর নাব্য নয়।\nএখান থেকে ভ্রমণ ব্যাপারটা সম্পূর্ণ আলাদা চেহারা নিলে। নদীর সেই মসৃণসুন্দর প্রবহমানতার বদলে এবার বন্ধুর ও বনাকীর্ণ পথ দিয়ে যেতে হলো তাদের; দিব্যি ভেসে যাচ্ছিলো জাহাজে করে এতকাল, এখন আদিম যানবাহনের জন্য পদে-পদে ধাক্কা ও ঝাঁকুনি লাগলো। সুন বেচারার প্রায় যা-দশা। জাহাজের এই আরামের পর এই রাস্তা তার কাছে সর্বনাশের নামান্তর বলে মনে হলো। এই পথ দিয়েই ধুঁকতে-ধুঁকতে চলতে হবে তাকে, অবসাদ আর গালাগাল ছাড়া আর-কিছুই জুটবে না বরাতে।\nসত্যি বলতে কিন-ফোর দুর্দান্ত ভ্রমণপথের সঙ্গী হওয়াটা কারু পক্ষেই মোটেই ঈর্ষণীয় নয়। কোথাও থামা চলবে না, এই একটা কথা সে মনে-মনে জেনে নিয়েছে; ব্যস, আর কোনো সুবিধে-অসুবিধে বাধা-বিপত্তির কথা সে ধর্তব্যেই আনে না। শহর থেকে শহরে গেলো সে হুড়মুড় করে, পেরিয়ে এলো প্রদেশের পর প্রদেশ। কখনো তার গাড়ি হলো খচ্চরে-টানা চাকা বসানো ছাত-খোলা এক বাক্স, উপরে একটা ক্যানভাসের ঢাকা নামেই আছে, তাতে রোদবৃষ্টি কিছুই আটকায় না; অন্য সময়ে তার যান হলো খচ্চরে-টানা চেয়ার–দুটি বাঁশের উপর ঝোলানো ক্যানভাসের চাদরে তাকে চিৎ হয়ে শুয়ে থাকতে হলো, আর সমুদ্রে টাইফুন উঠলে জাহাজ যেমন এ-কাৎ ও-কাৎ হয় তেমনিভাবে তাকে নিয়ে যেন লোফালুফি খেললো খচ্চরগুলি। ক্রেগ আর ফ্রাই দুটো হাড়জিরজিরে গাধার পিঠে চড়ে–তার গতি আবার এমন যে খচ্চরে-টানা চেয়ারের চেয়ে কম যন্ত্রণাদায়ক নয়–দু-পাশ দিয়ে গেলো রাজার দেহরক্ষীর মতো। আর সুন পিছনে এলো গোঙাতে-গোঙাতে গজরাতে গজরাতে পায়ে হেঁটে–যখনই মনে হয় যে এত জোরে হাঁটলে মরে যাবে তখনই গলায় ব্রাণ্ডির বোতল উপুড় করে খানিকটা সান্ত্বনা নেয়– আর অবশ্য তার টলটলায়মান অবস্থার জন্য কেবল রাস্তাকেই দোষ দিলে ভুল হবে।\nপরে অবশ্য খচ্চর আর গাধা দুইই বাতিল করে দিয়ে ঘোড়ায় চড়ে কিন ফো তার অবসন্ন সঙ্গীদের নিয়ে প্রাচীন তাং রাজাদের রাজধানী সিন-গান-ফুতে ঢুকলো। পথে অবশ্য প্রচুর ফাঁকা সবুজের নামগন্ধহীন প্রান্তর পেরুতে হলো, সুদূর শেন-শি প্রদেশের এই নগরে প্রবেশ করার আগে তাদের কষ্ট ও ক্লান্তি অবশ্য সহ্যের সীমা ছুঁয়ে ফেললো। তার একটা কারণ ছিলো গরম–একে মে মাস, তায় জায়গাটার অক্ষরেখা দক্ষিণ স্পেনের মতো–গায়ে প্রায় ফোশকা পড়ার দাখিল। মেঘের মতো কুণ্ডলী পাকিয়ে হলুদ ধুলো ওড়ে বড়ো রাস্তায়, সব ঢেকে যায় কুয়াশার মতো, পা থেকে মাথা অব্দি ধুলোয় ভরে যায় পথিকদের। লু-ওঠা অঞ্চল এটা; ভূতাত্ত্বিক সংস্থান কেবল উত্তর-চিনের দ্বারাই সর্বস্বত্ব সংরক্ষিত–লিয় রুসে বলেছেন, এখানে না আছে মাটি, না বা পাথর-বরং বলা ভালো নিরেট আর শক্ত হবার আগে পাথরের দশা যে-রকম হয়, সেই হবু-পাথরেই দেশটা গড়া। তাছাড়া প্রাণের ভয়ও এখানে তুষ্ট করার মতো নয়; পুলিশও গুণ্ডাবদমাশদের ছুরির ভয়ে থরথর কাপে; রাতে এ-সব জায়গায় বড়ো শহরেরও কেউ বাড়ি ছেড়ে এক পা বেরোয় না, কারণ পুলিশ। সব ভার যেন গুণ্ডাদের হাতেই ছেড়ে দিয়েছে। ফলে রাস্তায়-ঘাটে যে নিরাপত্তার নামগন্ধও নেই, এটা বোধহয় উল্লেখ না-করলেও চলে। বার কয়েক ওই ধুলোর ঝড় কুঁড়ে কয়েকদল সন্দেহ-জাগানো লোকের আবির্ভাব হয়েছিলো; কী কু-মলব ছিলো কে জানে, কিন্তু ক্রেগ আর ফ্রাই-এর কোমরবন্ধে রিভলভার দেখে তারা তেমন কিছু না-করেই সরে পড়েছে। তবু চারদিক দেখে শুনে ক্রেগ রীতিমতো উদ্বিগ্ন হয়ে পড়েছিলো; দস্যুই মারুক আর ওয়াংই মারুক–কিন-ফো প্রাণ হারালে সেন্টেনারিয়ানের হাল সেই একই হবে। কিন-ফোও যে একেবারে ভয় পায়নি, তা নয়, নিজের নিরাপত্তার জন্য তার দুশ্চিন্তার আর শেষ ছিলো না; জীবন সম্বন্ধে তার সব ধারণা আগাগোড়া বদলে গেছে, ফলে সে যেন জীবনকে আঁকড়ে ধরে বেঁচে থাকতে চাচ্ছে এখন। তার দশা এখন এমন দাঁড়িয়েছে যে বেঁচে থাকার চেষ্টা করতে গিয়েই সে যেন এখন মরো-মরো-যুক্তির বালাই না-রেখে ক্রেগ আর ফ্রাই অন্তত তা-ই ভাবলে।\nসিংনানফুতে ওয়াং-এর সঙ্গে দেখা হবার কোনো সম্ভাবনাই নেই। কোনো তাই-পিং এখানে মাথা গোঁজার কথা ভাবতেই পারবে না। বিপ্লবের সময় তারা কখনোই এখানকার প্রকাণ্ড মাঞ্চু কেল্লাটির মস্ত দেয়াল বেয়ে উঠতে পারেনি। যদি অবশ্য এমন হয় যে দার্শনিকপ্রবর অবশেষে পুরাতাত্ত্বিক কৌতূহলে এখানকার রহস্যময় শিলালিপিগুলি দেখতে এসেছে–এখানকার জাদুঘরে শিলালিপির সংখ্যা এত যে লোক জাদুঘরটাকে প্রস্তরফলকের অরণ্য বলে ডাকে-এসে থাকলে অবশ্য স্বতন্ত্র কথা; না-হলে অন্তত এই অঞ্চলটি সে। সর্বাবস্থাতেই এড়িয়ে যেতে চাইবে।\nমধ্য-এশিয়া, তিব্বত, মোঙ্গোলিয়া আর চিন–এই চারদেশের মধ্যে বাণিজ্য চালায় বলে শহরটির নানা দিক দিয়ে গুরুত্ব রয়েছে। ব্যাবসার জমজমাট অবস্থা দেখে অন্য লোক হলে হয়তো কিছুদিন এখানে থেকে যেতো, কিন্তু কিন-ফো পৌঁছুনো মাত্রই আবার যাবার জন্য পা বাড়ালো। উত্তর দিকেই এগুতে লাগলো সে, হোয়ে-হো নদীর অধিত্যকা দিয়ে সেই হলুদ নদীর স্রোত ধরে এগুলো তারা : শুকনো খটখটে ডাঙার মধ্য দিয়ে এঁকেবেঁকে গেছে নদী। কায়ো-লিন-সিয়েন আর নিং-তং-সিয়েন পেরিয়ে পৌঁছুলো হোয়-চুতে, ১৮৬০ সালে যেখানে মুসলমানরা এক ভীষণ রক্তরাঙা দাঙ্গাহ্যাঙামার সৃষ্টি করেছিলো। রাস্তা তারপরে আরো ক্লান্তিকর হয়ে উঠলো; কখনোবা নৌকোয় কখনো-বা হেঁটে শেষকালে তারা হোয়ে-হো আর হোয়াংহো নদীর মোহনায় অবস্থিত তং-কোনানের দুর্গে এসে পৌঁছুলো।\nহোয়াং-হো হলো সুবিখ্যাত হলুদ নদী। উত্তর থেকে বেরিয়ে পূর্বাঞ্চল দিয়ে প্রবাহিত হয়ে এসে সে অবশেষে পীত সমুদ্রে পড়েছে। পীত সমুদ্র অবশ্য তেমনি পীতবর্ণ, যেমন কৃষ্ণবর্ণ কৃষ্ণসাগর, বা যেমন আরক্ত লোহিত সাগর। হলুদ যেহেতু রাজবর্ণ বলে সম্মানিত, সেইজন্য নাম শুনে মনে হয় এই নদী বোধ করি স্বর্গ থেকেই বেরিয়ে এসেছে, কিন্তু এর আরেক নাম চিনের দুর্দশা। প্রতি বছর এর জলস্রোত স্ফীত হয়ে যে-তাণ্ডব চালিয়ে যায়, তাতেই এই নাম হয়েছে তার।\nতং-কোনান কোনো বাণিজ্যকেন্দ্র নয়, বরং একটি সামরিক শিবির সাধারণ মাঞ্চু তাতারদের একটা বাহিনী থাকে এখানে-চিনে ফৌজের কোনো নামকরা বাহিনী এটা নয়। সেই জন্য কিন-ফোর সঙ্গীরা এই আশা লালন করেছিলো যে কোনো ভালো হোটেল দেখলে কিন-ফো বুঝি এখানে কয়েকদিন জিরিয়ে নেবে; তা-ই হয়তো শেষ অব্দি হতো, যদি-না সুন বেচারা একটা মস্ত আহামুকি করে বসততা। সব সাবধানতা ভুলে গিয়ে শুল্কদপ্তরে বেমক্কা কিন-ফোর আসল নাম দিয়ে বসলো বোকারাম–ছদ্মনাম কি-নানের কথা সে একেবারে ভুলে গিয়েছিলো। এই ভুলের ফলে সাধের শূকরপুচ্ছের একটা মস্ত অংশ হারাতে হলো তাকে, কিন্তু খবরটা তক্ষুনি একেবারে দাবানলের মতো ছড়িয়ে পড়লো। কিন-ফো এসেছে–একশো বছর যে বাঁচতে চেয়েছে, সেই লোকটা কিনা সশরীরে এই শহরে বর্তমান! তক্ষুনি পথচারীটির চারপাশে মস্ত ভিড় জমে গেলো; ফলে অমনি চম্পট দেবার ব্যবস্থা করতে হলো তাকে আর তার সঙ্গে যেতে হলো ক্রেগ আর ফ্রাইকেও–যেন তার সঙ্গে তাদের নাড়ির যোগ আছে; কুড়ি মাইল দূরে একটা অজ পাড়াগাঁয়ে এসে যখন ক্লান্তিতে ও অবসাদে তারা আধমরা হয়ে পড়লো, কেবল তখন থামলো-মনে-মনে ভাবলো এখানে বুঝি আবার অপরিচয়ের অন্ধকারে নিজেকে মিলিয়ে দিতে পারবে।\nওই বেমক্কা ভুলটুকু করে আহাম্মক সুন নিজের উপর যে-দুঃখ ডেকে আনলো, তা নেহাৎ হেলাফেলার নয়। প্রিয় ভৃত্যের এই উজবুম্মুখখা কাণ্ডয় প্রভুটি এতই রুষ্ট ও বিরক্ত হয়ে উঠেছিলেন যে তিনি আর দৃপাত না-করে তার সাধের বেণীর একটা মস্ত অংশ কেটে দিলেন কচ করে; বেণীর ধ্বংসাবশেষ যতটুকু মাথায় রইলো, তা বেচারাকে সব লোকের উপহাস ও টিটকিরির পাত্র করে তুললো। রাস্তায় বেরুলেই ছেলের পাল তাকে ঘিরে আওয়াজ দেয়। ফলে বেচারা মনে-প্রাণে এই বিষম ভ্রমণের অবসানই কামনা করতে লাগলো শুধু।\nকিন্তু অবসান কোথায়? বিডুলকে তো কিন-ফো বলেই ছিলো যে-দিকে দু-চোখ যায় নাক বরাবর সোজা সেই দিকেই যেতে থাকবে সে–আর এই জন্যই বুক বেঁধে পথে বেরিয়েছে সে।\nযে-ছোট্ট অজ পাড়াগাঁয়ে তারা এসে আস্তানা গেড়েছে, সেখানে না-আছে ঘোড়া বা গাধা, না-আছে খচ্চরে-টানা গাড়ি বা খজুরে চেয়ার। অথচ শিগগিরই আবার বেরিয়ে-পড়া উচিত তাদের। গতিক দেখে মনে হলো পদব্রজে হন্টন ছাড়া আর-কোনো পথ বুঝি খোলা নেই। হন্টনে অবশ্য কিন-ফোর মোটেই রুচি নেই, কারণ নাক বরাবর যত পথই সে যেতে চাক না কেন, পদব্রজে বেশি দূর যাবার কথা সে কস্মিন কালেও ভাবেনি। এটা অস্বীকার করার জো নেই যে এ-ক্ষেত্রে সে আদৌ কোনো বিচক্ষণ দার্শনিকতার পরিচয় দিলে না। গজগজ করতে শুরু করলো সে, খেঁকিয়ে উঠলো বারে-বারে, মেজাজ তার চড়েই রইলো সপ্তমে। আস্ত জগৎকে দায়ী করলো সে নিজের এই দশার জন্য, সঙ্গীসাথীদের যে কত গালাগাল দিলে, তার তো কোনো হিশেবই নেই। যদিও এটা তার ভাবা উচিত ছিলো নিজের এই বিপত্তির জন্য নিজেই সে সম্পূর্ণ দায়ী। অতীতের জন্য দীর্ঘশ্বাস ফেললো অবিরাম–তখন কোনো চিন্তা বা দুশ্চিন্তা ছিলো না তার–দিব্যি ছিলো। ঘোষণা করলো যে যদি আমার স্বাচ্ছন্দ্যের পূর্ণ মর্যাদা দেবার জন্য দুঃখ-বিপত্তির অভিজ্ঞতা দরকার হয়, তাহলে ইহলোকের এই জীবনের উপযোগী দুঃখকষ্ট সে প্রচুর ভোগ করে ফেলেছে এর মধ্যেই। আর, কোন অভিজ্ঞতাই বা হয়নি তার এই ক-দিনে? সে কি দ্যাখেনি কানাকড়ি না-নিয়েও লোকে দিব্য তুষ্ট ও সুখী বেঁচে থাকে? সে কি সেই চাষীদের দ্যাখেনি, যারা মাথার ঘাম পায়ে ফেলে দু-মুঠো অন্ন জোগাড় করেও দিব্যি হাসিমুখে বেঁচে থাকে? গান গেয়ে-গেয়ে কাজ করতে দ্যাখেনি কি সে মিস্ত্রিদের? হয়তো শুধু কাজকর্মের মধ্যে দিয়েই লোকে সত্যিকার সুখ পেতে পারে। অন্তত এই ধারণায় তার সন্দেহ নেই যে, তার মতো পোড়া কপাল, আর-কারু নেই।\nক্রেগ আর ফ্রাই কিন্তু এর মধ্যে যানবাহনের জন্য সারা গাঁ তোলপাড় করে ফেলেছে। সহ্যের একেবারে শেষ সীমায় পৌঁছেছে তারা, মরিয়াদশা যাকে বলে; শেষকালে সারা গাঁ তছনছ করে অবশ্যি একটা শকট জুটলো-কিন্তু তাতে আবার মাত্র একজন লোক বসতে পারে; কিন্তু তাতেও অবস্থার কোনো হেরফের হলো না; শকট জুটলে কী হবে, সেটা চালাবার উপায় কী?\nগাড়িটা হচ্ছে এক চাকার হাত-গাড়ি-পাড়াগাঁয়ের লোকরা মাল-পত্র আনা-নেয়ার জন্য ব্যবহার করে। প্যাম্পালের এই ঠেলাগাড়ি বোধকরি আদ্যিকালের, নাবিকদের নিদর্শক কি গোলন্দাজদের ভীষণ বারুদ আবিষ্কার হবারও আগের জিনিশ। চাকাটা সামনে বসানো নয়, মাঝখানে–পাটাতনের ঠিক তলায়। পাটাতনটা দু-ভাগে ভাগ করা, একদিকে বসে যাত্রী নিজে, অন্য দিকে তার মালপত্তর। পিছন থেকে ঠেলে-ঠেলে চালিয়ে নিয়ে যায় চালক–যাত্রীর নৈসর্গিক সৌন্দর্য দেখায় বিঘ্ন ঘটায় না। মাঝে-মাঝে একটা মাস্তুল দাঁড় করিয়ে চৌকো পাল তুলে দিলে অনেক কাজে আসে–হাওয়া অনুকূল থাকলে অধীর যাত্রীকে আশাতীত দ্রুতবেগে ঠেলে নিয়ে যাওয়া যায়।\nঠেলাগাড়িটা ভাড়া দেবে কোন বোকচন্দ্র? দরকার হলে ওই পালমাস্তুল সবসমেত কিনে নিতে হবে। কেনাই হলো শেষ অব্দি–এবং কিন-ফো গিয়ে গাড়ির উপরে বসলো।\nচল এবার, সুন, কিন-ফো বললো।\nযাচ্ছি, বলে সুনও গাড়ির উপর উঠে বসবার উপক্রম করলো।\nনা, না, ওখানে মালপত্তর থাকবে, কিন-ফো চেঁচিয়ে বাধা দিলে।\nআর আমি? সুন যেন পথেই বসে পড়ে।\nগাড়ির পিছনে বামে গিয়ে দাঁড়া, কিন-ফো অধীর হয়ে নির্দেশ দিলো।\nক-কোথায়?–কেন… সুন তোলাতে থাকলো, কিন-ফোর কথা তার মাথায় ঢুকছে বলে মনে হলো না; রেসের পরে ঘোড়দৌড়ের ঘোড়ার হাঁটুর জোড় যেমন খুলে যেতে চায়, তারও দশা তখন সেই রকম।\nশুনলি? কঁচির মতো আঙুল দিয়ে ঘ্যাচাং করার ইঙ্গিত করলো কিন-ফো, যার মর্মার্থ সুন মর্মে-মর্মেই অনুভব করতে পারলো।\nআর-কোনো কথা না-বলে সুন পিছনে গিয়ে হাতল ধরে দাঁড়ালো। হাওয়া অনুকূল ছিলো তখন, পাল তোলা হয়েছিলো আগেই; ক্রেগ আর ফ্রাই দু-পাশে নিজেদের স্থান নিলে। জোর কদমে যাত্রা শুরু হলো। প্রথমে কোচবাক্সের ঘোড়ার স্থান নিতে হলো বলে সুন রেগে টং হয়ে গিয়েছিলো, গজরাতে-গজরাতে ঠেলছিলো গাড়িটাকে; শেষকালে যখন ক্রেগ আর ফ্রাইও মাঝে-মাঝে সাহায্য করতে এলো ধাক্কা দিয়ে, তখন তার জ্বলুনি খানিকটা হ্রাস পেলো। আসলে তখন অন্তত খুব-একটা বেশি পরিশ্রম হচ্ছিলো না তাদের। দক্ষিণের হালকা হাওয়ায় আপনা থেকেই যাচ্চিলো গাড়িটা-তাদের কাজ অনেকটা ছিলো শাম্পানের সারেং-এর মতো হাল ধরে বসে-থাকা।\nযখন হাত-পায়ের আড়মোড়া ভাঙার দরকার হয়, তখন গাড়ি থেকে নেমে পড়ে কিন-ফো; আর যখন হাঁটতে কষ্ট হয়, তখন পাটাতনে উঠে বসে : আর এইভাবেই আরো উত্তর দিকে এগিয়ে গেলো তারা। হোনন-ফু আর কাফং এড়িয়ে, রাজাখালের পথ ধরে এগুলো সে; কুড়ি বছর আগে দুম করে যখন সব ছারখার করে হোয়াং-হো তার পুরোনো খাতে বইতে শুরু করে, তখন থেকে রাজাখাল রাজধানী থেকে চা-বাগান অঞ্চল অবধি মস্ত এক রাজপথে পরিণত হয়ে যায়। সিনান আর হো-কিয়েনের মধ্যে দিয়ে অবশেষে। পে-চিলি প্রদেশে পৌঁছোলো তারা, তারপর পেইচিঙের উদ্দেশে রওনা হলো।\nরাস্তায় তিয়েন-সিন বলে মস্ত একটা শহর পড়লো–জনসংখ্যা তার চার লক্ষ, শহরের চারপাশে মস্ত প্রাচীর আর দুটো কেল্লা রয়েছে শত্রু প্রতিরোধ করার জন্য। পাই-হো আর রাজাখালের মোহনায় এই শহরের প্রধান বন্দর অবস্থিত-জাহাজ ভিড়তে পারে এই বন্দরে-বছরে কয়েক কোটি টাকার আমদানি-রপ্তানি চলে এখানে; কুল, জলপদ্ম, তাতারি তামাক এ-রকম নানা ধরনের প্রাচ্যদেশীয় জিনিশ চালান যায় এখান থেকে; আমদানি হয় আরো-সব বিচিত্র জিনিশচন্দন কাঠ, নানা ধাতুখণ্ড, পশম–আর ল্যাঙ্কাশিয়র থেকে আসে কলে-বোনা বসন।\nজায়গাটা নানা দিক থেকে কৌতূহলোদ্দীপক–কিন-ফো অবশ্য তাই বলে এখানে থেমে-পড়ার কথাই ভাবলে না। যেমন সে নরককুণ্ডের প্যাগোডাটি দেখতে গিয়ে সময় নষ্ট করলো না, তেমনি লণ্ঠনসরণিতে গিয়ে বিখ্যাত ঝাড়লণ্ঠনগুলি দেখে আসার ইচ্ছে প্রকাশ করলে না। মুসলমান মালিক লিওন লাও-কির বিখ্যাত রেস্তোরাঁ সমতান ও মৈত্রীগৃহে গিয়ে আহার করা দূরে থাক, ওখানকার বিখ্যাত সুরা পর্যন্ত চেখে দেখলো না; এমনকী রাজ্যপাল লি-চোং-তাং এর প্রাসাদে গিয়ে নিজের নামাঙ্কিত লাল কার্ড পাঠাবার কথা পর্যন্ত সে বিবেচনা করলো না একবারও-১৮৭০ সাল থেকে ইনি এখানকার লাটসাহেব, অমাত্যসভার অন্যতম সদস্য; পীত বসন পরেন ইনি, খেতাব পেয়েছেন ফ্রাই-ৎজে-চাও-পাও। এ-সবের কিছুতেই কোনো আকর্ষণ বা কৌতূহল ছিলো না কিন-ফোর-চলা ছাড়া আর-কিছুই যেন সে এখন জানে না। লবণভরা বস্তা পড়ে আছে জেটির দু-পাশে, তার মধ্যে দিয়ে কোনোদিকে দৃপাত না-করেই এগিয়ে গেলো; পেরিয়ে গেলো মার্কিন ও ইংরেজ বসতি, বিখ্যাত ঘোড়দৌড়ের মাঠ, শহরতলির সুন্দর ভূদৃশ্য; আঙুর খেত আর ফলবাগানের মধ্য দিয়ে এগিয়ে গিয়ে গ্রামের রাস্তায় এসে পড়লো সে। দু-পাশে মস্ত মাঠ গেছে দিগন্ত অব্দি–যব, তিল, আখের খেত পড়ে আছে পর পর মাঠ জুড়ে; সবুজ বনের কাছে খরগোশ, তিতির আর ঘুঘু পাখি ঘুরে বেড়ায়, আর বাজপাখির শিকার হয় হাজারে-হাজারে।\nশান-বাঁধানো রাস্তা দিয়ে যাচ্ছে তারা এবার : ষাট মাইল ধরে এই রাস্তা চলবে; এক পাশে নানা ধরনের গাছপালা, অন্যপাশে নদীর তীর ঘেঁষে চলেছে জংলি জলা ঝোঁপঝাড়। সোজা পেইচিং পৌঁছে যেতেই তারা এই রাস্তা ধরে গেলে–কিন্তু পথে তং-চুতে একবার থামতে বাধ্য হলো তারা–কিন-ফো তার এই হুড়মুড় পলায়নে কাতর ও মোহ্যমান, ক্রেগ আর ফ্রাই ঠিক আগের মতো সতেজ ও অক্লান্ত; সুন–ধূলিমলিন ও খঞ্জ এবং মাত্র দু-এক ইঞ্চিতে পর্যবসিত তার বেণীর শোকে আকুল ও আর্ত।\nজুন মাসের উনিশ তারিখ আজ। এই রুদ্ধশ্বাস উৎকণ্ঠার অবসান হতে আরো ছ-দিন বাকি। এ-পর্যন্ত অবশ্য কোথাও ওয়াং-এর বেণীর ডগাটিও দেখা যায়নি। কোথায় ঘাপটি মেরে লুকিয়ে আছে সে-কে জানে।\n১৩. দৌড়! দৌড়! দৌড়!\nকিন-ফো যখন তার ওই ঠেলাগাড়িতে করে পেইচিঙের মাইল দশেক আগে তং চু শহরে পৌঁছলো, তখন হঠাৎ ঘোষণা করে বসলো যে ওয়াং-এর সঙ্গে ওই বিষম চুক্তির মেয়াদ না-ফুরোনো অব্দি এখানেই সে থেকে যাবে।\nচার লাখ লোক যে-শহরে থাকে, সেখানে বোধহয় আমি বেশ খানিকটা নিরাপদ, বললো কিন-ফো, কিন্তু সুন যেন এটা মনে রাখে যে সে শেন-সী প্রদেশের ব্যাবসাদার কি-নানের কাছে চাকরি করে; না-হলে–\nসুন তাড়াতাড়ি প্রতিবাদ করে জানালো যে দ্বিতীয়বার এই নির্দেশ ভোলবার পাত্তর সে নয়; একবার আহাম্মকি করেই যে-ফল পেয়েছে, তাতে আবার সেই একই-ভুল করার মতো বুকের পাটা তার নেই; তার আশা এবার তাকে যেন কিন-ফো (কি-নান, একযোগে বাধা দিয়ে বলে উঠলো ক্রেগ আর ফ্রাই) তার যোগ্য কাজে বাহাল করে–যেন ঘোড়ার মতো তাকে গাড়িতে জুতে না-দেয়; আরো ঘোষণা করলো যে তার সঙ্গে নাকি এখন কোনো। মৃতদেহের পার্থক্য নেই–এতই ক্লান্ত সে; আশা করে কিন-ফো (কি-নান, আবার ক্রেগ আর ফ্রাই একযোগে এমনভাবে তাকে শুধরে দিলো যে মনে হলো তাদের বাক্যন্ত্র বুঝি একটাই) তাকে অন্তত আটচল্লিশ ঘণ্টা ঘুমুবার অনুমতি দিয়ে হৃত শক্তি ফিরে পেতে দেবেন।\nযা, ইচ্ছে হলে এক হপ্তাই নাক ডাকা গে, তার প্রভু জানালেন, কারণ যত বেশি ঘুমুবি, তত কম আবোলতাবোল বকবি।\nতং-চুতে হোটেলের সংখ্যা প্রচুর। কিন্তু সহজে আত্মগোপন করে থাকা যায়, এমন-একটা হোটেলই বেছে নিতে হবে কিন-ফোকে, তার অভিপ্রায়ের পক্ষে তেমন-কোনো হোটেলেই হবে সবচেয়ে বড়ো সহায়। শহরটা আসলে পেইচিঙেরই মস্ত এক শহরতলিশান-বাঁধানো যে-রাস্তাটি দিয়ে দুই শহরের যোগাযোগ ঘটেছে, তার দু-পাশ দিয়েই সারি-সারি ভিলা ও গোলাবাড়ি গেছে একটানা, আর শহর দুটি থেকে এত লোক নিত্য যাওয়া-আসা করে যে রাস্তার গাড়ি-ঘোড়া লোকজনের স্রোত সবসময় অফুরানভাবে উপচে পড়ে।\nজায়গাটা কিন-ফোর চেনা বলেই তাই-ওয়াং-মিয়ার উদ্দেশেই এগুলো সে। তাই-ওয়াং-মিয়া নামটির অর্থ যুবরাজের দেবালয়; এটি ছিলো ধর্ম প্রতিষ্ঠান, সম্প্রতি এটাকে হোটেল বানানো হয়েছে–একজন আগন্তুক যা-যা কাম্য বলে মনে করতে পারে, তার সবকিছুরই ব্যবস্থা আছে এখানে। নিজের জন্য একটা কামরা ভাড়া করলো কিন-ফো; পাশের ঘরেই ক্রেগ আর ফ্রাইয়ের থাকার ব্যবস্থা করে দিলো আর সুনের জন্যও যোগ্য ব্যবস্থা করা হলো–তারপরেই সুনের আর-কোনো পাত্তা নেই–মুহূর্ত মধ্য নিজের ডেরায় গিয়ে সে হাত-পা ছড়িয়ে দিলো।\nঘণ্টাখানেক বিশ্রাম করে বেশ চর্ব্য-চোষ্য-লেহ্য-পেয় দিয়ে মধ্যাহ্নভোজ সেরে তবে তিনজনে চারপাশে নজর দেবার অবসর পেলো। স্থানীয় একটা খবর-কাগজ জোগাড় করে প্রথমেই এটা দেখা দরকার তাদের কাজে লাগবার মতো কোনো খবর বেরিয়েছে কিনা; ফলে যথারীতি কিন-ফোকে মাঝে রেখে ক্রেগ আর ফ্রাই সরু ঘিঞ্জি রাস্তায় বেরিয়ে পড়লো; কেউ যাতে খুব-একটা কাছে ঘেঁষতে না-পারে, সেইজন্য দুজনে চেষ্টার ত্রুটি করলো না। বন্দরের কাছে সরকারি বার্তাবহ কাগজটির আপিশ; যথাকালে সেখান থেকে একটি চলতি সংখ্যা কিনে নেয়া হলো। কিন্তু ওয়াংকে খুঁজে বের করতে পারলে দু-হাজার ডলার ইনাম মিলবে, এই বিজ্ঞাপনটি ছাড়া তাদের আকর্ষণ করার মতো কোনো খবর পাওয়া গেলো না।\nএখনো ওর পাত্তা মেলেনি তাহলে? বললো কিন-ফো, অবাক কাণ্ড! কোথায় গিয়ে লুকোলো ও?\nসত্যিই কী আপনার মনে হয় তিনি চুক্তির শর্ত পালন করবেন? বাক্যটাকে দু-ভাগ করে জিগেশ করলো ক্রেগ আর ফ্রাই।\nসন্দেহ করার অবকাশ কই? উত্তর দিলো কিন-ফো। আমার অবস্থা যে সম্পূর্ণ বদলে গিয়েছে, তার তো বিন্দুবিসর্গও ও জানে না। তাই ও কী করে আন্দাজ করবে যে আমার মনোভাবও পালটে গেছে। এই ছ-দিনে বিপদের আশঙ্কা মোটেই কম নেই–বরং আগের চেয়ে আরো-বেশি সংকটজনক–বলা যায়।\nখুব সাবধানে থাকবেন আপনি, তারা বললো। বিশেষ সতর্কতা অবলম্বন করবেন।\nকিন-ফো জিগেশ করলো, সেটা কী?\nএ-বিষয়ে ক্রেগ আর ফ্রাইয়ের ঐক্যমত দেখা গেলো : ভিন্ন-ভিন্ন তিনটে পথ খোলা আছে তার সামনে; হোটেলে নিজের কামরার দরজা-জানলা বন্ধ করে বলা কোনোক্ষেত্রেই পাদমেকং ন গচ্ছামি, কিংবা কোনো ছোটোখাটো দুষ্কর্ম করে জেলে যাওয়া–জেলখানার চেয়ে নিরাপদ জায়গা আর কোথায় আছে? কিংবা এই গুজবটা ছড়িয়ে দেয়া যে তার মৃত্যু হয়েছে–তারপর বিপকাল উত্তীর্ণ হবার সময় পর্যন্ত আত্মগোপন করে থাকা।\nকোনো প্রস্তাবই কিন-ফোর মনে ধরলো না। মুহূর্তমাত্ৰ ইতস্তত না-করেই সে প্রস্তাব তিনটেকে অগ্রাহ্য করে বসলো–এটা সে ভালো করেই জানে যে ওয়াং যদি একবার স্থির করে থাকে তার প্রতিশ্রুতি সে রাখবেই, তবে হোটেল, জেলখানা কি গোরস্থান কোনো কিছুই তার কাছে দুর্ভেদ্য বাধা বলে ঠেকবে না।\nনা, সে বললো, ও-সব হবে না। আমি কয়েদি বনে যেতে চাই না।\nক্রেগ আর ফ্রাইকে ঈষৎ সংশয়াকীর্ণ দেখলো; প্রতিবাদ করতে যাবে, এমন সময় কিন-ফোই আবার অত্যন্ত নিশ্চিত ভঙ্গিতে বললো, আমার যা ইচ্ছে হবে আমি তা-ই করবো। কম্পানির যে দু-লাখ টাকা বাঁচাবার জন্য আপনারা এসেছেন, তা বিপন্নই থাকুক না-হয়।\nকম্পানির প্রতি তো আমাদের একটা কর্তব্য আছে, তারা বললো।\nআমিও আমার নিজের প্রতি কর্তব্য পালন করবো–আমার নিজের ধরনেই অবিশ্যি। এটা ভুলে যাবেন না যে এ-বিষয়ে আমার নিজের স্বার্থ আপনাদের চেয়ে বহু গুণ বেশি। যাই হোক, আমার পরামর্শ শুনুন–চোখ–কান খোলা রাখুন, যথাসাধ্য চেষ্টা করুন আমাকে বাঁচাবার জন্য, আর দয়া করে নিজেকে বাঁচাবার জন্য আমি যা-যা করি, তার উপর আস্থা রাখুন।\nএর পরে আর-কীই বা বলার থাকে! সদাজাগ্রত সতর্কতা ছাড়া আর-কীই বা করার থাকে এর পর? যে-কাজের দায়িত্ব তারা নিয়েছে, পরের কয়েকদিনে তা যে চরম সংকটে পৌঁছুবে, এতে তাদের সন্দেহ ছিলো না।\nতং-চু চিনদেশের প্রাচীন শহরগুলির অন্যতম বলেই তার জনসংখ্যাও বিপুল হয়ে উঠেছে। পাই-হো নদী থেকে কেটে-বের করা একটি খালের পাশে গড়ে উঠেছে এই শহর, আর সেই খালের গায়ে পেইচিং থেকে এসে-পড়া আরেকটি খাল এসে মিশেছে বলে তংচুর বন্দর পরিবহণ ব্যবস্থার একটা মস্ত কেন্দ্র হয়ে দাঁড়িয়েছে। শহরে কোনো নতুন লোক এসে কেবল-যে জেটির স্ফীত চঞ্চল জনসমুদ্র দেখে বিস্মিত হবে তা নয়, বন্দরে ভিড়-করে থাকা অগুন্তি শাম্পান আর পাল-তোলা জাঙ্ক দেখেও কিঞ্চিৎ অভিভূত হবে।\nএত ভিড় দেখেই ক্রেগ আর ফ্রাই যেন একটু আশ্বস্ত ও নিরাপদ বোধ করলে। ওয়াং যদি সত্যি তার রক্তরাঙা প্রতিশ্রুতি পালন করবার জন্য আবির্ভূত হয়, তাহলে কর্মটি সম্পন্ন করার জন্যে সে একটু নিরিবিলিই পছন্দ করবে– নিহত মানুষটার পাশে ওই স্বীকারোক্তি সংবলিত চিরকুটটা ফেলে রেখে সে গোটা ব্যাপারটাকে আত্মহত্যার চেহারা দিতে চাইবে–অন্তত ক্রেগ আর ফ্রাইয়ের ধারণা তা-ই। সেইজন্য এই জনসমুদ্রে, বিপুল ভিড়ে, ভয়ের কিছু নেই–শহরের জনাকীর্ণ রাস্তাঘাটে তাই কিঞ্চিৎ নিশ্চিন্ত; সেইজন্যই পথচারীদের দিকে আনমনে তাকিয়ে তারা পথ চলছিলো–গুরুতর কিছু ঘটবে বলে তারা আশা করেনি।\nকিন্তু হঠাৎ কিন-ফো একেবারে পাথরের মূর্তির মতো থেমে দাঁড়ালো। বারেবারে উৎকর্ণ হয়ে কী যেন শুনবার চেষ্টা করলো সে। না, তার কোনো ভুল হয়নি, কিমাকার ও উদ্ভট অঙ্গভঙ্গি করে একদল বালখিল্য রাস্তায় হুল্লোড় করছে, আর মাঝে-মাঝে তার নামই চীৎকার করে আওড়াচ্ছে তারা। নিজের নাম শুনে সে বিষম চমকে উঠলো, বুকের ভিতরটা ধ্বক করে উঠলো, ভ্যাবাচ্যাকা খেয়ে হতভম্ব দাঁড়িয়ে রইলো সে ঠায়, আর তার দেহরক্ষীরা আরো গা ঘেঁষে দাঁড়ালো। তাকে চিনে ফেলেছে তবে? এত ছদ্মবেশ, এই ছদ্মনাম–সব তবে ব্যর্থ। কিন্তু তা তো মনে হয় না। স্পষ্টই তো বোঝা যাচ্ছে এই ছেলের পালের আকর্ষণের বস্তু সে অন্তত নয়। কিন্তু বারেবারে তার নামই যে তবে আওড়াচ্ছে : কিন-ফো! কিন-ফো! শান্ত ভাবে দাঁড়িয়ে কিন-ফো এই পেল্লায় হেঁয়ালির মর্মার্থ অনুধাবন করার চেষ্টা করলে।\nরাস্তায় গান গেয়ে-গেয়ে চলেছে এক গায়ক, আর তাকে ঘিরে দাঁড়িয়েছে আবালবৃদ্ধবনিতা, প্রচণ্ড করতালি দিয়ে তাকে উৎসাহ জোগাচ্ছে তারা–এমনকী সে গান ধরার আগেই তাদের হাততালি সেই যে শুরু হলো, সহজে আর থামতেই চাইলো না।\nভিড় যত বাড়লো, লোকটা ততই খুশি হলো। তারপর যখন ভিড়ের আয়তন তাকে যথেষ্ট পরিমাণে তৃপ্ত করলো, তখন পকেট থেকে সে বার করলো একতাড়া রংচঙে ছোটো ছোটো প্রচারপত্র, আর খনখনে গলায় চেঁচিয়ে বলতে লাগলো, শতজীবীর পাঁচপ্রহর! শতজীবীর পাঁচপ্রহর!\nও! সব হৈ-চৈ এর কারণ তবে তা-ই। কিন-ফোকে টিটকিরি দিয়ে লেখা সেই অতিবিখ্যাত ও জনপ্রিয় গানটা তবে ফিরি করে বেড়াচ্ছে এই গায়ক? ক্রেগ আর ফ্রাই ব্যাপারটা বুঝে কিন-ফোকে নিয়ে কেটে পড়ার চেষ্টা করলো, কিন্তু কিন-ফো নট নড়নচড়ন নট কিছু; তাকে নিয়ে লেখা গান, অথচ সেই তা কোনোদিন শোনেনি! এবার, গানটা শুনবে বলেই মনস্থির করেছে; কেউ যখন এখানে তাকে চেনে না, তখন এখানে দাঁড়িয়ে গানটা শুনতে আর আপত্তি কোথায়?\nনানা রকম প্রাথমিক অঙ্গভঙ্গিসহ গায়কটি আরম্ভ করলো :\nনামিলো গোধূলিলগ্ন শাংহাই-আকাশে\nবিবর্ণ তরুণ চাঁদ-লাবণ্যে ঢাকা সে,\nউইলো গাছের চারা\nদিলো সদ্য মাথাচাড়া,\nকিন-ফো পৌঁছালো এবে বিংশতি বছরে।\nযামিনী দ্বিতীয় দণ্ড : স্বচ্ছ অপরূপা\nসোমেশ্বরী ইয়ামেনে ছড়াতেছে রুপা।\nমিত্র পোষ্য স্বাস্থ্যবান\nধনে গড়াগড়ি যান,\nকিন-ফো এখনো যুবা চল্লিশ\nগায়কের মুখচোখের অভিব্যক্তি কিন্তু প্রত্যেক স্তবকের সঙ্গে-সঙ্গে বদলে যাচ্ছে; একটা করে স্তবক শেষ হয়, আর সে যেন আরো বুড়ো হয়ে পড়ে। আর তাই দেখে ভিড় আরো সহর্ষে হাততালি দিয়ে ওঠে।\nশর্বরী তৃতীয় যামে : জ্যোৎস্না সমুজ্জ্বলা,\nবর্তুল, পূর্ণ ও স্নিগ্ধ ষোলোচন্দ্রকলা।\nকিন্তু হেমন্তের হাওয়া\nএই বুঝি করে ধাওয়া,\nকারণ কিন-ফো এবে ষষ্টিবর্ষে পড়ে।\nনিশীথিনী চতুষ্পর্ণা : গগনমণ্ডলে\nচন্দ্রমা পশ্চিমদিকে অন্তহীন চলে!\nখঞ্জ, ও ভোলা কভু,–\nকিন-ফো অশীতিপর শাংহাই নগরে।\nনক্তের পঞ্চম যাম : কনকনে, ভীষণ\nহিমাংশু করুণ-কালো, নিস্তারা গগন।\nকোনো দীর্ঘশ্বাস নয়,\nএখন মরলেই হয়,–\nকেননা পৌঁছেছে কিন-ফো একশো\nবিষম প্রতুষে : রুষ্ট সম্রাট ইয়েন\nবুড়োহাবড়া বলে তাকে তাড়ায়ে দিলেন।\nনরকে প্রবেশ তার\nনিষিদ্ধ বলে আবার\nত্রিশঙ্কুর মতো ঝোলে কিন-ফো\nগান শেষ হতেই হাততালির আওয়াজ এমন প্রবল আকার ধারণ করলে যে বুঝি-বা বধির করে ফেলবে। প্রত্যেকেই এমন হুড়মুড় করে এক-এক সাপেক দিয়ে রংচঙে কাগজে-ছাপা গানটা কিনে নিতে শুরু করলো যে মুহূর্তে লোকটার সব গান প্রায় শেষ হয়ে এলো।\nগানটা কিনে না-নেবার কোনো যুক্তি দেখলো না কিন-ফো। পকেট থেকে কিছু খুচরো পয়সা বার করে গায়কের হাতে দিতে যাবে, এমন সময় ভিড়ের মধ্যে কার দিকে যেন চোখ পড়তেই সে এত চমকে উঠলো যে তার বিস্ময় অস্ফুট ধ্বনি হয়ে বেরিয়ে এলো। ক্রেগ আর ফ্রাই ভাবলে শেষ অবধি বুঝি-বা চরম আঘাতটিই সে পেয়েছে; আরো আঁটো করে তাকে চেপে ধরলো তারা।\nকিন-ফো চেঁচিয়ে বলে উঠলো, ওয়াং!\nওয়াং! ক্রেগ হতচকিত। কোথায়?\nকোথায়? ফ্রাই পুনরাবৃত্তি করলো প্রশ্নটার।\nকিন-ফো মোটেই ভুল করেনি। ওয়াং যে শুধু সেখানে ছিলো তা নয়, কিন-ফোকে সে চিনতেও পেরেছিলো। কিন্তু হুড়মুড় করে তার দিকে ধেয়ে এসে বিষম কর্মটি সাধন করার বদলে চট করে ঘুরে দাঁড়িয়েই ভিড়ের মধ্যে দিয়ে তীরের মতো ছুটে গিয়েছে সে, প্রাণপণে দৌড়ে পালিয়েছে। স্পষ্ট বোঝা যাচ্ছে, কিন-ফোকে হঠাৎ দেখে সেও কম বিস্মিত বা বিচলিত হয়নি।\nকিন-ফো আর এক মুহূর্তও ভাবলে না। তক্ষুনি তার পাছু নিলে সে, আর ক্রেগ আর ফ্রাইও তার সঙ্গ ছাড়লো না।\nবারেবারে চেঁচিয়ে ডাক দিলো সে দার্শনিককে, কিন্তু কোনো ফল হলো না।\nওয়াং! ওয়াং! চীৎকার করে ডাকলো কিন-ফো, এখন আর কোনো গণ্ডগোল নেই–সম্পত্তি ঠিকই আছে! ওয়াং! ওয়াং, ফিরে এসো! আমি তোমার সঙ্গে কথা বলতে চাই!\nওয়াং যাতে শুনতে পায় সেজন্য ক্রেগ আর ফ্রাই যথেষ্ট চেষ্টা করলো, কিন্তু সে ততক্ষণে এত দূরে চলে গিয়েছে যে তাদের হাঁকডাক তার কানে যাচ্ছিলো কিনা সন্দেহ।\nজেটির পাশ থেকে বেরিয়ে, খালের পাড় ধরে এত জোরে সে ছুটছিলো যে খামকাই তারা তার পিছন নিলে–মধ্যেকার ব্যবধান এক চুলও কমলো না।\nপাঁচ-ছটি চিনেম্যান আর দুটি চৈনিক পুলিশ প্রথমটায় তাদের পিছনে ধাওয়া করেছিলো, ভেবেছিলো বুঝি কোনো চোরকে তারা তাড়া করেছে; কিন্তু একটু পরেই তা আর ছ-সাত জনের ব্যাপার থাকলো না–পেল্লায় এক ভিড়ও ছুটতে শুরু করলো পিছনে-ওয়াং-এর নাম তাদের কানে গেছে : যাকে খুঁজে বার করতে পারলে মস্ত ইনাম মিলবে, সেই ওয়াং! উত্তেজনা মুহূর্তে চরমে পৌঁছুলো; চেঁচিয়ে হাঁক পেড়ে ডাক ছেড়ে এক বিপুল জনতা ওই ধাবমান ত্রিমূর্তির সঙ্গ নিলে।\nপ্রাণপণে দৌড়লো তারা; প্রত্যেকের দৌড়ের পিছনেই নিজস্ব কারণ রয়েছে। কিন-ফো দৌড়চ্ছে তার আটলাখ ডলারের সম্পত্তির লোভে প্রাণের মায়ার কথা না-হয় না-ই বললাম! ক্রেগ আর ফ্রাই দৌড়চ্ছে তাদের উপর দু-লাখ ডলার বাঁচাবার ভার আছে বলে! আর এই উচ্চকিত জনতার প্রত্যেকেই কি ওই দু-হাজার ডলার পুরস্কারের লোভে ছুটছে না?\nওয়াং! ওয়াং! হাঁকডাক ক্রমশ চড়ে যাচ্ছে সপ্তমে।\nওয়াং। এখন আমি বড়োনোক! কিন-ফো হাঁপাতে হাঁপাতে চীৎকার করলো।\nধরো ওকে, পাকড়ো! চীৎকার তুললো জনতা।\nকিন্তু হয় কিছুই শুনতে পাচ্ছিলো না ওয়াং, নয়তো কিছুই শুনতে চাচ্ছিলো না। কনুই দুটি পাঁজরায় ঠেকিয়ে সে সামনে ছুটে চলেছে, ঘাড় ফিরিয়ে একবারও তাকাচ্ছে না পর্যন্ত। শহরতলি পেরিয়ে একটা খোলা রাস্তায় এসে দ্বিগুণ জোরে ছুটলো সে, আর ধাওয়া-করা ভিড়কেও তাই সেই অনুপাতে ছুটতে হলো।\nপ্রায় পনেরো মিনিট ধরে এই পেল্লায় দৌড় চললো–কেউ হাল ছাড়ছে না, কেউ থামবার লক্ষণ দেখাচ্ছে না। কিন্তু শেষকালে পলায়মান ওয়াং অবসাদ ও ক্লান্তি অনুভব করতে পারলো ভিতরে-ভিতরে; বুঝতে পারলো যে তার আর জনতার ভিতর ব্যবধান ক্রমেই কমে আসছে। ছুটে তাদের হাত এড়িয়ে যাবার চেষ্টা করা বৃথা, তাতে একসময় ক্লান্ত হয়ে তাকে ধপ করে মাটিতে পড়ে যেতে হবে সটান : একটা ফন্দিফিকির ছাড়া এই খ্যাপা জনতার হাত থেকে নিষ্কৃতি পাবার কোনো উপায় নেই; তাই প্রথম সুযোগটাকেই সবলে আঁকড়ে ধরে সে ডাইনে মোচড় মেরে একটা ছোট্ট প্যাগোডার সবুজ গাছপালার মধ্যে মিলিয়ে গেলো।\nযে-ওকে পাকড়াতে পারবে, তাকে দশ হাজার ডলার তায়েল ইনাম দেবো, কিন-ফো চাচালো।\nদশ হাজার তায়েল বখশিশ, ক্রেগ আর ফ্রাই জনতাকে শোনাবার চেষ্টা করলে।\nইয়াহু! বলে ভিড়ের সামনে থেকে চীৎকার উঠলো, তারপর তারাও প্যাগোডার দেয়ালের কাছে এসে বাঁক ঘুরলো।\nওয়াংকে মুহূর্তের জন্যও কোথাও দেখা গেলো না। ধাবমান জনতা একটু থমকে গেলো যেন, কিন্তু পরক্ষণেই আবার আকাশফাটা ধ্বনি উঠলো, ওই-যে ওখানে!\nসেচের জন্য কেটে-আনা সরু খালগুলির মধ্যে দিয়ে পথ করে চম্পট দেবার চেষ্টা করছে তখন ওয়াং; আঁকাবাঁকা পায়ে-চলা পথ গেছে খালগুলির মধ্য দিয়ে আরেকটা মোড় ঘুরলো ওয়াং, অমনি হা হতোস্মি! আবার খোলা রাস্তায় এসে পড়লো, যেখানে আপ্রাণ ছোটা ছাড়া কোনো উপায় নেই তার। তার হাঁটুর জোড় যে ক্রমেই খুলে যেতে চাচ্ছে, এত উত্তেজনাতেও এটা তার জানতে বাকি ছিলো না; সে বারেবারে ফিরে তাকিয়ে দেখবার চেষ্টা করছিলো পশ্চাদ্ধাবকদের সঙ্গে কতটুকু ব্যবধান এখনো বজায় আছে। স্পষ্ট বোঝা যাচ্ছিলো এই অভূতপূর্ব দৌড়ের পরমায়ু ফুরিয়ে এসেছে। শেষটায় তরুণ যুবকরাই যে জিতে যাবে, তাতে সংশয় নেই।\nআরেকটু এগিয়ে গেলেই দেখা যাবে সেই বিখ্যাত পালিকাও সেতু; শিল্পকর্ম হিশেবে জগৎজোড়া খ্যাতি এই সেতুর–মারবেল পাথরের থাম আর খিলান, আর দু-পাশে দুইসার অতিকায় সিংহমূর্তি। আঠারো বছর আগে পে-চি-লি প্রদেশে প্রবেশ করা তাদের পক্ষে সম্ভব হতো না। অন্য ধরনের আরেকদল পলাতক রাস্তাটা আটকে থাকতো তখন। এখানেই ১৮৬০ সালের ২১শে সেপ্টেম্বর ফরাশি বাহিনীর কাছ থেকে ঘা খেয়ে রাজার খুড়ো সান-কো-লি-সিনকে থমকে দাঁড়াতে হয়েছিলো, আর অসীম দুঃসাহস সত্ত্বেও মাথু তাতাররা ইওরোপীয় গোলন্দাজদের হাতে তখন ছিন্নভিন্ন হয়ে গিয়েছিলো।\nকিন্তু এখন যদিও সেতুটির উপরকার মূর্তিগুলোতে সেই ভীষণ যুদ্ধের ক্ষতচিহ্ন রয়ে গেছে, তবু আজকাল কারু পক্ষেই সেতুপথে যাবার বাধা নেই। পা টলছে, বুঝতে পারছিলো ওয়াং; বুঝতে পারছিলো যে তার শক্তি ফুরিয়ে এসেছে : চট করে মুখ ঘুরিয়ে পিছন দিকে একবার দেখে নিলো সে। ব্যবধান একটু আগে ছিলো কুড়ি কদম, এখন তা দশ পাও হবে না; পিঠের উপর তাদের নিশ্বেস অনুভব করতে পারছিলো যেন সে, তারা অবশ্য চেঁচিয়ে তাদের দম ফুরোতে চাচ্ছিলো না আর; মিনিট খানেকের মধ্যেই তো তারা পাকড়ে ফেলবে তাকে। মৃগয়ার অবসান সন্নিকট, পাছুধাওয়া এখানেই এবারকার মতো শেষ।\nউঁহু, মোটেই তা নয়। পরমুহূর্তেই ওয়াং সেতুর থামের উপর লাফিয়ে উঠলো–তারপরই ঝপাং করে পাই-হোর জলে ঝাঁপিয়ে পড়লো।\nবিষম হকচকিয়ে গেলেও তক্ষুনি কিন-ফো মনস্থির করে ফেললো। এখন ওকে পাকড়ানো যেতে পারে, বলে চেঁচিয়ে উঠে সে নিজেও জলে ঝাঁপিয়ে পড়লো।\nদু-লাখ ডলার জলে গেলো! সমস্বরে আর্তনাদ করে উঠলো ক্রেগ আর ফ্রাই-মরীয়া হয়ে তারাও তক্ষুনি পাই-হো নদীতে ঝম্প দিয়ে পড়লো।\nআর সেই অদ্ভুত উত্তেজনার মধ্যে আরো কয়েকজনও নিজেদের শামলাতে না-পেরে ঝপঝপ করে লাফিয়ে পড়লো।\nকিন্তু সব চেষ্টাই বিফলে গেলো। অনেকক্ষণ সন্ধান করলো তারা, কিন্তু খামকাই এত খোঁজাখুঁজি। বেচারা দার্শনিক তাহলে জলে ডুবেই মরলো–নিশ্চয়ই স্রোতে ভেসে গেছে সে! কিন্তু সে-ই বা হঠাৎ এমনভাবে জলে ডুবে মরতে গেলো? এই রহস্য ভেদ করবে কে?\nক্লান্ত, ভ্যাবাচ্যাকা, বিমূঢ়, হতাশ, নিরুৎসাহ ও আলুথালু কিন-ফো শেষকালে ক্রেগ আর ফ্রাইয়ের সঙ্গে হোটেলেই ফিরে এলো! জামাকাপড় ছেড়ে শুকোতে দিয়ে কিছু জলখাবারের ব্যবস্থা করলো তারা, তারপর সুনকে ডেকে পাঠালো। তারা যখন বললো যে আধ ঘণ্টাখানেক পরেই পেইচিং যেতে হবে সুনের বিরক্তি আর গজরানি একেবারে অসীমে পৌঁছুলো।\nচিনের আঠারোটি প্রদেশের মধ্যে যেটি সবচেয়ে উত্তরে, সেই পে-চি-লি ন-টা জেলায় বিভক্ত। সদর জেলা হচ্ছে প্রথম শ্রেণীর একটি স্বর্গীয় শহর–ওরফে পেইচিং নগরী।\nযদি কোনো চৈনিক হেঁয়ালির ছিন্ন টুকরোগুলো কোনো ১৩৫০০০ একর জমি-জোড়া নিখুঁত আয়তক্ষেত্রে সাজানো যায়, তাহলে এয়োদশ শতাব্দীর শেষ ভাগে মার্কো পোলো যে অদ্ভুত বর্ণনা দিয়েছিলেন, সেই রহস্যময় কামবালু ও চিন সাম্রাজ্যের বর্তমান রাজধানীর কিঞ্চিৎ আন্দাজ পাওয়া যাবে।\nআসলে দুটো ভিন্ন শহর নিয়ে গড়ে উঠেছে পেইচিং-মস্ত একটা দুর্গপ্রাচীর দিয়ে শহরটা দু-ভাগে ভাগ করা; চিনে পল্লিটা একটা আয়তক্ষেত্রাকার সামন্তরিকের মতো; আর তাতার পল্লিটা যেন চৌকো একটা বর্গক্ষেত্র; এই তাতার পল্লিতেও দুটো মহল্লা রয়েছে : একটার নাম হোয়াং চিং, পীতনগর, অন্যটা সেন-কিন-চিং ওরফে লোহিত বা নিষিদ্ধ পল্লি।\nআগে এখানে বিশ লাখের বেশি লোকের বাস ছিলো, কিন্তু চরম দুর্দশায় পড়ে অনেকে বাস্তুত্যাগ করে চলে গেছে। এখন লোকসংখ্যা দাঁড়িয়েছে লাখ দশেক; বাসিন্দারা মূলত তাতার আর চৈনিক; তাছাড়া হাজার দশেক মুসলমান, আর কিছু মোঙ্গোল আর তিব্বতিও আছে। তাতার পল্লিটি একটি দুর্গপ্রাচীর দিয়ে ঘেরা; ইট-পাথরের এই প্রাচীরটি চওড়ায় চল্লিশ-পঞ্চাশ ফুট হবে, উচ্চতাতেও তাই। দুশো গজ পরে-পরে রয়েছে পেল্লায় একেকটি পাটাতন, সবসময় সশস্ত্র পাহারা থাকে এখানে; পুরো প্রাচীরটা এক চমৎকার বেড়াবার জায়গা, দৈর্ঘ্যে পনেরো মাইল হবে। এই সুরক্ষিত, নগরীর মধ্যেই সম্রাট ওরফে দেবপুত্র বাস করেন।\nতাতার পল্লির হলুদ শহর বা পীত নগরীর আয়তন প্রায় ১৫০০০ একর; আটটা তোরণ দিয়ে ঢোকা যায় হলুদ শহরে, তিনশো ফুট উঁচু, কালো স্ফটিক বা কয়লার তৈরি বিশাল এক পিরামিড এখানকার প্রধান দ্রষ্টব্য; আর আছে এক সুন্দর হ্রদ-মধ্যসাগর বলে তাকে লোকে; মারবেল পাথরের একটু সেতু আছে তার উপর; আছে বৌদ্ধ শ্রমণদের জন্য দুটি মহাবিহার ও প্যাগোডা; পাই-থা-সে নামে একটি ধর্মপ্রতিষ্ঠান আছে খালের স্বচ্ছ নির্মলজলে ঘেরা একটা ছোট্ট ব-দ্বীপে; ক্যাথলিক মিশনারিদের জন্য আছে পেং-তং, তাদের বাসস্থান। আছে এক রাজমন্দির, উজ্জ্বল-নীল টালি বসানো সেই ঘণ্টার গম্ভীর নিনাদ অনেক দূর থেকে শোনা যায়; আর আছে বর্তমান রাজবংশের উদ্দেশে সমর্পিত একটি বিপুল মন্দির, প্রেতাত্মার মন্দির, পবনদেবের মন্দির, বজ্রদেবতার মন্দির, রেশমের দেবতার মন্দির, দেবরাজের দেবালয়, ড্রাগনদের পঞ্চমণ্ডপ, চিরনির্বাণের মহাবিহার–এইগুলোও দ্রষ্টব্য বস্তুর তালিকায় শীর্ষস্থান নিতে পারে।\nআর হলুদ শহরের ঠিক মাঝখানে তার বুকের কাছে, বলা যায় রয়েছে নিষিদ্ধনগরী। ১৮০ একর জমি জুড়ে প্রতিষ্ঠিত হয়েছে এই লোহিত নগর, চারপাশে পরিখাকাটা, সাতটি মারবেল পাথরের সেতু আছে তার উপর। এটা নিশ্চয়ই বলা বাহুল্য যে মাথুরাই যেহেতু বর্তমান শাসক, সেইজন্য পেইচিঙের এই অংশে মূলত কেবল মাধুদেরই বাস–পরিখার ওপারে, প্রাচীরের বাইরে, চৈনিকেরা তাদের নিজেদের পল্লিতেই কেবল থাকে।\nনিষিদ্ধ নগরীর চারপাশে হলুদ রঙের টালিবসানো লাল ইটের দেয়াল; মহাশুদ্ধতার তোরণ দিয়ে প্রবেশ করা যায় এই পল্লিতে, আর তোরণদ্বার কেবল খোলে যখন সম্রাট কিংবা সম্রাজ্ঞী যাতায়াত করেন। ভিতরে আছে তাতার রাজবংশের পূর্বপুরুষদের দেবালয় : রংচঙে টালি-বসানো ডবল ছাত তার; চি আর সি নামে উর্ব ও অধঃলোকের দুই অধীশ্বরের নামে দুটি মন্দির আছে এখানে; আর আছে খাশমহল : রাষ্ট্রীয় উৎসব ও ভোজসভা উপলক্ষে যেখানে অভিজাতগণ জমায়েৎ হন; তারপরেই মাঝমহল, এই দেবপ্রিয় দেবপুত্রগণের বংশলিপি সেখানে দেখা যায়; তারপরেই আম দরবার, যার বড় হলঘরটায় সম্রাট বসেন অমাত্যদের নিয়ে; নাই-কোর পটমণ্ডপে প্রাক্তন সম্রাটের খুল্লতাত যুবরাজ কং-এর সভাপতিত্বে সাম্রাজ্যের সচিবসভা বসে-যুবরাজ কং নিজে পররাষ্ট্র সচিব; তারপরে রয়েছে কলালক্ষ্মীর চন্দ্রাতপ, যার ছায়ায় সম্রাট বছরে একবার করে ধর্মগ্রন্থ পঠনপাঠনে নিয়োজিত থাকেন; তারপরেই হলো চুয়ান-সিন-তিয়েনের নাটমণ্ডপ, যেখানে কনফুসিয়সের উদ্দেশে বলিদান হয় : অন্যান্য দ্রষ্টব্যের মধ্যে রাজার গ্রন্থাগার, প্রত্নতত্ত্বশালা, ভূ-ইগেন-তিয়েন বা মুদ্রণশালা, বসন-শিল্পালয় প্রভৃতি উল্লেখযোগ্য। তারপরে কেউ ইচ্ছে করলে দুলোকশুদ্ধতার প্রাসাদ দেখতে যেতে পারে : রাজপরিবারের যাবতীয় জটিলতা এখানে আলোচনা করে মোচন করা হয়; ঐহিক ভবনে থাকেন তরুণী সম্রাজ্ঞী; সম্রাটের অসুখ হলে আশ্রয় নেন ধ্যানসদনে; রাজবংশের শিশুদের জন্য রয়েছে তিনটি অট্টালিকা; ১৮৬১ খ্রিষ্টাব্দে হিয়েন-ফৎ যখন মারা যান, তখন তাঁর বিধবা ও তার সঙ্গীদের জন্য চতুরঙ্গভবনটি দিয়ে দেয়া হয়। চু-সিকু-কং হলো রানীমহল; সখিভবনে রানীর সখিরা রাজঅতিথিদের অভ্যর্থনা করেন; নির্বাণভবন নামটি আশ্চর্য, কারণ এখানে অভিজাত রাজপুরুষদের ছেলেমেয়েরা লেখাপড়া শেখে। পরবর্তী দ্রষ্টব্য : অনশনভবন–যেখানে অনশন করে চিত্তশুদ্ধি করে নেয়া হয়; ক্লান্তিহরভবন-যেখানে রাজকুমাররা থাকেন। গতায়ু পূর্বসূরিদের উদ্দেশে নিবেদিত মন্দিরটির ভাস্কর্য উল্লেখযোগ্য। নগরদেবতার মন্দির ও তিব্বতি দেবালয়টিও দৃষ্টি আকর্ষণ করার মতো। তাছাড়া রাজভবন ও আপিশকাছারি আছে বহু; লাও-কংচুতে থাকে নপুংসকেরা–লোহিত নগরে তাদের সংখ্যা পাঁচ হাজারের কম নয়- সব শুদু ৪৮টি অট্টালিকা রয়েছে। রাজভবনের চৌহদ্দির মধ্যে : তার মধ্যে অবশ্য হলুদ শহরের হ্রদের পাশে অবস্থিত জেন-কুয়াং-কো বা বেগুনি আলোর মণ্ডপের কথা ধরা হয়নি; এই মণ্ডপেই ১৮৭৩ সালের ১৯শে জুন ইংরেজ, রুশ, আলেমান, ওলন্দাজ ও মার্কিন রাজদূতেরা রাজসন্নিধানে যাবার অধিকার পেয়েছিলেন। এই তালিকা থেকে ওয়ান-চেয়ু-চানকেও বাদ দেয়া উচিত হবে না–এই গ্রীষ্মবাসটি পেইচিঙের মাইল পাঁচেক দূরে অবস্থিত। ১৮৬৩ সালে এই গ্রীষ্মবাসটি ধ্বংস হয়ে যায়। সেই ভগ্নস্তূপের মধ্যে এখন আর অচঞ্চল শিখার বিতান, পান্নার ফোয়ারা, আর দশ সহস্র প্রাণের চূড়া ভালো করে চোখেই পড়ে না। আর-কোনো প্রাচীন শহরেই এমন অদ্ভুত ও বিচিত্র হর্মরাজি দেখা যায় না; ইওরোপের কোনো রাজধানী এমন আশ্চর্য ভাষায় তার প্রাসাদগুলির নামকরণ করেনি।\nহলুদ শহরের চারপাশে যে-তাতার পল্লি রয়েছে, সেখানে রয়েছে ইংরেজ, ফরাশি ও রুশ দূতাবাস, লনডন মিশনের হাসপাতাল, একাধিক ক্যাথলিক মিশনভবন, আর একটি হস্তিশালা–যার বাসিন্দা এখন কেবল একটি থুরথুরে বুড়ো কানা হাতি। মস্ত একটা ঘড়িঘর সেখানে মাথা তুলেছে শূন্যে–তার লাল ছাতে সবুজ টালি বসানো। কনফুসিয়সের মন্দির, হাজার লামার বিদ্যাভবন, ফা-কুয়ার দেবালয়, মস্ত চৌকো স্তম্ভওলা জ্যোতিমন্দির, জেসুয়িট ও অধ্যাপকদের ইয়ামেন, পরীক্ষাগ্রহণকেন্দ্র–তাতার পল্লির প্রধান দ্রষ্টব্য এগুলোই। পুবে-পশ্চিমে আছে বিজয়তোরণ। উত্তরসাগর শৈবালসাগর নামে দুটি ছোটো খালে নীল পদ্ম ফুটে থাকে রাশি-রাশি–গ্রীষ্মবাস থেকে বেরিয়ে এসে এই খাল দুটি বড়ো খালটায় গিয়ে পড়েছে। অর্থ, উৎসব, সমর, পূর্ত ও পররাষ্ট্র সচিবদের প্রাসাদগুলো এখানেই অবস্থিত। মহাফেজখানা, জ্যোতিদপ্তর ও চিকিৎসাবিভাগের প্রধান কার্যালয়ও এই এলাকেই অবস্থিত। অদ্ভুত অঞ্চল এটা : দারিদ্রে আর জাঁকজমকে যেন মাখামাখি হয়ে আছে এখানে। একদিকে আছে সরু কানাগলি, আলো পৌঁছোয় না, হাওয়া ঢোকে না, ঘিঞ্জি জীর্ণ হতশ্রী বাড়ি সারে-সারে, আর তারই মাঝে-মাঝে গাছপালার আড়ালে ছায়ার ঘোমটা মুখে টেনে আকাশ পর্যন্ত উঠে গেছে মস্ত প্রাসাদ–কোনো সচিব বা অভিজাত পুরুষ হয়তো সেখানে থাকেন। গ্রীষ্মকালে রাস্তাঘাটগুলো ধুলোবালিতে অসহ্য হয়ে ওঠে, আর শীতকালে তারা শুকিয়ে-যাওয়া ছোট্ট ঝরনার চেয়ে বেশি ভালো নয়। যত রাজ্যের বেওয়ারিশ কুকুর, কয়লার বোঝা পিঠে মোঙ্গোলীয় উট, আট বেহারার টানা পাল্কি, খচ্চরে-টানা গাড়ি-ঘোড়ায় রাস্তাঘাটে সবসময়েই প্রচণ্ড ভিড় আর হৈ-হুঁল্লা লেগেই আছে। মঁসিয় শুংজের হিশেব মতো অন্তত ৭০,০০০ ভিখিরি থাকে এখানে, আর মঁসিয় আরে বলেছেন যে জীর্ণ খানাখন্দ-ওলা জলভরা খাদগুলি এতই গম্ভীর হয় যে কোনো অন্ধ লোক যে-কোনো মুহূর্তে জলে ডুবে মরে যেতে পারে।\nচৈনিক পল্লি ওরফে হাই-চেং নানা দিক দিয়ে পেইচিঙের তাতার পল্লিরই আরেক সংস্করণ। দক্ষিণ মহল্লায় দ্যুলোকের আর কৃষির দেবতার উদ্দেশে নিবেদিত দুটি মন্দির আছে, আর আছে দেবী কোআনাইনের দেবালয়, জগৎপ্রতিভার পুণ্যগৃহ, কালো ড্রাগনের মন্দির, ও ভুলোক-দ্যুলোকের আত্মার উদ্দেশে নিবেদিত পটমণ্ডপ। অন্যান্য দর্শনীয় স্থানের মধ্যে সোনালি মাছের দিঘি, ফাই-ওয়ান-সের মঠ, বাজার ও নাট্যশালা উল্লেখযোগ্য। সবচেয়ে বড়ো রাস্তাটা যেন পল্লির ধমনী–উত্তর থেকে দক্ষিণে সমস্ত শহর জুড়ে এই গ্র্যাণ্ড অ্যাভিনিউ চলে গেছে তিয়েন তোরণ থেকে হুং তিং ফটক পর্যন্ত। আর একই সমকোণে ছেদ করে গেছে আরেকটি আরো-লম্বা রাস্তা–পূর্বপ্রান্তের চা-তোরণ থেকে পশ্চিমের কোয়ান-ৎসু ফটক পর্যন্ত। এই রাস্তার নাম চা-কোআ অ্যাভিনিউ-গ্র্যাণ্ড অ্যাভিনিউকে যেখানে এই চা-কোআ অ্যাভিনিউ ছেদ করেছে, সেইখানেই থাকে সুন্দরী লা-ও, কিন-ফো যাকে বিয়ে করবে বলে ঠিক করে আছে।\nএটা নিশ্চয়ই মনে আছে যে দুঃসংবাদ বহন করে প্রথম চিঠি আসার পর এই তরুণী বিধবাটি কিন-ফোর অবস্থা পরিবর্তনের খবর পেয়েছিলো আরেকটি চিঠিতে, যাতে জেনেছিলো সপ্তম চাঁদ ডুবে যাবার আগেই তার প্রিয়তম তার কাছে ফিরে আসবে। সেই মাসের ১৭ তারিখের পর থেকে কিন-ফোর আরেকটা কথাও শোনেনি সে। শাংহাইতে বেশ কয়েক বার চিঠি লিখেছে লা-ও, কিন্তু কিন-ফো শূন্যে ঝাঁপ খেয়ে তার ওই খ্যাপা অভিযানে বেরিয়েছে বলে তার চিঠিগুলো সব নিরুত্তরই থেকে গেছে। ১৯শে জুন এসে গেলো, অথচ কিন-ফোর কোনো পাত্তা নেই-লা-ওর অস্বস্তি যে কী-পরিমাণ বেড়ে গিয়েছিলো তার বর্ণনা দেয়ার চেয়ে বরং কল্পনা করা সহজ। এই দীর্ঘ ক্লান্তিকর জীর্ণ-করা দিনগুলোয় একবারও লা-ও বাড়ি ছেড়ে পা বাড়ালো না–তার উৎকণ্ঠা ক্রমেই বেড়ে চললো, আর তার বুড়ি-মা নানও তারই সঙ্গে পাল্লা দিয়ে দুর্বহ হয়ে উঠতে লাগলো–সে মোটেই এই নির্জন যন্ত্রণার উৎফুল্ল সঙ্গী নয়।\nযদিও লাওৎসের ধর্মই চিনের সবচেয়ে পুরোনো ধর্মমত (জিশুর জন্মেরও পাঁচশো বছর আগে তার সূচনা হয়েছিলো) আর কনফুসিয়ুসীয় ধর্ম যদিও তারই সমসাময়িক আর স্বয়ং সম্রাট, অভিজাতজন ও প্রধান মান্দারিনদের আরাধ্য, তবু বৌদ্ধ মতবাদ বা ফো-র ধর্মই অধিকাংশ লোককে আকৃষ্ট করেছিলো। পৃথিবীতে বৌদ্ধ ধর্মাবলম্বীদের সংখ্যাই সর্বাধিক–অন্তত ৩০০, ০০০,০০০ লোক বোধিসত্ত্বের পূজারী। আর চিনদেশে বৌদ্ধদের দুটো মত আছে–মঠে বা বিহারে যারা থাকে, তারা ধূসর আলখাল্লা আর লাল টুপি মাথায় দেয়–অন্য লামারা আপাদমস্তক পীত বসনে সজ্জিত থাকে। লা-ও এই প্রথম শ্রেণীর বৌদ্ধদের সমর্থকদেবী কোআনাইনের নামে নিবেদিত যে, কোআন-তি-মিআও মন্দির আছে, প্রায়ই সেখানে সে পুজো দিতে যায়। সেখানে পাথরের মেঝেয় সাষ্টাঙ্গে শুয়ে পড়ে সে ধূপকাঠি জ্বালিয়ে দেবীর পুজো দেয় আর কায়মনোবাক্যে তার প্রেমিকের সুখশান্তি কামনা করে।\nআজ এই ১৯শে জুন তারিখে হঠাৎ তার মন কেন যেন যতরাজ্যের অলুক্ষুনে আশঙ্কায় ভরে গেলো। অমনি সে ঠিক করে ফেললো দেবীর কাছে গিয়ে সে কিন-ফোর মঙ্গলের জন্য ধন্না দেবো নানকে ডেকে সে গ্র্যাণ্ড অ্যাভিনিউর মোড় থেকে একটা পাল্কি ডেকে আনতে বললো। নান কোনো উত্তর দেয়ার প্রয়োজন বোধ করলে না, বিরক্তিভরে কাঁধ ঝাঁকিয়ে কত্রীর হুকুম পালন করতে চলে গেলো।\nনান চলে যেতেই লা-ও করুণ-চোখে একবার তার গ্রামোফোনটির দিকে তাকালো। আহা! কতদিন এটা কোনো কথা কয় না–চুপচাপ পড়ে আছে, বিমর্ষ! আমি যে ওকে কখনো ভুলিনি, অন্তত এটা তো ও জানতে পারবে, মনে-মনে সে ভাবলে, আমার মনের কথা যদি ধরে রাখি, ও-তে ফিরে এসে তা শুনে নিতে পারবে। কলটা চালিয়ে দিয়ে লা-ও যেন তার হৃদয় ঢেলে দিলে তার মধ্যে। কতক্ষণ যে তার ওই আকুল গুঞ্জন চলতো ঠিক নেই, কিন্তু নান হঠাৎ দুমদাম করে ঘরে ঢুকে তাড়া লাগলো, পাল্কি হাজির! সেই সঙ্গে অবশ্য এ-কথাও বললো যে তার মতে এখন নাকি লা-ওর বাড়ি থাকাই উচিত। কিন্তু বুড়ি দাসীর আপত্তিতে কোনো ফল হলো না। লা-ও তাকে একা বসে যত খুশি গজগজ করতে দিয়ে পাল্কিতে গিয়ে উঠলো, বেহারাদের বললো তাকে কোআন-তি-মিআও নিয়ে যেতে।\nমন্দিরের রাস্তায় কোনো ঘোরপ্যাঁচ নেই–সোজা গ্র্যাণ্ড অ্যাভিনিউ ধরে তিয়েন তোরণ পর্যন্ত যেতে হয়। কিন্তু যাওয়া বললেই কি যাওয়া হয়, এ-রাস্তা দিয়ে তাড়াতাড়ি যায় কার সাধ্যি! একে রাজধানীর সবচেয়ে জনবহুল অঞ্চল এটা–তার উপর এই সময়ই শহরের ব্যস্ততা চরমে পৌঁছোয়। কার সাধ্যি এই হৈ-হুঁল্লায় কান পাতে! আর ফিরিওলারা রাস্তার দুপাশে সারি বেঁধে পশরা সাজিয়ে বসে এ-সময়-দেখে মনে হয় মেলা বসেছে। যতরাজ্যের বক্তা, সরকারি ফতোয়া-ঘোষক, জ্যোতিষী, ছবি-আঁকিয়ে, কৌতুকশিল্পী (মান্দারিনদের অঙ্গভঙ্গি নকল করে তারা টিটকিরি দেয়)–সবাই এই হৈ-হল্লায় নিজেদের গলা যোগ করে দিয়েছে। একসময় আবার জমকালো এক শবযাত্রা রাস্তার গাড়িঘোড়া অচল করে দিলো, আরেক জায়গায় আবার একদল বরযাত্রী গেলো-শবযাত্রার লোকদের মতো ততটা ফুর্তি অবশ্য তাদের দেখা গেলো না কিন্তু রাস্তার গাড়ি-ঘোড়া থামিয়ে দিতে তারা কশুর করলে না।কোনো ম্যাজিস্ট্রেটের ইয়ামেনে হয়তো কেউ ঢাকে কাঠি দিয়ে বিচার প্রার্থনা করলে, অমনি রৈরৈ করে চারপাশে ভিড় জমে গেলো। লিও-পিং পাথরের কাছে এক অপরাধী হামাগুড়ি দিয়ে ঘাড় নিচু করে বসে অপেক্ষা করছে কখন জল্লাদের কুঠার নেমে আসে ঘাড়ে–আর চারপাশে লাল ঝাপ্পাওলা মাঞ্চুটুপি মাথায় কড়া পুলিশ পাহারা–কোমরে একই খাপে। তলোয়ার আর কৃপাণ রেখেছে তারা। আরেক জায়গায় দেখা গেলো একদল চৈনিক বদমাশের বেণী ধরে টানতে-টানতে শাস্তি দেবার জন্য নিয়ে-যাওয়া হচ্ছে। তারপরেই দেখা গেলো এক কাঠের খোপের মধ্যে বন্দী একটা লোকের ডান পা আর বাঁ হাত খোপের দেয়ালের ঘুলঘুলি দিয়ে বের করে রাখা হয়েছে : এক চোরকে বসিয়ে রাখা হয়েছে এক কাঠের বাক্সে, তার মাথাটাই কেবল বাক্সের বাইরে বেরিয়ে আছে : তারপরেই দেখা গেলো আরেকদল গুণ্ডাবদমাশকে জোয়ালে যেমন করে ষাঁড় জোতে তেমনি করে একসঙ্গে জুতে রাখা হয়েছে। আর তাছাড়া রাস্তার যেখানেই বেশি ভিড়, সেইখানেই অন্ধ, কানা, খঞ্জ, আতুর, বোবা, কালারা ভিক্ষে চাচ্ছে–কেউ তাদের মধ্যে আতুর সেজেছে, কেউবা আবার সত্যি বিকলাঙ্গ-কুসুমনগরীর চারপাশে তাদের সংখ্যাই সবচেয়ে বেশি।\nমন্থরভাবে এগুচ্ছে লা-ওর পাল্কি, কারণ যতই তারা বহির্দেয়ালের দিকে এগুচ্ছে ততই গাড়ি-ঘোড়া লোকজনের ভিড় বেড়ে যাচ্ছে। অবশেষে দেবী কোআনাইলন-এর মন্দিরের দ্বারে এসে বেহারারা পাল্কি নামালো। পাল্কি থেকে নেমে মন্দিরে গিয়ে ঢুকলো লা-ও। প্রথমে নতজানু হয়ে প্রণাম করে পরে সে একেবারে দেবীপ্রতিমার পায়ে শুয়ে পড়লো। তারপর উঠে প্রার্থনা-চক্রের দিকে এগিয়ে গেলো সে। প্রার্থনা-চক্রটি অনেকটা চরকিকলের মতো, আটটা তার ডাল, প্রত্যেক ডালেই কোনো-না-কোনো পুণ্যলিপি খোদাইকরা। এক শ্ৰমণ ছিলেন তত্ত্বাবধানের জন্য-ভক্তদের পুজোআচ্চায় সাহায্য করেন, আর নৈবেদ্য গ্রহণ করেন তিনি। লা-ও তার হাতে কয়েকটি তায়েল তুলে দিলো, তারপর বাঁ-হাতে বুক ছুঁয়ে ডানহাতে প্রার্থনা-চক্রের হাতল ধরে ঘোরাতে লাগলো। প্রার্থনা যাতে সফল হয় সেজন্য বোধকরি বেশি খাটেনি সে, না-হলে শ্ৰমণটি কেন তাকে উৎসাহ দিয়ে আরো জোরে-জোরে চাকাটা ঘোরাতে বলবেন?\nপ্রায় পনেরো মিনিট অতি জোরে চক্রটা ঘোরাবার পর শ্রমণ তাকে জানালেন যে দেবী তুষ্ট হয়েই তার নিবেদন গ্রহণ করেছেন। আবার দেবীপ্রতিমাকে দণ্ডবৎ করে মন্দির থেকে বেরিয়ে বাড়ি ফিরবে বলে পাল্কিতে এসে বসলো লা-ও।\nকিন্তু মন্দিরচত্বর থেকে বেরিয়ে এ্যাণ্ড অ্যাভিনিউতে পড়তেই তার পাল্কিবেহারাদের ধাক্কা দিয়ে সরিয়ে দেয়া হলো। নির্দয়ভাবে রাস্তা থেকে ভিড় হঠিয়ে দিচ্ছে সৈন্যরা, দোকানপাট সব বন্ধ করে দেয়া হয়েছে হুকুম দিয়ে, আর তিপাওদর তত্ত্বাবধানে নীলঝালর ঝুলিয়ে সব চোরাগলিতে ঢোকবার পথ বন্ধ করে দেয়া হচ্ছে।\nএর মধ্যেই শোভাযাত্রাটি ঢুকে পড়েছে রাস্তায়। সম্রাট কোয়াৎসিন ওরফে মহিমার নিঝর, তাতার পল্লিতে ফিরে চলেছেন এখন–তার উদ্দেশে মাঝখানের বড়ো তোরণটা এখন খুলে দেয়া হবে। শোভাযাত্রার পুরোভাগে রয়েছে দুটি অশ্বারোহী পুলিশ, তারপরে রয়েছে পদাতিক বাহিনী ও বল্লমধারীদের সারি; অভিজাত রাজপুরুষরা এলেন তারপর, ড্রাগন-আঁকা বিশাল এক হলদে ছাতা বহন করে–চিনদেশে ড্রাগন সম্রাটের প্রতীকচিহ্ন আর ফিনিক্স পাখি সম্রাজ্ঞীর। তার পরেই শাদা গোলাপ-আঁকা লাল আলখাল্লা পরা আর রেশমি কামিজ আঁটা ষোলোজন বেহারা বহন করে নিয়ে এলো মস্ত এক চতুর্দোলা, আর এই চতুর্দোলার পাশে-পাশে ঘোড়ায় চড়ে এলেন রাজপুত্র আর অন্যান্য অভিজাতগণ; ঘোড়ার পিঠে জিনের উপর থেকে ঝুলছে হলদে রেশমের ঝালর–তাদের আভিজাত্যের প্রতীক। চতুর্দোলার হলদে রঙের রেশমি-পদা একটু উঁচু-করা : দেখা যায় স্বয়ং দেবপুত্র হেলান দিয়ে বসে আছেন তাতে–প্রাক্তন সম্রাট তং-চির তিনি জ্ঞাতি ভ্রাতা, আর যুবরাজ কং-এর ভ্রাতুস্পুত্র। অতিরিক্ত একদল পরিচারক ও বেহারা এলো সবার পিছনে–দেখতে না-দেখতে গোটা শোভাযাত্রা ব্যাবসাদার, ভিখিরি, ফিরিওলা সবাইকে আশ্বস্ত ও নিশ্চিন্ত করে তিয়েন তোরণ পেরিয়ে চলে গেলো। দুম করে হঠাৎ যেমন সব কাজে বাধা পড়েছিলো, তেমনি হঠাৎ আবার একযোগে চ্যাঁচামেচি ও হৈ-হুঁল্লা শুরু হয়ে গেলো।\nএবার লাওর পাল্কি ধীরে-ধীরে এগুতে পেলো। শেষকালে যখন সে বাড়ি পৌঁছুলো তখন দু-ঘন্টা কেটে গেছে। আর ফিরে এসেই দ্যাখে যে দেবী কোআনাইন তাকে চমকে দেবার ব্যবস্থা করে রেখেছেন।\nপাল্কি থেকে নামতে-না-নামতেই ধূলিধূসর একটি খচ্চরে-টানা গাড়ি হন্তদন্ত হয়ে তার বাড়ির সামনে এসে থামলো, আর দরজা খুলে ভিতর থেকে নেমে পড়লো কিন-ফো–আর তার পিছন-পিছন ক্রেগ, ফ্রাই আর সুন।\nকিন-ফো, তু মি! সত্যি তুমি? আমি ভুল দেখছি না তো? চোখ খারাপ হয়নি তো আমার? বিস্মিত লা-ও বলে উঠলো।\nবাঃরে, আমিই তো! কিন-ফো উত্তর দিলে, বোন, তুমি কি ভেবেছিলে আমি আর ফিরে আসবো না!\nলা-ও আর একটাও কথা না-বলে হাত ধরে তাকে তার নিজের ঘরে নিয়ে গিয়ে তার গ্রামোফোনের সামনে দাঁড় করালো : তার সব গোপন উৎকণ্ঠা আর দুঃখের মুখর সাক্ষী এই গ্রামোফোন।\nএই শোনো, লা-ও বললো, আমি যে সারাক্ষণ কেবল তোমারই কথা ভেবেছি, তা এখুনি বুঝতে পারবে। বলতে-বলতে সে গ্রামোফোনটা চালিয়ে দিলে। একটু আগেই ব্যাকুল লা-ও যে-কথাগুলো বলেছিলো স্নিগ্ধ গলায় সেই কথাগুলোই আবার মুখর হয়ে উঠলো : ফিরে এসো, ভাইটি আমার, ফিরে এসো! রাতের ওই যুগ্মতারার মতো এক হয়ে উঠুক আমাদের হৃদয়। তোমার ফিরে-আসার পথ চেয়ে আছি শুধু ব্যাকুল…\nএকটুক্ষণ চুপ করে রইলো গ্রামোফোন একটি মুহূর্তের জন্যই কেবল। তারপরে শোনা গেলো কাঁচকেঁচে গনগনে গলায় বিরক্তি :যেন কত্রীঠাকরুন একাই যথেষ্ট মন্দ নন–আবার এক কর্তাও এসে হাজির হবেন! যুবরাজ ইয়েন গলা টিপে মারুক দুটোকেই–তাহলেই হয়!\nএর অর্থ খুঁজে বের করা দুঃসাধ্য নয়। লা-ও পুজো দিতে চলে যাবার পর বুড়ি নান এ-ঘরে দাঁড়িয়ে গজগজ করেছিলো–স্বপ্নেও ভাবেনি যে তার কথাগুলো সব হুবহু ওই গ্রামোফোন-রেকর্ডে উঠে যাচ্ছে।\nওহে দাসদাসীগণ, অবধান করো। গ্রামোফোন সম্বন্ধে সাবধান! তক্ষুনি বুড়ি নানের চাকরি গেলোসপ্তম চাঁদ ডুবে-যাবার সময়টুকুও সে পেলে না, সেদিনই তাকে বাড়ি ছেড়ে চলে যেতে হলো।\n১৫. কপাল যায় সঙ্গে\nকিন-ফোর সঙ্গে লা-ওর বিয়ে হবার সব বাধাই এখন অপসৃত। সত্যি-যে ওয়াংকে যতখানি সময় দেয়া হয়েছিলো, তা এখনো সম্পূর্ণ উত্তীর্ণ হয়নি; কিন্তু দুর্ভাগা দার্শনিকটি তত শেষ পর্যন্ত অমন অদ্ভুতভাবে পালাতে গিয়ে জলে ডুবেই মরে গেলো–এখন আর তার কাছ থেকে অন্তত কোনো আশঙ্কা নেই। একদা কিন-ফো যে-তারিখে নিজের জীবনে ছেদ টেনে দিতে চেয়েছিলো, সেই পঁচিশে জুন তারিখেই বিয়ে হবে বলে ঠিক হলো।\nপ্রথম যেদিন কিন-ফো চিঠি লিখে লা-ওকে প্রত্যাখ্যান করে জানিয়েছিলো যে তাকে সে তার দারিদ্র ও দুর্দশার অংশীদার করতে চায় না, কিংবা তাকে পুনর্বার বিধবা করে যাবার ইচ্ছে তার নেই, তারপর থেকে কিন-ফোকে যে কতবারই পরিহাসপ্রবণ ভাগ্যের উত্থান-পতন সহ্য করতে হয়েছে সে-সব লা-ও এবার জানতে পেলো; জানতে পেলো ভাগ্যের সেই আমূল পরিবর্তনের কথা, যার ফলে আবার উন্মুখ কিন-ফো এসে তাকে বিয়ে করতে চাচ্ছে।\nওয়াং-এর মৃত্যুর বিবরণ শুনে লা-ও তার চোখের জল শামলাতে পারলে না। কত কাল ধরে জানে সে এই দার্শনিককে। ওয়াংকে সে শ্রদ্ধার চক্ষে দেখতো চিরকাল; তাছাড়া লা-ও যখন প্রথম কিন-ফোর প্রেমে পড়েছিলো, তখন ওয়াংই ছিলো তার একমাত্র সহায় ও পরামর্শদাতা–তার কাছেই লা-ও প্রথম হৃদয় উদ্ঘাটন করেছিলো। আহারে! ধরা গলায় বললো লা-ও, বেচারা ওয়াং! বিয়ের সময় ওকে না-দেখে বড় মন কেমন করবে আমার!\nসত্যি বেচারা! কিন-ফোও দুঃখ প্রকাশ করলো, কিন্তু এটা মনে রেখো, আমাকে বধ করবে বলে শপথ করেছিলো ও।\nনা, না, সুন্দর ছোট্ট মাথাটি নেড়ে বললো লা-ও, কিছুতেই ও-কাজ সে করতে পারতো না! এ-কথা আমি মোটেই বিশ্বাস করি না। আমার দৃঢ় বিশ্বাস ওই প্রতিশ্রুতিটা এড়াবার জন্যই সে পাই-হোয় ডুবে মরেছে।\nতার অনুমানটি যে অসম্ভাব্য নয়, এটা কিন-ফোকে স্বীকার করতেই হলো। যৌবনের এই প্রিয় বন্ধুটিকে হারিয়ে তারও মনস্তাপের সীমা ছিলো না। তারা দুজনেই ওয়াংকে খুব শিগগির ভুলে যেতে পারবে বলে তো মনে হয় না।\nএটা নিশ্চয়ই বলা বাহুল্য হবে যে পালিকাও সেতুর সেই মর্মান্তিক দুর্ঘটনার পরে খবরকাগজে বিডুল্‌ফের ওই সাড়া-জাগানো বিজ্ঞাপন বেরুনো বন্ধ হয়ে গিয়েছিলো–কিন-ফোর নাম যেমন উল্কাবেগে দেশসুদ্ধ কুখ্যাতি কুড়িয়েছিলো, তেমনি উজ্জাবেগেই তা আবার বিস্মৃতিতে তলিয়ে গেলো। ক্রেগ আর ফ্রাইয়ের চাকরি এখন আর তেমন ভীষণ জরুরি নয়। সত্যি-যে তিরিশ তারিখ অব্দি, বিমার মেয়াদ উত্তীর্ণ না-হওয়া পর্যন্ত, সেন্টেনারিয়ানের স্বার্থের কথা বিবেচনা করে তাদের কিন-ফোর উপর কড়া নজর রাখতে হবে। তবু এটা ঠিক ওয়াং-এর কাছ থেকে কোনো বিপদ আসার এখন আশঙ্কা নেই–কিন-ফো যে এখন আত্মহত্যা করতে চাইবে, এটা ঠিক সম্ভব বলে মনে হয় না বরং এখন সে যথাসম্ভব দীর্ঘকাল বেঁচে থাকতেই চাইবে। কিন্তু কিন-ফো দুম করে তাদের হঠাৎ বরখাস্ত করে দিতে চাচ্ছিলো না। তারা অবশ্য নিঃস্বার্থভাবে তাকে বাঁচাবার জন্য মাথার ঘাম পায়ে ফেলে খাটেনি, কিন্তু তাহলেও তারা যথেষ্ট দরদ দেখিয়েছে, শত অসুবিধে সত্ত্বেও কর্মে অবহেলা করেনি; সেই জন্যেই কিন-ফো তাদের অনুরোধ করলো বিবাহ-উৎসব পর্যন্ত থেকে যেতে। বেশ খুশি হয়েই ক্রেগ আর ফ্রাই এই আমন্ত্রণ গ্রহণ করলো।\nফ্রাই ঠাট্টা করে তার তুতোভাইকে বললে, বিয়েটাও একধরনের আত্মহত্যাই।\nআত্মহত্যা না-হোক, নিজের জীবন অন্যের কাছে সমর্পণ করে দেয়া তো বটে, ক্রেগ উত্তর দিলো।\nবুড়ি নানের জায়গায় শিগগিরই সভ্যভব্য আরেকজনকে গৃহকর্মের জন্য নিয়োগ করা হলো লা-ওর বাড়িতে। তাছাড়া লু-তালু এসেছেন বাড়িতে; লা-ওর মাসি তিনি, যথেষ্ট বয়েস হয়েছে; বিয়ের সময় লা-ওকে তিনি সম্প্রদান করবেন। তিনি আসলে একজন নীল ফিতেওলা দ্বিতীয় শ্রেণীর মান্দারিনের স্ত্রী-(আগে তিনি ছিলেন সম্রাটের উপাধ্যায় আর হানলিন আকাঁদেমির সদস্য)–মনে হয় লা-ওর মা বেঁচে থাকলে যেভাবে বিবাহের কাজ চালাতেন, ঠিক সেইভাবেই সব কাজ তিনি সমাধান করলেন।\nকিন-ফোর ইচ্ছে ছিলো বিয়ের পরেই পেইচিং ত্যাগ করবে–প্রথমত রাজসভার ধারে-কাছে থাকার অভিরুচি তার ছিলো না, দ্বিতীয়ত তরুণী স্ত্রীকে তার ওই জমকালো ইয়ামেনের কত্রীরূপে প্রতিষ্ঠিত দেখতে চাচ্ছিলো সে। ইতোমধ্যে সে তিয়েনআনমেন দুর্গপ্রাচীরের কাছে তিয়েন-ফু-তাং ওরফে স্বর্গ সুখের সরাইখানা নামে একটি মস্ত ও ভালো হোটেলে আস্তানা গেড়েছিলো–চৈনিক ও তাতার পল্লির ঠিক মাঝখানে পড়ে হোটেলটা। ক্রেগ আর ফ্রাইও ওই হোটেলেই উঠেছিলো। সুনও গজগজ করতে-করতে তার কাজে লেগে গিয়েছিলো, কিন্তু আশপাশে কোনো ফোনোগ্রাফ আছে কি না, সেটা সে দেখে নিতে অবশ্য ভোলেনি। বুড়ি-মা নানের দুর্দশা দেখেই সে যথেষ্ট সাবধান হয়ে গেছে।\nপেইচিঙে হঠাৎ কোয়াংতুঙের দুই বন্ধুর দেখা পেয়ে কিন-ফো খুব খুশি হয়ে উঠলো–ইন-পাং এখানে এসেছে ব্যাবসাসূত্রে, আর সাহিত্যিক হুআল বেড়াতে। তাদেরও আমন্ত্রণ করা হলো আসন্ন উৎসবে–রাজধানীর যে-সব অভিজাত রাজপুরুষ ও ব্যাবসাদারদের কিন-ফো চিনতো, তারাও নিমন্ত্রণ-তালিকা থেকে বাদ গেলো না।\nঅবশেষে ওয়াং-এর সেই চিরনিস্পৃহ অতি উদাসীন শিষ্যটিকে সত্যি সুখী দেখা গেলো; মাত্র দুটি মাস নানা বিপত্তি ও উদ্বেগে কাটিয়েই সে নিজের সৌভাগ্যকে অনুধাবন করতে পেরেছে। ওয়াং-এর দর্শন মোটেই ভুল ছিলো না–তা অনুমানই যে শেষ পর্যন্ত সত্যি হলো এটা দেখবার জন্য সে-ই কি না এখন বেঁচে নেই–এটা সত্যি দুঃখের।\nসারাক্ষণই কিন-ফো এখন এই তরুণী বিধবাটির সঙ্গে কাটায়। কিন-ফো পাশে থাকলেই লা-ওর সুখের সীমা থাকে না। শহরের সবচেয়ে অভিজাত দোকান থেকে কিন-ফো তার জন্য যে দামি উপহার নিয়ে আসে, কিন্তু সে সবের প্রতি লা-ওর নজর নেই। তার ধ্যানজ্ঞান কেবল কিন-ফোই; বারেবারে সে মনে-মনে বিখ্যাত পান-হোয়েই পান এর বিচক্ষণ বাণী আওড়ায় : মনের মতো স্বামী পেলে তাকে কখনো হারাতে হয় না। যে-মানুষটির নাম বহন করবে, তার প্রতি যেন কনের অসীম শ্রদ্ধা থাকে। ছায়া যেমন থাকে, প্রতিধ্বনি যেমন থাকে, তেমনি যেন পত্নী থাকে পতিগৃহে। স্ত্রীলোকের স্বর্গ স্বামীই।\nএদিকে বিয়ের উদ্যোগ চলেছে পূর্ণোদ্যমে। কিন-ফোর ভীষণ ইচ্ছে বিয়েটা যেন খুব সুন্দরভাবে অনুষ্ঠিত হয়। কোনো মহিলার বিয়ের যৌতুক হিশেবে তিরিশ-জোড়া চটিজুতো লাগে : এর মধ্যেই লা-ওর ঘরে জরির কাজ-করা বহুমূল্য চটি জুতোর মেলা বসে গেছে। তাছাড়া মিষ্টি-মেঠাই, শুকনো ফলমূল, চিনেবাদাম-ভাজা, চিনি, সিরাপ, কমলা ছাড়া যত রাজ্যের দামি রেশমি কাপড়, জড়োয়া গয়না, আংটি, বালা, কঙ্কন, অঙ্গুলিত্ৰাণ, চুলের কাটা–অর্থাৎ কোনো তরুণীর সাজগোজে যা-যা লাগে–সব পেইচিঙের দোকাপশার উজাড় করে আনা হয়ে গেছে।\nআজব মুলুক এটা : বিয়ের সময় মেয়েরা এখানে পিতৃগৃহে থেকে কোনো যৌতুকই পায় না–আক্ষরিকভাবে বর বা বরের আত্মীয়স্বজন যেন তাকে তার পিতামাতার কাছ থেকে কিনে নেয়। ভাই না-থাকলেও পিতার সম্পত্তির কানাকড়িও মেয়েরা পায় না–অবশ্যি পিতা যদি কোনো ইষ্টিপত্র করে যান, তাহলে আলাদা কথা। বিয়ের আগেই এ-সব ব্যবস্থা করতে হয়–আর ঘটকালির সময় যারা এই ব্যবস্থা করে দেয় তাদের বলে মেই-জিন। অতঃপর সেই তরুণী কন্যাকে ভাবী স্বামীর পিতামাতার কাছে দেখানো হয়। বিয়ের আগে স্বামীদেবতাটিকে বেচারা দেখতেই পায় না–একটা ঢাকা পাল্কিতে করে। তাকে স্বামীগৃহে নিয়ে যাওয়া হয় অতঃপর। পাল্কির দরজা জানলা সব তালাবন্ধ। থাকে– স্বামীদেবতাটির হাতে চাবিটি শমঝে দেয়া হয়, এবং তিনি অতঃপর দুয়ার খুলে দেন–ভিতরের কন্যাটি যদি তার পছন্দ হয়, তাহলে তিনি হাত বাড়িয়ে দেন কন্যার দিকে–আর তা না-হলে সশব্দে দরজা বন্ধ করে দেন তিনি মেয়েটির মুখের উপর; আর ঘটকালির সেখানেই ইতি ঘটে-কন্যার পিতামাতা অবশ্য ইচ্ছে করলে সেক্ষেত্রেও বায়নার টাকাটা রেখে দিতে পারেন।\nকিন-ফোর বেলায় অবশ্যি এ-সব অনুষ্ঠানের কোনো দরকার হলো না। লা-ও আর সে–দুজনেই স্বাধীন ও অভিভাবকহীন-সুতরাং বিয়ের আগে আর-কারু পরামর্শ নেবার কথাই ওঠে না। কিন্তু অন্য কতগুলো রীতি অবশ্য অবহেলা করা চলে না–তা তাদেরও পালন করতে হবে।\nবিয়ের তিন দিন আগে থেকেই লা-ওর বাড়ির অন্দরমহলে চব্বিশ ঘণ্টাই আলোয় আলোময় করে রাখা হলো। পর-পর তিন রাত্রি কন্যাগৃহের প্রতিনিধি হিশেবে লু-তালু নিদ্রা থেকে বঞ্চিত রইলেন-কন্যাকে চিরকালের মতো হারাতে বসে তার যে দুঃখের অবধি নেই, সেই বিচ্ছেদ-বেদনা প্রকাশ করার জন্যেই কন্যাকব্রীকে নিঘুম কাটাতে হয়। কিন-ফোর বাবা-মা বেঁচে থাকলে তারও বাড়ি শোক প্রকাশের জন্য আলোময় হয়ে থাকতো, কারণ হাও-খিএয়ু-চুয়েন অনুযায়ী ছেলের বিয়েকে নাকি পিতার মৃত্যুর প্রতীক বলেই গণ্য করা উচিত।\nতাছাড়া নানারকম জ্যোতির্গণনাও করে নিতে হয়। ঠিকুজিকুষ্ঠি মিলিয়ে দেখে বর-কনের ঘোটক বিচার করতে হয়। তিথি, নক্ষত্র, ঋতু, সব মঙ্গলসূচক না-হলে চলে না। সব বিচার করে দেখা গেলো এমন রাজযোটক ও শুভ লক্ষণ নাকি কোনোকালে দেখা যায়নি।\nঅবশেষে সেই প্রত্যাশিত শুভদিন এলো। উৎসব শুরু হবে বলে সব ঠিকঠাক। চিনদেশে অবশ্য শ্ৰমণ, লামা বা নগরপালের সামনে কোনো সরকারি চুক্তি সম্পাদন করতে হয় না : ঠিক হলো যে সন্ধেবেলায় আটটার সময় মহা সমারোহ ও জাঁকজমকের সঙ্গে কনেকে স্বর্গসুখের সরাইখানায় নিয়ে যাওয়া হবে।\nসাতটার সময় কিন-ফো অভ্যাগতদের আদর-আপ্যায়ন করার জন্য ক্রেগ আর ফ্রাইয়ের সঙ্গে তার কোঠার সামনে এসে দাঁড়ালো। লাল কাগজের উপর খুদে-খুদে হরফে লেখা যে-নিমন্ত্রণচিঠি কিন-ফো বিলি করেছিলো, তার বয়ান এই : শাংহাইর কিন-ফো যথাবিহিত সম্মান পুরঃসর অমুককে নিবেদন করছেন যে তিনি যেন দয়া করে অধমের অতি দীন বিবাহ-অনুষ্ঠানকে সফল করে তুলতে সাহায্য করেন।\nএকে-একে নিমন্ত্রিতরা সকলেই এসে পৌঁছুলেন। বরের প্রতি সম্মান প্রদর্শন করতে এসেছেন তারা–যে-রাজকীয় ভোজসভার আয়োজন করা হয়েছে, তাতে তারা অংশ নেবেন; মহিলাদের জন্য আলাদা টেবিলের ব্যবস্থা করা হয়েছে, তারা সেখানেই বসবেন। অন্যান্য নিমন্ত্রিতদের সঙ্গে-সঙ্গে ইন-পাং আর সাহিত্যিক হুআলও যথাকালে এসে পৌঁছেছে। কয়েকজন মান্দারিন তাদের সরকারি টুপির উপর তাদের উচ্চপদের স্মারক হিশেবে পায়রার ডিমের মতো লাল পাথর বসিয়েছেন। অন্য মান্দারিনদের টুপিতে শাদা বা নীল রঙের গোল পাথর বসানো–এঁরা যে তুলনায় অপেক্ষাকৃত নিম্নস্তরের, শাদা আর নীল পাথর তাই বোঝাচ্ছে। অভ্যাগতদের অধিকাংশই কিন্তু খাঁটি চৈনিক ও রাজকর্মে লিপ্ত। কিন-ফো তাতারদের অপছন্দ করে বলে, সহজেই এর কারণ বোঝা যায়। অভ্যাগতরা সবাই জমকালো পোশাক পরে এসেছেন–আর ময়ূরপুচ্ছের মতো বর্ণবহুল জনসমাবেশ সহজেই দৃষ্টি আকর্ষণ করে বসে।\nঅভ্যাগতরা পৌঁছুবামাত্র কিন-ফো তাদের সমাদর করে হলঘরে নিয়ে গেলো : দুটো ঘর পেরিয়ে এই ঘরে পৌঁছুতে হয় : জমকালোভাবে সাজানো ঘর দুটির মধ্য দিয়ে যাবার সময় ভৃত্যেরা যখন দরজা খুলে দাঁড়ালো, সে নিজে সবিনয়ে অতিথিদের তার আগে যেতে অনুরোধ করলে। তার সম্ভাষণে বিনম্রবচনের একেবারে ছড়াছড়ি। মহান নাম ধরে তাদের সম্বোধন করলে সে, জিগেশ করলে তাদের মহান স্বাস্থ্যের কথা, জিগেশ করলে তাদের মহান পরিবারের কুশল। কোনো বিশ্বনিন্দুকও বোধকরি তার আচারব্যবহারে কোনো খুঁত বের করতে পারতো না।\nসবিস্ময়ে ও যুগ্ম চোখে তার হাবভাব লক্ষ করলো ক্রেগ আর ফ্রাই! আরেকটা কারণেও তারা তার উপর নজর রাখছিলো। একটা কথা সম্প্রতি তাদের দুজনেরই মনে জেগেছে। এমনও তো হতে পারে যে ওয়াং জলে ডুবে মরেনি। তার চুক্তির মেয়াদ ফুরোতে আরো কয়েক ঘণ্টা বাকি নেই কি এখনো? হয়তো এখন সে অতিথিদের মধ্যে ছদ্মবেশে ঢুকে তার সেই চরম আঘাত হেনে যাবে। তার সম্ভাবনা অবশ্য নেই–তবে অসম্ভব বলে একে একেবারে উড়িয়েও দেয়া যায় না। সেইজন্যই ক্রেগ আর ফ্রাই তীক্ষ্ণ চোখে প্রতিটি অভ্যাগতকে খুঁটিয়ে দেখছিলো। কিন্তু যে-মুখটিকে তারা খুঁজে বেড়াচ্ছিলো, তাকে মোটেই দেখা গেলো না।\nএদিকে কনে তখন চা-কোআ অ্যাভিনিউএ তার বাড়ি থেকে বেরিয়ে বন্ধ পাল্কিটায় উঠে বসেছে। প্রাচীন শাস্ত্রে যদিও আছে যে বিয়ের সময় বর মান্দারিনের পোশাক পরে নিতে পারে, কিন-ফো কিন্তু তবুও তা গায়ে দেয়নি; লা-ও কিন্তু এদিকে অভিজাত মহলের রীতি অনুযায়ী নিখুঁতভাবে সেজেছে। সবচেয়ে মূল্যবান উজ্জ্বল-লাল ঢিলে জামা তৈরি; তার মুখের উপর রয়েছে এক ছোটো-ছোটো মুক্তো বসানো অতি স্বচ্ছ ওড়না, সোনার ঝালর তার কপালে; জড়োয়া গয়না আর পাথর বসানো ফুল পরেছে সে তার দীঘল কালো চুলে আর বেশভূষার মধ্যে আগাগোড়া রুচি ও আভিজাত্যের ছাপ; পাল্কির দরজা খুলে কিন-ফো তাকে দেখে যে অপছন্দ করার কিছু পাবে না, এটা বোধহয় নির্ভয়েই বলে ফেলা যায়।\nশোভাযাত্রা বেরিয়ে পড়লো। শবযাত্ৰা হলে যে জাঁকজমক আরো বেশি হতো তাতে কোনো সন্দেহ নেই, কিন্তু এটাও বা কম কি? গ্র্যাণ্ড অ্যাভিনিউ ধরে যখন তিয়েনআনমেন দুর্গপ্রাচীরের দিকে শোভাযাত্রা চললো, কাতারে-কাতারে লোক দাঁড়িয়ে পড়লো জমকালো মিছিলটি দেখতে। লা-ওর সখিরা গেলো পাল্কির পিছন-পিছন, তাদের হাতে কনের সাজসজ্জার কত-যে উপাদান তার যেন লেখাজোখাই নেই। সবচেয়ে সামনে রয়েছে বাজনদারেরা, তাম্রনির্মিত নানা বাদ্যযন্ত্র তাদের হাতে, আর পাল্কির চারপাশ ঘিরে হাঁটছে দাসদাসীরা, হাতে তাদের মশাল আর রঙিন লণ্ঠন। কনেকে কিন্তু কিছুতেই তাকিয়ে দেখা যাবে না বাইরে থেকে : পতিদেবতাই প্রথম দর্শনের অধিকারী–অন্তত শাস্ত্রে নির্দেশ তা-ই।\nরাস্তায় ভিড় বেশি বলে চতুর্দোলাটি যখন স্বর্গসুখের সরাইখানায় পৌঁছুলো, তখন আটটা বাজে। সরাইখানার দরজা জাঁকালোভাবে সাজানো হয়েছিলো, আর কিন-ফো নিজে দাঁড়িয়েছিলো দরজার কাছে। চতুর্দোলার দরজা খুলে দিয়ে কনেকে নামতে সাহায্য করবে সে হাত বাড়িয়ে, তারপর একটি বিশেষ কোঠায় তাকে নিয়ে গিয়ে দ্যুলোকের চার দিম্পতিদের প্রণতি জানাবে। তারপর দুজনে যাবে সেই ভোজসভায়, কনে প্রথমে চারবার নতজানু হয়ে সর্বসমক্ষে বরকে অভিবাদন করবে, আর বর তার বদলে দু-বার সেইভাবেই তাকে সম্মান জানাবে। এরপরে তারা দু-তিন ফোঁটা সুরা ছিটিয়ে দিয়ে পূর্বপুরুষদের তর্পণ করে নেবে, প্রেতলোকের উদ্দেশে তারপর কিঞ্চিৎ খাদ্য নিবেদন করবে, এবং অতঃপর তাদের মিলনের পবিত্রতা সম্পূর্ণ হবে যখন পরস্পরের হাতে একটি করে সুরাপাত্র তুলে দেয়া হবে : প্রথমে তারা আলাদা-আলাদাভাবে অর্ধপাত্র পান করে নেবে, তারপর দুজনেই অবশিষ্ট সুরা একই পেয়ালায় ঢেলে দেবে এবং দুজনেই এবার সেই পেয়ালা থেকে বাকি মদ্যটুকু পান করবে।\nকনে এসে পৌঁছেছে দেখে কিন-ফো এগিয়ে গেলো। উৎসবপালিক তার হাতে চাবি তুলে দিলেন, কিন-ফো হাত বাড়িয়ে চতুর্দোলার দরজা খুলে দিলে : আর রূপসী লা-ও আস্তে একটু উত্তেজিত, মধুরভাবেই উত্তেজিত, হালকা পায়ে নেমে এলো, অভ্যাগতরা বুকে হাত তুলে তাকে সম্ভ্রম প্রদর্শন করলেন আর তাদেরই মধ্য দিয়ে লঘু পায়ে সে এগিয়ে এলো। কন্যা যেই সরাইখানার ভিতর পা দিলে, অমনি কে যেন সংকেত করলো আর সঙ্গে-সঙ্গে কত ফানুশ আর ঘুড়ি উড়ে গেলো আকাশে–কত রকম যে সেগুলো দেখতে–কোনোটা ড্রাগনের মতো, কোনোটা যেমন কিংবদন্তির ফিনিক্স পাখি, তাছাড়া আরো কত বিয়ের প্রতীক। ল্যাজে ঘুণ্টি-বাঁধা পায়রা ওড়ানো হলো, আর ঘুণ্টির শব্দে চারপাশ ভরে গেলো। সেই সঙ্গে তুবড়ি হাউই আর রংমশাল সোনালি বৃষ্টির মতো আকাশ থেকে ঝরে পড়তে লাগলো।\nআচমকা এমন সময়ে দুর্গপরিখার ওপার থেকে এক তুমুল কোলাহল ভেসে এলো। আর, সব ছাপিয়ে, দূর থেকে ভেসে এলো শিঙার প্রবল শব্দ। কোলাহল যেন থেমে গেলো মুহূর্তের জন্য, তারপরেই আবার যখন শুরু হলো, তখন মনে হলো কলরোল যেন অনেকটা কাছে এসে পড়েছে। বোঝা গেলো, এই রাস্তা দিয়েই কোলাহলটা এগিয়ে আসছে। কিন-ফো থমকে দাঁড়িয়ে উৎকর্ণ হয়ে দাঁড়ালো : তার বন্ধুরা অপেক্ষা করতে লাগলো বধূকে স্বাগত জানাবার জন্য। আস্তে-আস্তে কোলাহল কাছে এসে পড়লো, শিঙার । শব্দ শোনা গেলো আরো প্রবল ও গম্ভীর।\nকী ব্যাপার, বুঝছি না তো? কিন-ফো বিস্ময় প্রকাশ করলে।\nপাণ্ডুর হয়ে গেলো লা-ও; কী-এক অলুক্ষুনে আশঙ্কায় তার বুক কেঁপে উঠলো। আর তক্ষুনি রাস্তায় ছুটে এলো এক উত্তেজিত জনতা। আর এই শশারগোলের কারণ ঘোড়ার পিঠে করে যাওয়া রাজপোশাকপরা এক সরকারি ঘোষক, আর তার সঙ্গে যাচ্ছে একদল তি-পাও। ঘোষক শিঙার আওয়াজ করতেই চারপাশে স্তব্ধতা নেমে এলো, শোনা গেলো তার গম্ভীর স্বর : রানীমাতার মৃত্যু হয়েছে! সব কাজ বন্ধ করো–রাজার নামে নিষেধ জারি করা যাচ্ছে–\nকিন-ফোর মুখ দিয়ে রোষ ও হতাশা-মিশ্রিত আওয়াজ বেরিয়ে এলো। নিষেধ জারি করার অর্থ সে খুব ভালো করেই জানে : ঘোষণার সঙ্গে-সঙ্গেই যতদিন পর্যন্ত রাজসভা শোক পালন করবে, ততদিন মস্তকমুণ্ডন নিষিদ্ধ, নিষিদ্ধ সর্বপ্রকার উৎসব বা অনুষ্ঠান, নাট্যশালা কি আদালত ততদিন বন্ধ থাকবে, সর্বোপরি কোনো বিবাহউৎসব অনুষ্ঠিত হতে পারবে না। শুধু তা-ই নয়, রাজসভা যে কতদিন শোক পালন করবে কেউ জানে না–বিশেষ অধিবেশন করে দরবার তার স্থায়িত্ব নির্ধারণ করবে।\nঅত্যন্ত দুঃখ অনুভব করলেও লা-ও একেবারে ভেঙে পড়েনি। কিন-ফোর হাত ধরে আস্তে একটি চাপ-দিলো সে, তারপর কোনোরকমে ধরা গলায় বললো, না-হয় আর কটা দিনই অপেক্ষা করবো!\nসুতরাং আবার সেই রূপের ডালিকে নিয়ে চতুর্দোলা ফিরে চললো চা-কোআ অ্যাভিনিউএ; উৎসব স্থগিত হয়ে গেলো; টেবিল পরিষ্কার করে ফেলা হলো; বিদায় দেয়া হলো গীতবাদ্যের দলকে–আর অতিথিরা বিমর্ষ বরটিকে তাদের সমবেদনা জানিয়ে একে-একে বিদায় গ্রহণ করলেন।\nশুধু ক্রেগ আর ফ্রাইকে সঙ্গে নিয়ে কিন-ফো তার পরিত্যক্ত ঘরে বসে রইলো, আর স্বর্গসুখের সরাইখানা নামটা তাকে যেন নীরবে পরিহাস করতে লাগলো। তার পোড়াকপাল তাহলে এখনো তার সঙ্গ ছাড়েনি। রাজার আদেশ অমান্য করার সাহস তার ছিলো না–সম্রাট এখন কতদিন শোক পালন করেন কে জানে। এতদিনে সে বুঝলো ওয়াং কেন তাকে এত তত্ত্বকথা শোনাতো।\nঘণ্টাখানেক পরে একটি চিঠি নিয়ে এক ভৃত্য এলো তার ঘরে। এক্ষুনি নাকি কে এক অচেনা লোক এসে চিঠিটা দিয়ে গেছে। চিঠিটা দেখেই কিন-ফো বিস্ময়ে চেঁচিয়ে উঠলো। ওয়াং-এর হাতের লেখা চিনতে তার এক মুহূর্তও লাগেনি।\nএখনো বেঁচে আছি বটে, কিন্তু চিঠিটা যখন তুমি পাবে, তখন আমি আর ইহলোকে নেই। তোমার সঙ্গে যে-চুক্তিটা আমি করেছিলুম কিছুতেই তা সম্পাদন করার ক্ষমতা পেলুম না বলে আমাকে মরতে হলো। কিন্তু মন খারাপ করে বোসো না যেন; তোমার ইচ্ছেই যাতে পূর্ণ হয়, আমি তার ব্যবস্থা করে যাচ্ছি। লাও-শেন নামে আমার এক বন্ধু তাই-পিং-এর কাছে তোমার অভয়পত্র তুলে দিয়েছি। এ-কাজ করতে গেলে তার হাত অন্তত কাঁপবে না। সে-ই তোমাকে হত্যা করবে। তোমার মৃত্যুর পর আমি যে-টাকা পেতুম, সব আমি তাকেই দিয়ে গেলুম।\nবিদায়, বন্ধু বিদায়। তোমার মৃত্যুর বেশি আগে অবশ্য আমি মরছি না, তবু বিদায়।তোমারই চিরবিশ্বস্ত\n« ২. বিমা-কম্পানি সেন্টেনারিয়ান\n৪. পা বাড়ালেই রাস্তা »


অধিকাংশ শ্রমিক ট্রেন গুজরাত–মহারাষ্ট্র থেকে ছেড়ে উত্তরপ্রদেশ ও বিহারে যাচ্ছে | most of the train set off from gujrat and maharashtra to uttarpradesh and bihar - Bengali Oneindia\n3 min ago মুম্বই ইন্ডিয়ান্সের বোলারদের টার্গেট করে ধোনি কোন অস্ত্রে শান দিয়েছেন! মুখ খুললেন মাহি\n59 min ago বাংলায় ফের ভোটের বাদ্যি বেজেছে, আসন্ন নির্বাচনে কে হবেন বিজেপি প্রার্থী, চর্চায় ৪ নাম\n| Updated: Fri, May 29, 2020, 14:13 [IST]\nকেন্দ্র সরকারের পক্ষ থেকে পরিযায়ী শ্রমিকদের বাড়িতে ফেরার ব্যবস্থা হিসাবে বিশেষ শ্রমিক ট্রেনের বন্দোবস্ত করা হয়েছে। জানা গিয়েছে, গুজরাত ও মহারাষ্ট্র থেকে ৪০ শতাংশ শ্রমিক স্পেশ্যাল ট্রেন ২০ লক্ষ পরিযায়ীকে বাড়িতে ফিরেছে। বৃহস্পতিবার পর্যন্ত ৫০ লক্ষ আটকে পড়া শ্রমিক এই ট্রেনের মাধ্যমে উত্তরপ্রদেশ ও বিহারে তাঁদের বাড়িতে পৌঁছেছেন।\nগুজরাত ও মহারাষ্ট্র থেকেই বেশি শ্রমিক ট্রেন ছেড়েছে\nবৃহস্পতিবার পর্যন্ত ৩,৩৭৬টি শ্রমিক ট্রেন ভারতের বিভিন্ন স্টেশন থেকে ছাড়ে। তবে গুজরাত থেকে সবচেয়ে বেশি ট্রেন ছেড়েছে, ৯৭৯টি বিশেষ ট্রেন ছাড়ে এ রাজ্য থেকে। এরপরই রয়েছে মহারাষ্ট্র, এখান থেকে ৬৯৫টি শ্রমিক ট্রেন পরিযায়ী শ্রমিকদের নিয়ে রওনা দেয়। ৩,৭৩৬টি ট্রেনে ৭৫ শতাংশ যাত্রী বিহার ও উত্তরপ্রদেশের ছিল। এই ট্রেনগুলি থেকে উত্তরপ্রদেশের যাত্রী সংখ্যা ১,৫৩০ জন এবং বিহারের যাত্রীসংখ্যা ছিল ১,২৯৬ জন। সরকারি তথ্য অনুযায়ী এখনও পর্যন্ত উত্তরপ্রদেশে ২০,৪৭,০০০ জন ও বিহারে ১৭,৩৪,০০০ জন পরিযায়ী শ্রমিক পৌঁছেছে।\nতবে শ্রমিক স্পেশ্যালগুলির চাহিদা শেষ পর্যন্ত কমে যেতে পারে এমন লক্ষণ রয়েছে। উদাহরণস্বরূপ বৃহস্পতিবার মাত্র ৩৫টি শ্রমিক স্পেশ্যাল ট্রেন দেশের বিভিন্ন প্রান্তে যাওয়ার জন্য ছাড়ে। সরকারিভাবে জানা গিয়েছে, গুজরাতের পরিকল্পনা রয়েছে ৮০টি ট্রেন ওড়িশাতে এবং দেশের অন্যান্য প্রান্তে আরও ১০টি ট্রেন পাঠানোর।\nতেলেঙ্গানাতে ৫৯ শতাংশ যাত্রী নিয়ে ৩৬টি ট্রেন চলে\nবেশ কিছুদিন ধরে মহারাষ্ট্রে শ্রমিক ট্রেনগুলি বাতিল হচ্ছে কারণ সরকার এই ট্রেনগুলিকে ব্যবহার করতে অসফল হচ্ছে। সূত্রের খবর, তেলেঙ্গানাতে ২৩ ও ২৪ মে মাত্র ৫৯ শতাংশ যাত্রী নিয়ে ৩৬টি ট্রেন চলে, যার মধ্যে ১৭টি ট্রেনে ৫০ শতাংশের কম যাত্রী ছিল। বৃহস্পতিবার রেলমন্ত্রী পীযুশ গোয়েল টুইটে বলেন, ‘খুব আনন্দের সঙ্গে এটা জানাচ্ছি যে এই করোনা সঙ্কটের মধ্যেও শ্রমিক স্পেশ্যাল ট্রেন ৫০ লক্ষেরও বেশি শ্রমিককে তাঁদের নিজ নিজ রাজ্যে নিরাপদে ও সঠিক সময়ে পৌঁছে দিতে সফল হয়েছে।'\nবেশ কিছু রাজ্যে অনেক কম ট্রেন ঢুকেছে\nরেলের তথ্য মারফত জানা গিয়েছে, গুজরাত ও মহারাষ্ট্রের পর পাঞ্জাব থেকে ৩৯৭টি ট্রেন, উত্তরপ্রদেশ ও বিহার থেকে ২৬৩টি ট্রেন ছাড়ে। এই রাজ্যগুলির বিপরীতে পশ্চিমবঙ্গে মাত্র ৭৫টি ট্রেন এসেছে। এছাড়াও এ রাজ্য থেকে রাজস্থান, জম্মু-কাশ্মীর ও বিহারের উদ্দেশ্যে মাত্র তিনটি শ্রমিক স্পেশ্যাল ট্রেন ছাড়ে। ছত্তিশগড়ে এখনও পর্যন্ত ৫৩টি ট্রেন প্রবেশ করেছে, রাজস্থানে ৪৫টি ট্রেন প্রবেশ করলেও এ রাজ্য থেকে ছেড়েছে ১১৯টি ট্রেন। যার মধ্যে ১৮টি কোটা থেকে, বেশিরভাগই পড়ুয়াদের নিয়ে এই ট্রেন রওনা দিয়েছে। ওড়িশায় ঢুকেছে ১৫৯টি ট্রেন কিন্তু মাত্র তিনটি ট্রেন উত্তরপ্রদেশ, বিহার ও ছত্তিশগড়ের উদ্দেশ্যে রওনা দিয়েছে। কেরলে মাত্র ৯টি ট্রেন ঢুকেছে, যার মধ্যে ৩টি মহারাষ্ট্র থেকে, ২টি দিল্লি থেকে ও পাঞ্জাব, রাজস্থান, কর্নাটক ও গুজরাত থেকে একটি করে। এ রাজ্য থেকে ৫০টি ট্রেন ছাড়ে যার অধিকাংশই বিহার, ঝাড়খণ্ড, উত্তরপ্রদেশ ও ওড়িশার উদ্দেশ্যে গিয়েছে। তবে পশ্চিমবঙ্গ, রাজস্থান, এমনকি মণিপুর, ত্রিপুরা ও জম্মুতেও গিয়েছে ট্রেন।\n১৬০০ জন করে যাত্রী প্রত্যেক ট্রেনে\n১ মে থেকে যখন এই ট্রেন পরিষেবা চালু করা হয়, তখন সামাজিক দুরত্বকে মাথায় রেখে প্রত্যেক ট্রেনে ১২০০ জন করে যাত্রী নেওয়া হচ্ছিল। কিন্তু মাসের মধ্যভাগে এসে প্রত্যেকটি ট্রেনে কমপক্ষে ১৬০০ করে যাত্রী চাপছে। বৃহস্পতিবার পর্যন্ত টিকিট বিক্রির পরিসংখ্যান অনুসারে আনুমানিক ৫০ লক্ষ মানুষ ট্রেনগুলিতে সফর করেছেন।\ncoronavirus gujrat maharashtra গুজরাত মহারাষ্ট্র উত্তরপ্রদেশ করোনা ভাইরাস\nThe central government has arranged special shramik trains for the migrant workers to return home. It is learned that 40 per cent workers from Gujarat and Maharashtra have returned home on special trains carrying 20 lakh migrants


'এক' বই রিভিউ\nহোমইসলামিক বই রিভিউ'এক' বই রিভিউ\nবই - এক\nলেখক - ড. আবু আমীনাহ বিলাল ফিলিপস\nপ্রকাশক - সিয়ান পাবলিকেশন\nদাম - ৪৫০ টাকা।\nইসলাম ধর্মে আল্লাহ এবং তার রাসুলুল্লাহ সাল্লাল্লাহু আলাইহি সসালাম সম্পর্কে জ্ঞান অর্জন করা আমাদের জন্য অত্যাবশ্যকীয়। আল্লাহ এবং মুহাম্মদ সাঃ সম্পর্কে যদি আমরা সঠিকভাবে না জানি, তাহলে ইসলামের মৌলিক দুটি বিষয়ের প্রতি বিশ্বাসই নড়বড়ে হয়ে যাবে বা ত্রুটিযুক্ত হবে।\nআলোচ্য বইটিতে, লেখক আল্লাহ রব্বুল আলামীনের একত্বের প্রতি বিশ্বাস অর্থাৎ তাওহীদ সম্পর্কে কুরানের আয়াত, সহিহ হাদীস, সাহাবী রাঃ এর বুঝ ইত্যাদির মাধ্যমে তুলে ধরেছেন। সাথে সাথে তুলনামূলক ধর্মতত্ত্বের মাধ্যমেও তাওহীদের বিষয়টিকে পরিষ্কার করে তুলে ধরার চেষ্টা করেছেন।\nযেমন, এ পৃথিবীতে প্রধান যে ধর্ম গুলো আছে ইসলাম ব্যতীত, সে সব ধর্মে রবের যে ধারণা সে ধারণাগুলো তুলে ধরেছেন।\nপাশাপাশি মুসলিমদের মধ্যে বা মুসলিম পরিচয়ে যে বিভিন্ন জাতিগোষ্ঠী আছে, সেই সমস্ত জাতিগোষ্ঠীর মধ্যে যে সমস্ত ধারণা প্রচলিত রয়েছে, সেগুলো তুলে ধরেছেন।\nঅনেকের ধারণা, পৃথিবীতে অনেক ওলী-আউলিয়া অথবা পীর-দরবেশ বা ইমামের মধ্যে আল্লাহ রব্বুল আলামিনের সমস্ত গুণ বা বৈশিষ্ট্য রয়েছে! অনেকের কাছে ইমাম হিসেবে সমাদৃত খোমেনী বলেন 'নিঃসন্দেহে ইমামের রয়েছে মর্যাদার অবস্থান, সুউচ্চ পদমর্যাদা, সৃষ্টিগত খেলাফত এবং সৃষ্টির প্রতিটি অণু পরমাণুর উপর সার্বভৌম ও প্রভুত্বের ক্ষমতা। যা আল্লাহ'র একত্বের বিশ্বাসের পরিপন্থী!\nইসলামে আল্লাহর প্রতি বিশ্বাস অথবা ঈমানের চারটি স্তর রয়েছে। এক নম্বর হলো, আল্লাহ'র অস্তিত্বে বিশ্বাস করা, তারপর রুববীয়াহ বা প্রভুত্বে একত্ব, উলুহিয়াহ বা ইবাদতের ক্ষেত্রে আল্লাহ'র একত্ব ও আসমা-ওয়াসসিফাত বা নাম ও গুণাবলির ক্ষেত্রে আল্লাহ'র একত্ব!\nরসূলুল্লাহ সাঃ যখন মক্কায় ইসলাম প্রচার করা শুরু করেন, তখন মক্কার লোকেরা আল্লাহর অস্তিত্ব ও আল্লাহর রুবুবীয়াহ বা রব হিসেবে আল্লাহকে বিশ্বাস করতো! কিন্তু ইবাদতের ক্ষেত্রে তারা আল্লাহর সাথে মূর্তিকে শরিক করতো! তাদের বিশ্বাস ছিল এই মূর্তিগুলো তাদের ইবাদত বা দোয়া বা তাদের ফরিয়াদগুলোকে আল্লাহর কাছে পৌঁছে দিবে।\nএ পৃথিবীতে মানুষ সবচেয়ে বেশি শিরকে লিপ্ত হয় আল্লাহর ইবাদতের ক্ষেত্রে আল্লাহর একত্বের বিষয়ে। আর সে জন্য যুগে যুগে যত নবী ও রাসূল পৃথিবীতে প্রেরিত হয়েছেন, সকলেই এক আল্লাহর ইবাদতের দিকে মানুষকে দাওয়াত দিয়েছেন।\nবিভিন্ন সময়ে বিভিন্ন অঞ্চলের মানুষ ইসলামের দাওয়াত কবুল করেছেন। ইসলামী সংস্কৃতি গ্রহণ করেছেন। কিন্তু সাথে সাথে তারা তাদের পূর্বের সামাজিক আচার-আচরণ থেকে কিছু কিছু রীতি পরিত্যাগ করেন নি। তাই ইসলামে প্রবেশ করেছে বিভিন্ন ধরনের কুসংস্কার। যেমন যাদু-টোনা, শুভ-অশুভ লক্ষণ বা কুলক্ষণ, ভাগ্য গণনা করা, রাশিচক্রে বিশ্বাস করা, যাদু করা, তাবিজ গ্রহণ করা ইত্যাদি!\nএ সমস্ত বিষয় গুলোকে লেখক কুরআন ও বিশুদ্ধ হাদীসের আলোকে আলোচনা করেছেন।\nএছাড়াও ইসলামে শিরকের প্রবেশ, আল্লাহ সম্পর্কে ভ্রান্ত ধারণা, রাসূলুল্লাহ সাঃ সম্পর্কে ভ্রান্ত ধারণা, পীর-আউলিয়ার ব্যাপারে মাত্রাতিরিক্ত ভক্তি ও পূজা, কবর-মাজার পূজা সম্পর্কে আলোচনা করেছেন!\nবইটির প্রথম দিকে তাওহীদে উলুহিয়াহ সম্পর্কে আলোচনা করতে গিয়ে লেখক রাষ্ট্র পরিচালনার ক্ষেত্রে আল্লাহর আইনের বাস্তবায়নের বিষয়ে কথা বলেছেন। আমার মনে হয়েছে, এখানে লেখক সংক্ষিপ্ত পরিসরে ব্যাপক বিষয়টি আলোচনা করতে গিয়ে তিনি সুবিচার করতে পারেন নি।\nরাষ্ট্রে ইসলাম প্রতিষ্ঠা করার আন্দোলন বা প্রচেষ্টা প্রাথমিক স্তরের কোন কাজ নয়। ইসলামী দাওয়াতের সর্ব শেষ ধাপ হবে রাষ্ট্রে ইসলামী আইন প্রতিষ্ঠা! ইসলাম প্রতিষ্ঠা সর্বপ্রথম নিজের ওপরে, নিজের আয়ত্তাধীন পরিবারে, এরপর আত্মীয়-স্বজন, সমাজ - এভাবে ধাপে ধাপে এগিয়ে যেতে হবে, যার প্রতিচ্ছবি আমরা রাসূলুল্লাহ সাঃ এর জীবনীতে পাই।\nবইটি পাঠে, আল্লাহ'র পরিচয় সম্পর্কে ধারণা পাওয়া যাবে। ইসলামী সমাজে প্রতিষ্ঠিত বিভিন্ন কুসংস্কার ও সেগুলো সম্পর্কে ইসলামের কী শিক্ষা, সে বিষয়ে জানা যাবে 'ইন শা আল্লাহ'!\nইসলামিক বই রিভিউ


Williams %R Indicator সম্পর্কে বিস্তারিত | এসো আয় করি\nফারজানা মিম ফারজানা মিম October 12, 2021\nWilliams Percent Range,\nযা মুলত Williams %R নামে পরিচিত। এটি মুলত একটি মোমেন্টাম ইন্ডিকেটর যা প্রধানত একটি নির্দিষ্ট পরিয়ড এর প্রাইস এর হাই এবং লো লেভেল ক্যালকুলেট করে প্রাইস এর সর্বশেষ ক্লোজিং অবস্থান সম্পর্কে ধারনা প্রদান করে থাকে।\nবোঝার সুবিধার জন্য মনে রাখুন, এটি হচ্ছে stochastic ইন্ডিকেটর এর থেকে তুলনামূলক কম জনপ্রিয় এবং এডভান্স লেভেল এর ইন্ডিকেটর। নিচের চার্টে এর দিকে অনুগ্রহ করে খেয়াল করুন।\nমোমেন্টাম ইন্ডিকেটর হিসাবে এটি অনেকটা RSI Indicator এর ন্যায় কাজ করে তবে এই ইন্ডিকেটর মুলত ব্যবহার করা হয় মার্কেট ট্রেন্ড এর শক্তি নিরূপণে।\nRSI এর মধ্যবর্তী ভ্যালু 50 যেখানে মার্কেট ট্রেন্ড এর শক্তির অবস্থান নির্ণয়ে কাজ করে সেখানে ট্রেডাররা %R’s লেভেল (-20 এবং -80) এর মাধ্যমে ট্রেন্ড এর শক্তি পরিমাপ করে থাকেন।\nকিভাবে Williams %R Indicator ব্যবহার করবেন?\nআপনি কি জানেন, Stochastic এবং %R ইন্ডিকেটর এর এর কাজ করার ফর্মুলা একই রকমের?শুধুমাত্র পার্থক্য হচ্ছে, stochastic ইন্ডিকেটর একটি নির্দিষ্ট সময়ে প্রাইসের লো লেভেল নিয়ে কাজ করে এবং অন্যদিকে, %R ইন্ডিকেটর একটি নির্দিষ্ট সময়ে প্রাইসের সর্বাধিক প্রাইস এর হিসাব করে ক্লোজিং প্রাইস এর পজিশন নির্ধারণ করে থাকে।\nএমনকি, আপনি যদি %R এর লাইনগুলোকে উল্টিয়ে (invert) দেন তাহলে stochastic ইন্ডিকেটর এর %K লাইন পেয়ে যাবেন!\nএই কারনেই, Williams %R ইন্ডিকেটরটি পরিমাপণের ভ্যালু হচ্ছে0থেকে -100 যেখানে stochastic ইন্ডিকেটর এর পরিমাপণ ভ্যালু হচ্ছে0থেকে 100 ।\nরিডিং এর ভ্যালু যদি -20 এর উপরে যায় তাহলে বুঝতে হবে OVERBOUGHT কন্ডিশন।\nঅন্যদিকে, রিডিং এর ভ্যালু যদি -80 এর নিচে নেমে আসে তাহলে বুঝতে হবে OVERSOLD কন্ডিশন।\nতবে মনে রাখবেন, প্রাইস এর এই overbought কিংবা oversold এর অর্থ এই নয় যে প্রাইস এখনই রিভার্স কিংবা বিপরীত দিকে ফিরে যাবে। অনেকেই এই ভুল ধারনা নিয়ে ট্রেড করেন যার ফলাফল হয় ভয়াবহ।\nকিভাবে ট্রেন্ড নির্ধারণ করবেন?\nনিচে EUR/USD কারেন্সি পেয়ারের Daily টাইমফ্রম এর একটি চার্টে আপনাদের সামনে উপস্থাপন করছি যেখানে দেখতে পাচ্ছেন, প্রাইস তার আপট্রেন্ড বৃদ্ধির চেষ্টা করছে কিন্তু নতুন করে হাইয়ার হাই লেভেল তৈরি করতে সক্ষম হয়নি এবং %R ইন্ডিকেটরে নতুন হাই লেভেল তৈরি করতে সক্ষম হয়নি।\nএর অর্থ হচ্ছে, প্রাইস তার রেঞ্জ এর হাই লেভেল পূর্বের শক্তির ন্যায় তৈরি করতে সক্ষম হয়নি। পূর্বে যেটা অনেক দ্রুত করে ফেলেছিল। এর অর্থ হচ্ছে, প্রাইস তার বিদ্যমান বুল্লিশ মোমেন্টাম এর শক্তি হাড়িয়ে ফেলেছে।\nযার ফল হিসাবে কারেন্সি পেয়ারটি এক সপ্তাহের মধ্যে প্রায় ২০০ পিপ্স নিচে নেমে আসে!\nএর কিছু পরেই প্রাইস পুনরায় তার বুল্লিশ মোমেন্টাম ফিরে পায় যার কারনে %R এর ভ্যালুও oversold পজিশন থেকে ফিরে আসে।\nযদিও বেশকিছু লাল ক্যান্ডেল (SELL) চার্টে তৈরি হয় তারপরও এটি ইন্ডিকেটর এর ভ্যালুকে পূর্বের ভ্যালুর নিচে নামিয়ে আনতে পারেনি।\nকি বুঝতে পারলেন? ডাউনট্রেন্ড তার মোমেন্টাম কিংবা শক্তি হারাচ্ছে?\nWilliams %R ইন্ডিকেটর এর ভ্যালু বলছে ঠিকই চিন্তা করছেন!\nEUR/USD কারেন্সি পেয়ার এর প্রাইস পুনরায় উপরের দিকে ফিরে আসে অর্থাৎ পূর্বের আপট্রেন্ডে ফিরে যায় এবং ৩০ দিনের মধ্যে প্রায় ৭৭৫ পিপ্স এর আপট্রেন্ড প্রদান করে। আশা করছি এই ইন্ডেকেটরটি কিভাবে কাজ করে সেটি সম্পর্কে বুঝতে পেরেছেন। এটিকে রিয়েল ট্রেডে ব্যবহার করার পূর্বে অবশ্যই প্র্যাকটিস ট্রেডে ব্যবহার করবেন সেটা না হলে এর সিগন্যাল সম্পর্কে বুঝতে পারবেন না।\nTags:Williams %R Indicator বিস্তারিত সম্পর্কে\nfacebook twitter pinterest linkedin What is time- best frame টাইমফ্রেমের …\nWhat is time- best frame? 2\nfacebook twitter pinterest linkedin ইন্সটাফরেক্স 55% বোনাস দিচ্ছে, 55% bonus ১। …\nfacebook twitter pinterest linkedin Forex Scalping Forex Scalping– ফরেক্স ট্রেডিং …\nফরেক্স স্কাল্পিং কি?\nfacebook twitter pinterest linkedin Hello Everyone, আপনাদের সবাইকে মুক্ত আইটি …


চকবাজারের কাউন্সিলর সাইয়্যেদ গোলাম হায়দার মিন্টু আর নেই! কাউন্সিলর জাবেদের শোক প্রকাশ - Ekattorbanglanews চকবাজারের কাউন্সিলর সাইয়্যেদ গোলাম হায়দার মিন্টু আর নেই! কাউন্সিলর জাবেদের শোক প্রকাশ - Ekattorbanglanews\nচকবাজারের কাউন্সিলর সাইয়্যেদ গোলাম হায়দার মিন্টু আর নেই! কাউন্সিলর জাবেদের শোক প্রকাশ\nপ্রকাশের সময় :১৮ মার্চ, ২০২১ ৬:১৮ : পূর্বাহ্ণ\nটানা ৭ বার চট্টগ্রাম সিটি করপোরেশনের কাউন্সিলর নির্বাচিত হওয়া সাইয়্যেদ গোলাম হায়দার মিন্টু (৬৯) আর নেই।\nবৃহস্পতিবার (১৮ মার্চ) ভোর সাড়ে ৪টায় তিনি চিকিৎসাধীন অবস্থায় রাজধানীর ইমপালস হসপিটালে মৃত্যুবরণ করেন (ইন্নালিল্লাহি ওয়া ইন্নাইলাহি রাজিউন)।\nপারিবারিক সূত্রে জানা গেছে, কিছুদিন আগে করোনায় আক্রান্ত হয়েছিলেন চকবাজারের কাউন্সিলর সাইয়্যেদ গোলাম হায়দার মিন্টু। সুস্থ হওয়ার পর তিনি অন্যান্য শারীরিক সমস্যায় ভুগছিলেন। এরপর ১৩ মার্চ তাকে উন্নত চিকিৎসার জন্য রাজধানীতে নিয়ে যাওয়া হয়।\n১৯৭৭ সাল থেকে এ পর্যন্ত ৭টি নির্বাচনে অংশ নিয়ে প্রতি নির্বাচনেই জয়লাভ করেছেন সাইয়্যেদ গোলাম হায়দার মিন্টু। ১৯৮৮ সালে জাতীয় পার্টির শাসনামলে আওয়ামী লীগ নির্বাচন বর্জন করায় সেই নির্বাচনে অংশ নেননি। সর্বশেষ গত ২৯ জানুয়ারি নির্বাচনেও ১৬নং চকবাজার ওয়ার্ডের কাউন্সিলর পদে তিনি বিপুল ভোটে কাউন্সিলর নির্বাচিত হন। সাইয়্যেদ গোলাম হায়দার মিন্টু একাদশ শ্রেণী পড়ুয়া এক পুত্র সন্তানের জনক।\nচসিকের প্রবীণ কাউন্সিলর গোলাম হায়দার মিন্টুর মৃত্যুতে গভীর শোক ও দুঃখ প্রকাশ করেছেন চট্টগ্রাম সিটি কর্পোরেশন ২৩নং উত্তর পাঠানটুলি ওয়ার্ডের কাউন্সিলর মোহাম্মদ জাবেদ।\nতিনি এক শোক বার্তায় বলেন, ‘সাইয়্যেদ গোলাম হায়দার মিন্টু ছিলেন একজন সৎ ও সফল সমাজসেবক ও রাজনীতিবিদ। তিনি একজন আপাদমস্তক ভালো মানুষ এবং জনগণের প্রকৃত সেবক ছিলেন, পরপর সাতবার জনগণের ভোটে নির্বাচিত কাউন্সিলর হওয়াই তার প্রমাণ রাখে। তার মতো একজন সফল জনপ্রতিনিধি এবং জনদরদী মানুষকে হারিয়ে সবার মতো আমিও গভীরভাবে শোকাহত। আমি তার আত্মার মাগফেরাত কামনা করছি এবং তার শোকসন্তপ্ত পরিবারের প্রতি সমবেদনা জ্ঞাপন করছি। মহান সৃষ্টিকর্তা তাকে জান্নাতের সর্বোচ্চ স্থান জান্নাতুল ফেরদৌস দান করুক এই দোয়াই করছি আমীন।’


Viral: Volleyball player from Mizoram breastfeeding her baby during match break dgtl - Anandabazar\n১৪ জ্যৈষ্ঠ ১৪২৭, বৃহস্পতিবার\n২৮ মে ২০২০\nViral: Volleyball player from Mizoram breastfeeding her baby during match break dgtl\n১১ ডিসেম্বর, ২০১৯, ১৩:১৩:১৪\nশেষ আপডেট: ১১ ডিসেম্বর, ২০১৯, ১৩:২৮:২৩\nম্যাচের বিরতিতে বাচ্চাকে দুধ খাওয়াচ্ছেন মিজোরামের ভলিবল খেলোয়াড়! মুগ্ধ নেটদুনিয়া\nতিনি রাজ্য স্তরের ভলিবল খেলোয়াড়। আবার সাত মাসের বাচ্চার মা। প্রতিযোগিতায় ম্যাচ খেলতে ব্যস্ত থাকলেও বাচ্চার খেয়াল রাখতে ভুল হয় না তাঁর। রাজ্যস্তরের ভলিবল প্রতিযোগিতার ম্যাচের বিরতিতেই বাচ্চাকে বুকের দুধ খাওয়াচ্ছিলেন তিনি। সেই ঘটনার ছবি সোশ্যাল মিডিয়ার বিভিন্ন প্ল্যাটফর্মে ছড়িয়ে পড়তেই মিজোরামের ভলিবল খেলোয়াড়কে কুর্নিশ জানাচ্ছে নেটদুনিয়া।\nমিজোরামের ভলিবল খেলোয়াড় লালভেন্তলুয়াঙ্গি। তুইকুম ভলিবল দলের হয়ে অংশ নিয়েছিলেন মিজোরাম স্টেট গেমস ২০১৯-এ। সেখানেই ম্যাচের বিরতিতে খেলোয়াড়দের ক্যাম্পে সাত মাসের বাচ্চাকে দুধ খাওয়াচ্ছিলেন তিনি। সেই ঘটনার ছবি নিঙ্গলুন হাঙ্গল নামের এক জন পোস্ট করেন নিজের ফেসবুক প্রোফাইল থেকে। ছবি পোস্ট করে ঘটনার বিররণও দেন তিনি। সেই পোস্ট ভাইরাল হতেই লালভেন্তলুয়াঙ্গির মাতৃত্বের প্রশংসায় মেতেছেন নেটিজেনরা।\nছবি ভাইরাল হতে তা নজরে আসে মিজোরাম সরকারের। সেই ছবি দেখে মিজোরামের ক্রীড়ামন্ত্রী রবার্ট রোমাইয়া রয়তে লালভেন্তলুয়াঙ্গিকে দশ হাজার টাকা পুরস্কার দেওয়ার কথা ঘোষণা করেছেন। খেলার পাশাপাশি মাতৃত্ব সচেতন ওই ভলিবল খেলোয়াড়কে দেখে নেটিজেনরা বলছেন, ‘একেই বলে মায়ের মমতা।’\nদেখুন সেই পোস্ট—\nআরও পড়ুন: লাইভ: দেশভাগের দায় কংগ্রেসের উপরে কেন? দ্বিজাতি তত্ত্বের প্রবক্তা তো সাভারকর: আনন্দ শর্মা\nআরও পড়ুন: রাজ্যসভায় আজ বিল পাশের পরীক্ষা অমিত শাহদের, লড়াইয়ের প্রস্তুতিতে ব্যস্ত বিরোধীরাও\nরাস্তায় গাড়ি থেকে ফেলে প্রতিশোধ নিল মহিষ, ক্যামেরায় ধরা পড়ল সেই দৃশ্য\nস্নান করাচ্ছেন কিং কোবরাকে, চিনে নিন এই সাহসী যুবককে\nসাধারণ ওষুধের দোকানের সাইনবোর্ডে ‘ব্যতিক্রমের’ ছবি, প্রশংসায় নেটাগরিরা!\nখালি হাতে বিষধর কোবরা থলিতে পুরে ফেললেন বনকর্মী


০৪র্থ খণ্ড (১৯১৯-২৫১০) - মুসলিম নিউজ ৭৮৬\n০৪র্থ খণ্ড (১৯১৯-২৫১০)\n০১. ক্রয়-বিক্রয় অধ্যায় (১৯১৯-২০৯৬) (178)\n০৩. শুফআ অধ্যায় (২১১৪-২১১৬)\nহাদীস নং ২১১৪\nমুসাদ্দাদ রহ……..জাবির ইবনে আবদুল্লাহ রা. থেকে বর্ণিত, তিনি বলেন, নবী করীম সাল্লাল্লাহু আলাইহি ওয়াসাল্লাম যে সব সম্পত্তির ভাগ-বাটোয়ারা হয়নি, তাতে শুফআ এর ফায়সালা দিয়েছেন। যখন সীমানা নির্ধারিত হয়ে যায় এবং রাস্তাও পৃথক হয়ে যায়, তখন শুফআ এর অধিকার থাকে না।\nহাদীস নং ২১১৫\nমাক্কী ইবনে ইবরাহীম রহ……….আমর ইবনে শারীদ রহ. থেকে বর্ণিত, তিনি বলেন, আমি সাদ ইবনে আবু ওয়াক্কাস রা.-এর কাছে দাঁড়িয়ে ছিলাম, তখন মিসওয়ার ইবনে মাখরামা রা. এসে তাঁর হাত আমার কাঁধে রাখেন।\nএমতাবস্থায় নবী করীম সাল্লাল্লাহু আলাইহি ওয়াসাল্লাম-এর আযাদকৃত গোলাম আবু রাফি রা. এসে বললেন, হে সাদ ! আপনার বাড়িতে আমার যে দুটি ঘর আছে, তা আপনি আমার থেকে খরিদ করে নিন। সাদ রা. বললেন, আল্লাহর কসম, আমি সে দুটি খরিদ করব না।\nতখন মিসওয়ার রা. বললেন, আল্লাহর কসম, আপনি এ দুটো অবশ্যই খরিদ করবেন। সাদ রা. বললেন, আল্লাহর কসম, আমি তোমাকে কিস্তিতে চার হাজার (দিরহাম)-এর অধিক দিব না। আবু রাফি রা. বললেন, এই ঘর দুটির বিনিময়ে আমাকে পাঁচশ দীনার দেওয়ার প্রস্তাব এসেছে।\nআমি যদি নবী করীম সাল্লাল্লাহু আলাইহি ওয়াসাল্লাম-কে এ কথা বলতে না শুনতাম যে, প্রতিবেশী অধিক হকদার তার নৈকট্যের কারণে, তাহলে আমি এ দুটি ঘর আপনাকে চার হাজার (দিরহাম)-এর বিনিময়ে কিছুতেই দিতাম না।\nআমাকে এ দুটি ঘরের বিনিময়ে পাঁচশ দীনার দেওয়ার প্রস্তাব দেওয়া হয়েছিল। তারপর তিনি তা তাকে (সাদকে) দিয়ে দিলেন।\nহাদীস নং ২১১৬\nহাজ্জাজ ও আলী রহ……..আয়িশা রা. থেকে বর্ণিত, তিনি বলেন, আমি বললাম, ইয়া রাসূলাল্লাহ ! আমার দুজন প্রতিবেশী রয়েছে, তাদের মধ্যে কাকে আমি হাদিয়া দিব? তিনি বললেন, উভয়ের মধ্যে যার দরজা তোমার বেশী কাছে।\nসলম অধ্যায় – সহিহ বুখারী (ইসলামিক ফাউন্ডেশন) – ৪র্থ খণ্ড\nবিভাগ সমূহ আপডেট ট্যাগ সমূহ ০৪র্থ খণ্ড (১৯১৯-২৫১০) পোস্টের নেভিগেশন\nইজারা অধ্যায় – সহিহ বুখারী (ইসলামিক ফাউন্ডেশন) – ৪র্থ খণ্ড


২০০ কোটির রাজকীয় বিয়েতে আবর্জনা জমেছে ১৫ হাজার কেজি, জনস্বার্থ মামলা দায়ের\nHome Latest News ২০০ কোটির রাজকীয় বিয়েতে আবর্জনা জমেছে ১৫ হাজার কেজি, জনস্বার্থ মামলা দায়ের\nমহানগর ওয়েবডেস্ক: দক্ষিণ আফ্রিকার প্রবাসী ব্যবসায়ীদের ছেলের বিয়ে বলে কথা! তাও আবার ভারতে। বিয়েতে যে রাজকীয় আয়োজন হবে তা বলার অপেক্ষা রাখে না। দেশ-বিদেশের প্রতিষ্ঠিত ব্যবসায়ী, শিল্পপতি থেকে শুরু করে রাজনৈতিক ব্যক্তিত্ব, বলিউড অভিনেতা-অভিনেত্রী- সকলেই উপস্থিত ছিলেন অনুষ্ঠানে। এমনকি বিয়েবাড়িতে যোগচর্চার অনুষ্ঠানও রাখা হয়েছিল এবং সেটিতে উপস্থিত ছিলেন যোগগুরু রামদেব স্বয়ং। সবমিলিয়ে, এই রাজকীয় বিয়ের অনুষ্ঠানে খরচ হয়েছে প্রায় ২০০ কোটি টাকা। যদিও উত্তরাখণ্ডের আউলি শহরের গুপ্ত পরিবারের কাছে বিয়ের অনুষ্ঠানের এই খরচ কোনও ব্যাপার নয়। তবে অনুষ্ঠানের পর ওই এলাকায় পড়ে থাকা আবর্জনার স্তূপ সরাতে গুপ্ত পরিবারকে যে টাকা ব্যয় করতে হয়েছে তা বোধহয় তাঁরা কল্পনাও করেননি। কেবল বিয়ের অনুষ্ঠানের আবর্জনা সরাতে তাঁরা খরচ করেছেন ৫৪০০০ টাকা। যা আম্বানি পরিবারের বিয়ের অনুষ্ঠান-পরবর্তী আবর্জনা সরানোর খরচকেও পিছনে ফেলে দিয়েছে।\nজানা গিয়েছে, দক্ষিণ আফ্রিকার ব্যবসায়ী, প্রবাসী অজয় গুপ্ত আর অতুল গুপ্তর দুই ছেলের বিয়ের আসর বসেছিল উত্তরাখণ্ডেক আউলি শহরে। গত ১৮ থেকে ২২ জুন- পাঁচদিন ধরে চলেছিল বিয়ের অনুষ্ঠান। দেশ-বিদেশের ব্যবসায়ী, শিল্পপতি থেকে শুরু করে রাজ্যের মুখ্যমন্ত্রী সহ বিভিন্ন রাজনৈতিক ব্যক্তিত্ব এবং ক্যাটরিনা কাইফ সহ বলিউডের অভিনেতা-অভিনেত্রীরাও আমন্ত্রিত ছিলেন এই বিয়েতে। তাঁদের থাকার জন্য শহরের প্রায় সমস্ত হোটেল, রিসর্ট গুপ্ত পরিবারের তরফে বুকিং ছিল। বিয়েবাড়ি সাজানোর জন্য বিভিন্ন উপকরণ তো ছিলই, অতিথিদের চমক দিতে সুইত্জারল্যান্ড থেকে দামি অর্কিড আর ফুল আনা হয়েছিল। খাওয়া-দাওয়ারও এলাহি আয়োজন ছিল। এই এলাহি আয়োজনের মধ্যে পাঁচদিন ধরে হাজার-হাজার অতিথি আপ্যায়নের পর ওই বিয়েবাড়ি চত্বরে জমা হয়ে আবর্জনার স্তূপ। যা দেখে রীতিমতো চিন্তায় পড়ে যায় স্থানীয় পুরসভা কর্তৃপক্ষ। পুরসভার প্রধান শৈলেন্দ্র মানোয়ার বলেন, গুপ্ত পরিবারের বিয়েবাড়ির চত্বর থেকে প্রায় ১৫,০০০ কেজি আবর্জনা সরানো হয়েছে। এই আবর্জনা পরিষ্কার করার জন্য অতিরিক্ত ২০ জন সাফাইকর্মী নিয়োগ করতে হয়েছে। বড়ো গাড়িরও ব্যবস্থা করতে হয়েছে। এর পুরো খরচ গুপ্ত পরিবার দিতে সমর্থ হয়েছিল। সবমিলিয়ে, আবর্জনা পরিস্কারের জন্য পুরসভা কর্তৃপক্ষের কাছে ৫৪ হাজার টাকা দিতে হয়েছে গুপ্ত পরিবারকে।\nঅন্যদিকে, গুপ্ত পরিবারের এই রাজকীয় বিয়ের জন্য যে বিপুল পরিমাণ আবর্জনা জমা হয়েছে, তাতে পরিবেশ দূষিত ও ক্ষতিগ্রস্থ হয়েছে বলে রাজ্যের হাইকোর্টে একটি জনস্বার্থ মামলাও দায়ের হয়েছে। আগামী ৭ জুলাইয়ের মধ্যে এ বিষয়ে রাজ্যের দূষণ নিয়ন্ত্রণ বোর্ডকে বিস্তারিত রিপোট জমা দিতে নির্দেশ দিয়েছে হাইকোর্ট। ৮ জুলাই এই মামলার শুনানি হবে।\nPrevious articleভারতের বিরুদ্ধে হারের পর আত্মহত্যা করতে চেয়েছিলেন পাক কোচ!\nNext articleওঠেনি হাতের মেহেন্দি, নববধুর সাজেই বাংলায় শপথ নিলেন নুসরত! সঙ্গি মিমিও\nMidday Meal: মিড-ডে মিলের রান্না খেতে অস্বীকার ‘উচ্চবর্ণের’ পড়ুয়ার, ঘটনাকে ঘিরে উত্তেজনা তুঙ্গে\nহিন্দিতে এবার পড়ানো হবে MBBS কোর্স! ঘোষণা উত্তরাখণ্ডের শিক্ষামন্ত্রীর


Bangla News » Kolkata » Political reaction on Abhishek Banerjee’s comment on justice\nঅভিষেকের মন্তব্যের সমালোচনা বিরোধীদের\nAbhishek Comment: অভিষেকের মন্তব্যের সমালোচনা করেছেন, রাজ্যের বিরোধী দলনেতা শুভেন্দু অধিকারী থেকে প্রদেশ কংগ্রেস সভাপতি অধীর চৌধুরী। আইনজীবী বিকাশরঞ্জন ভট্টাচার্য, সিপিএম নেতা সুজন চক্রবর্তীও অভিষেককে খোঁচা দিতে ছাড়েননি।\nMay 28, 2022 | 10:38 PM\nকলকাতা: হলদিয়ায় দলের শ্রমিক সংগঠনের বৈঠকে গিয়ে বিচারপতিদের উদ্দেশে খোঁজা দিয়েছিলেন তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায়। সাম্প্রতিক কালে রাজ্যের বিভিন্ন মামলায় বিচারপতিদের দেওয়া নির্দেশকে কটাক্ষ করেন অভিষেক। তার পরই কারও নাম উল্লেখ না করে তিনি বলেন, “আমার বলতেও লজ্জা লাগে, বিচারব্যবস্থায় একজন, দু’জন এমন আছেন তল্পিবাহক হিসেবে যাঁরা যোগসাজশে কাজ করছেন। কিছু হলেই সিবিআই-কে তদন্তের নির্দেশ দিচ্ছেন। মার্ডার কেসে স্টে (স্থগিতাদেশ) দিয়ে দিচ্ছে। ভাবতে পারেন! আপনি অভিযুক্তকে নিরাপত্তা দিতে পারেন। কিন্তু মামলায় স্টে দিতে পারেন না।” অভিষেকের এই মন্তব্যের পরই শোরগোল পড়ে রাজনৈতিক মহলে। অভিষেকের মন্তব্যের সমালোচনা করেছেন, রাজ্যের বিরোধী দলনেতা শুভেন্দু অধিকারী থেকে প্রদেশ কংগ্রেস সভাপতি অধীর চৌধুরী। আইনজীবী বিকাশরঞ্জন ভট্টাচার্য, সিপিএম নেতা সুজন চক্রবর্তীও অভিষেককে খোঁচা দিতে ছাড়েননি।\nঅভিষেকের এই মন্তব্যকে গুরুত্ব দিতে নারাজ রাজ্যের বিরোধী দলনেতা শুভেন্দু অধিকারী। অভিষেকের মন্তব্যের প্রতিক্রিয়া চাওয়া হলে কটাক্ষের সুরে শুভেন্দু বলেন, “কে অভিষেক? কয়লা ভাইপো? ওর কোনও কথার উত্তর দেব না।” এরপরই শুভেন্দুর খোঁচা, “কার অ্যাকাউন্টে কয়লার টাকা ঢুকত? ওকে বাংলার বাংলার লোক কয়লা ভাইপো, গরুর ভাইপো বলে।” বিজেপির রাজ্য সভাপতি সুকান্ত মজুমদার বলেছেন, “ওরা শুধু নিজেদের স্বার্থের কথা ভাবে। স্বার্থ বিঘ্নিত হলেই হাইকোর্ট, সুপ্রিমকোর্ট কোনও কিছু মানবে না। উনি রাজনীতিতে নতুন এসেছে। তাই জানেনা আদালতের বিরুদ্ধে এ রকম কথা বলা যায় না।”\nঅভিষেকের মন্তব্য নিয়ে আইনজীবী বিকাশরঞ্জন ভট্টাচার্য বলেছেন, “রাজ্য সরকারের দু্র্নীতি একেবারে সামনে এসে পড়েছে। ওদের মুখোশ খুলে যাচ্ছে। তাই বিচারপতিরা সিবিআই তদন্তের নির্দেশ দিলে ওদের গায়ে লাগছে।” এ নিয়ে সুজন চক্রবর্তী বলেছেন, “অভিষেকের মন্তব্য নিয়ে মাথাব্যাথা নেই। সংবিধান অধিকার দিয়েছেন। তাই বলতে বাধা নেই।”\nBowbazar house Crack: সুড়ঙ্গে জল ঢুকতেই বিপত্তি, বউবাজার ফাটল নিয়ে মুখ খুলল মেট্রো কর্তৃপক্ষ\nঅভিষেকের মন্তব্যকে ভাল ভাবে নেননি প্রদেশ কংগ্রেস সভাপতি অধীরঞ্জন চৌধুরীও। তিনি বলেছেন, “ক্ষমতায় থাকতে থাকতে একটা সময় আসে যখন মানুষের মধ্যে অহংকার, দাম্ভিকতার জন্ম নেয়। তখন তাঁরা মনে করে তাদের বিরোধিতা করার অর্থ অপরাধ করা। দেশের বিচারব্যবস্থা রয়েছে অপরাধকে মোকাবিলা করার জন্য। তাই যারা অপরাধী, তারা বিচারব্যবস্থাকেই অপরাধী বানানোর চেষ্টা করছে। কোন চ্যাংড়া ছেলে হঠাৎ করে অনেক কিছু পেয়ে গিয়ে ধরাকে সরা জ্ঞান করতে পারে, তার জন্য ভারতবর্ষের বিচারব্যবস্থার প্রতি মানুষের আস্থা কখনও কমবে না।”